**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 9 Ιανουαρίου 2019, ημέρα Τετάρτη και ώρα 10.50΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Δημητρίου Σεβαστάκη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Παιδείας, Έρευνας και Θρησκευμάτων «Συνέργειες Εθνικού και Καποδιστριακού Πανεπιστημίου Αθηνών, Γεωπονικού Πανεπιστημίου Αθηνών, Πανεπιστημίου Θεσσαλίας με τα Τ.Ε.Ι. Θεσσαλίας και Στερεάς Ελλάδας, Παλλημνιακό Ταμείο και άλλες διατάξεις» (3η συνεδρίαση).

 Στη συνεδρίαση παρέστησαν ο Υπουργός Παιδείας, Έρευνας και Θρησκευμάτων, κ. Κωνσταντίνος Γαβρόγλου, ο Αναπληρωτής Υπουργός Παιδείας, Έρευνας και Θρησκευμάτων, κ. Κωνσταντίνος Φωτάκης, η Υφυπουργός Παιδείας, Έρευνας και Θρησκευμάτων, κυρία Μερόπη Τζούφη, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Ακριώτης Γεώργιος, Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου-Σαλτάρη Ευσταθία, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά-Σιωροπούλου Χρυσούλα, Κουράκης Αναστάσιος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Βλάσσης Κωνσταντίνος, Καραμανλή Άννα, Κατσιαντώνης Γεώργιος, Κέλλας Χρήστος, Κεραμέως Νίκη, Κεφαλογιάννη Όλγα, Κουκοδήμος Κωνσταντίνος, Κοντογεώργος Κωνσταντίνος, Κουτσούμπας Ανδρέας, Ράπτη Ελένη, Στύλιος Γεώργιος, Κρεμαστινός Δημήτριος, Γρηγοράκος Λεωνίδας, Μπαργιώκας Κωνσταντίνος, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Ζαρούλια Ελένη, Γκιόκας Ιωάννης, Δελής Ιωάννης, Παφίλης Αθανάσιος, Κατσίκης Κωνσταντίνος, Μαυρωτάς Γεώργιος, Καβαδέλλας Δημήτριος και Φωκάς Αριστείδης.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κυρίες και κύριοι συνάδελφοι, σήμερα το θέμα ημερήσιας διάταξης είναι η συνέχιση της επεξεργασίας και εξέτασης του σχεδίου νόμου του Υπουργείου Παιδείας, Έρευνας και Θρησκευμάτων «Συνέργειες Εθνικού και Καποδιστριακού Πανεπιστημίου Αθηνών, Γεωπονικού Πανεπιστημίου Αθηνών, Πανεπιστημίου Θεσσαλίας με τα Τ.Ε.Ι. Θεσσαλίας και Στερεάς Ελλάδας, Παλλημνιακό Ταμείο και άλλες διατάξεις». Είναι η τρίτη συνεδρίαση με τη συζήτηση επί των άρθρων. Χθες είχαμε την ακρόαση των φορέων.

Πριν ξεκινήσουμε τη συζήτηση επί των άρθρων, θα πρέπει να ψηφίσουμε επί της αρχής το νομοσχέδιο.

Ερωτάται, λοιπόν, η Επιτροπή, δια των Εισηγητών και των Ειδικών Αγορητών, εάν γίνεται δεκτό το σχέδιο νόμου του Υπουργείου Παιδείας, Έρευνας και Θρησκευμάτων «Συνέργειες Εθνικού και Καποδιστριακού Πανεπιστημίου Αθηνών, Γεωπονικού Πανεπιστημίου Αθηνών, Πανεπιστημίου Θεσσαλίας με τα Τ.Ε.Ι. Θεσσαλίας και Στερεάς Ελλάδας, Παλλημνιακό Ταμείο και άλλες διατάξεις», επί της αρχής.

Η Εισηγήτρια του ΣΥ.ΡΙΖ.Α., η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥ.ΡΙΖ.Α.):** Ναι, επί της αρχής.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ο Εισηγητής της Ν.Δ., ο κ. Κέλλας.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Όχι, επί της αρχής.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ο Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ., ο κ Γρηγοράκος.

**Λεωνίδας Γρηγοράκος (Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ):** Όχι, επί της αρχής.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ο Ειδικός Αγορητής του Λαϊκού Συνδέσμου – Χρυσή Αυγή, κ. Ηλιόπουλος.

**ΑΝΤΩΝΙΟΣ ΓΡΕΓΟΣ:** Κύριε Πρόεδρε, θα έρθει ο κ. Ηλιόπουλος, να ψηφίσει ή εάν θέλετε μπορώ, να το πω εγώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ο κ. Γρέγος μπορεί να τοποθετηθεί.

**ΑΝΤΩΝΙΟΣ ΓΡΕΓΟΣ:** Καταψηφίζουμε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ο Ειδικός Αγορητής του Κ.Κ.Ε., ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Όχι, κύριε Πρόεδρε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ο Ειδικός Αγορητής από τους Ανεξάρτητους Έλληνες - Εθνική Πατριωτική Δημοκρατική Συμμαχία, ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής από τους Ανεξάρτητους Έλληνες - Εθνική Πατριωτική Δημοκρατική Συμμαχία):** Ναι, επί της αρχής.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ο Ειδικός Αγορητής από ΤΟ ΠΟΤΑΜΙ, ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ):** Όχι, επί της αρχής.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ο Ειδικός Αγορητής της Ένωσης Κεντρώων, ο κ. Καβαδέλλας.

**ΔΗΜΗΤΡΙΟΣ ΚΑΒΑΔΕΛΛΑΣ (Ειδικός Αγορητής της Ένωσης Κεντρώων):** Παρών.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Επομένως, το σχέδιο νόμου έγινε δεκτό, επί της αρχής, κατά πλειοψηφία.

Προχωράμε, λοιπόν, στις τοποθετήσεις των Εισηγητών. Το λόγο έχει η Εισηγήτρια του ΣΥ.ΡΙΖ.Α., η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ)**: Ευχαριστώ, κ. Πρόεδρε. Κυρίες και κύριοι συνάδελφοι, θα μου επιτρέψετε να ανοίξω την εισήγησή μου στην κατ’ άρθρον συζήτηση, αναφέροντας ότι σήμερα και μάλιστα τη στιγμή, που συζητάμε ένα νομοσχέδιο του Υπουργείου Παιδείας, είναι η επέτειος της δολοφονίας του Τεμπονέρα. Αυτή η δολοφονία σφράγισε τις πολλές προσπάθειες και τους πολλούς αγώνες, που έχουν γίνει, σε αυτή τη χώρα, για δημόσια παιδεία και δημοκρατία. Το σχολείο, στο οποίο φύλαγε Θερμοπύλες ο Τεμπονέρας και είχα την τιμή να περάσω τα μαθητικά μου χρόνια, έγινε ο τόπος θυσίας του.

Το νομοσχέδιο του οποίου συνεχίζουμε τη συζήτηση σήμερα, απαρτίζεται από 51 άρθρα, συν την τροπολογία, που αφορά στα κριτήρια μόνιμων διορισμών στην Πρωτοβάθμια και Δευτεροβάθμια εκπαίδευση. Από αυτά, τα πρώτα 24 άρθρα αφορούν τις συνέργειες Εθνικού και Καποδιστριακού Πανεπιστήμιο Αθηνών, Γεωπονικού Πανεπιστημίου, Πανεπιστημίου Θεσσαλίας με τα Τ.Ε.Ι. Θεσσαλίας και Στερεάς Ελλάδος. Όπως είναι φυσικό, ένας μεγάλος αριθμός άρθρων από τα 24 ρυθμίζει, καταρχάς, τα σχετικά με την ένταξη των μελών ΔΕΠ των δύο Τ.Ε.Ι. στα γενικά τμήματα, που ιδρύονται, στα τρία πανεπιστήμια, την ένταξη των μελών ΕΔΙΠ ΕΤΕΠ, καθώς και του διοικητικού προσωπικού. Αντίστοιχα άρθρα και για τις τρεις περιπτώσεις πανεπιστημίων ρυθμίζουν τη διαδικασία ένταξης των φοιτητών και των φοιτητριών των δύο Τ.Ε.Ι. στα τρία πανεπιστήμια.

Όπως είχα πει και στην εισήγησή μου, όταν συζητάγαμε το νομοσχέδιο επί της αρχής, για λόγους αποκέντρωσης και για λόγους σεβασμού των πραγματικοτήτων, που έχουν δημιουργηθεί, τόσα χρόνια, καθώς βέβαια και για λόγους σεβασμού στα χρήματα των φορολογουμένων, γι΄ αυτές τις υπέροχες υποδομές, που έχουν κατασκευαστεί, σε διάφορες πόλεις, τα πανεπιστήμια και οι διοικητικές υπηρεσίες εκτείνονται σε όλες τις πόλεις, όπου ήδη υπήρχαν τμήματα, ενώ το διοικητικό προσωπικό εξακολουθεί να εργάζεται σε αυτά, εκτός και αν ζητήσει μετακίνηση το ίδιο.

Στις τελικές μεταβατικές και καταργούμενες διατάξεις, ορίζεται η λειτουργία του Συμβουλίου Ένταξης σε κάθε πανεπιστήμιο. Συμβούλια Ένταξης, που μόνο η ύπαρξή τους επιβεβαιώνει αυτό, που ανέφερε ο Υπουργός χθες, ότι οι συνέργειες και οι συνενώσεις απαιτούν χρόνο, όπως, άλλωστε, κάθε σημαντική μεταρρύθμιση. Απαιτούν, πάνω απ' όλα, συναίνεση και δέσμευση στον ίδιο σκοπό. Απ' ό,τι φάνηκε χθες, από τη συζήτηση με τους φορείς, οι Πρυτανικές αρχές φαίνεται να έχουν συνείδηση της ευθύνης, που αναλαμβάνουν. Άλλωστε, η απόφαση των Συγκλήτων το επικυρώνει.

Στη συνέχεια, ένας αριθμός άρθρων ορίζει τη δημιουργία νέων τμημάτων, που προέκυψαν, είτε από τις συνενώσεις, είτε είναι νέα. Να αναφέρω, ενδεικτικά, στην περίπτωση του ΕΚΠΑ, με το Τ.Ε.Ι. Στερεάς Ελλάδας, τη Σχολή Αγροτικής Ανάπτυξης, Διατροφής και Αειφορίας, στα Ψαχνά Ευβοίας, με δύο τμήματα συν ένα τμήμα, που αξίζει να γίνει ιδιαίτερη μνεία, Τεχνολογιών Ψηφιακής Βιομηχανίας, το οποίο θα ενταχθεί στη Σχολή Θετικών Επιστημών.

Είναι αυτό, που έλεγα, στην πρώτη μου εισήγηση, περί «αιμοδοσίας» παλιών παραδοσιακών σχολών, με νέα τμήματα, στην εποχή της ψηφιακής «επανάστασης».

Στο ΕΚΠΑ ιδρύονται, επίσης, άλλα οκτώ τμήματα, στα οποία δεν θα αναφερθώ διεξοδικά, λόγω έλλειψης χρόνου. Όμως, θα κάνω δύο επισημάνσεις. Η πρώτη αφορά στις ενστάσεις, που ακούστηκαν εδώ από συναδέλφους της Αντιπολίτευσης και τις ακούμε πολλές φορές και εκτός της Βουλής. Πρόκειται για ενστάσεις του τύπου «Τι θέλουμε αυτό ή το άλλο Τμήμα, τι να τα κάνουμε για να γεμίσουμε την αγορά με ανέργους;»

Πρέπει να ξεκαθαρίσουμε ένα πράγμα ευθύς εξαρχής. Τα πτυχία των Πανεπιστημίων έχουν, βεβαίως, αναφορά στην αγορά, αλλά οι επιστήμες και η «καλλιέργειά» τους στα Πανεπιστήμια δεν υπόκειται στους νόμους της αγοράς. Με αυτή την έννοια, το Πανεπιστήμιο «καλλιεργεί» όλες τις επιστήμες και τις «καλλιεργεί» για όσο το δυνατόν περισσότερο νέο κόσμο, που ενδιαφέρεται για τα Μαθηματικά, την Ιστορία, τη Βιολογία κ.λπ.. Με τη λογική ότι παράγουμε ανέργους, σαν τα Πανεπιστήμια να ήταν Ινστιτούτα Επαγγελματικής Κατάρτισης, απαξιώνουμε επιστήμες. Το Πανεπιστήμιο «καλλιεργεί» επιστήμες, για να τελειώνουμε με αυτό το θέμα.

Η δεύτερη επισήμανση, που ήθελα να κάνω, σε ό,τι αφορά στις συνέργειες του ΕΚΠΑ με το Τ.Ε.Ι. Στερεάς Ελλάδας και τα νέα τμήματα, που δημιουργούνται, είναι ότι για πρώτη φορά, κάτι που δεν το υπογραμμίσαμε στην ιστορία αυτού του αρχαιότερου Πανεπιστημίου της χώρας, δημιουργείται ξεχωριστό Τμήμα Φιλοσοφίας από την κατάτμηση του Τμήματος Φιλοσοφίας - Παιδαγωγικών - Ψυχολογίας.

Φανταστείτε, σε αυτή τη χώρα, στην οποία αναφερόμαστε, μονίμως στους αρχαίους ημών προγόνους, που θέλουμε να προσελκύσουμε ξένους φοιτητές, που θέλουμε να κάνουμε τη χώρα μας παράδειγμα, σε ορισμένες επιστήμες, είναι το πρώτο Τμήμα Φιλοσοφίας, που δημιουργείται, μετά από 180 και πλέον χρόνια λειτουργίας. Ένα Τμήμα υπάρχει, μέχρι τώρα στην Ελλάδα, στο Πανεπιστήμιο Πατρών. Δεν υπάρχει άλλο Τμήμα φιλοσοφίας.

Αν δεν δώσουμε ώθηση στη Φιλοσοφία, στην Αρχαιολογία, στα Μαθηματικά - για να θυμηθούμε ένα άλλον ένδοξο απόγονό μας, τον Καραθεοδωρή - αν αυτές οι επιστήμες δεν προωθηθούν, τότε ποιες;

Κλείνοντας με το ΕΚΠΑ, θα ήθελα να σταθώ στο Πανεπιστημιακό Ερευνητικό Κέντρο και στην Τεχνόπολη Ευρίπου. Τα 17 Ινστιτούτα εμπεριέχονται στο Πανεπιστημιακό Κέντρο, με αντικείμενο καινοτόμου έρευνας, αλλά είναι και πιο «παραδοσιακά». Αποτελεί ένα χώρο διεπιστημονικότητας, που είναι ζητούμενο, ακόμη για τα ελληνικά πανεπιστήμια, παρά τις προσπάθειες, που έχουν γίνει, τις τελευταίες δεκαετίες. Είναι χώρος διεπιστημονικότητας, γιατί τα τμήματα, όσο και να λειτουργούν «ανοιχτά», διεπιστημονικά, είναι «κάθετες» δομές. Τα Πανεπιστημιακά Ερευνητικά Κέντρα «οριζοντιοποιούν» τις επιστήμες.

Εδώ θα ήθελα να κάνω μια επισήμανση: Χθες, συγκράτησα τις ενστάσεις, που κατέθεσε στην Επιτροπή μας η εκπρόσωπος των Ελλήνων Ερευνητών από τα ελληνικά ερευνητικά ιδρύματα, λέγοντας, ότι «με αυτά τα πανεπιστημιακά ερευνητικά κέντρα χάνεται η έρευνα από τα ιδρύματα κ.λπ.». Επειδή έχουν προσφέρει πολλά, επειδή καταλαβαίνω την αγωνία των ερευνητών, θα ήθελα να πω, ότι ίσως – και αυτό θα φανεί από την ακαδημαϊκή και την ερευνητική κοινότητα – αυτά τα πανεπιστημιακά ερευνητικά κέντρα γίνουν πραγματικά οι χώροι, αφού οριζοντιοποιούνται οι επιστήμες, για να ανοίξουν οι δρόμοι στενής συνεργασίας, ανάμεσα σε Πανεπιστήμια και ερευνητικά ιδρύματα, με μια εθνική στρατηγική, βέβαια, πάντα. Η Τεχνόπολη Ευρίπου, στη Χαλκίδα, αποτελεί πραγματικά ένα δείγμα αυτού που λέμε «σύμπλεγμα καινοτόμων ερευνητικών αναπτυξιακών και πολιτιστικών δομών».

Σε ό,τι αφορά το Γεωπονικό Πανεπιστήμιο, το ότι ιδρύονται 5 από δύο σχολές, που υπήρχαν, δείχνει την όσμωση, ανάμεσα στα Πανεπιστήμια και τα Τ.Ε.Ι. προς όφελος όλων, καθώς και μια πραγματικότητα. Αναδεικνύεται ότι τα Τ.Ε.Ι., επί τόσα χρόνια, έχουν κάνει σε αρκετά τμήματά τους σπουδαία δουλειά, με αξιόλογους πανεπιστημιακούς, οι οποίοι έχουν πραγματικά επιβεβαιώσει την ένταξη των Τ.Ε.Ι. στην Ανώτατη εκπαίδευση. Άρα, αυτό είναι πολύ σημαντικό.

Θα ήθελα, βέβαια, εδώ, να τονίσω ένα πράγμα: ότι η ρύθμιση των επαγγελματικών δικαιωμάτων πρέπει, οπωσδήποτε, να ολοκληρωθεί, μετά από τόσες δεκαετίες ομηρίας, κλάδων, όπως οι μηχανικοί κ.α., να τελειώσει, γιατί το δικαιούνται αυτοί οι άνθρωποι.

Το Πανεπιστήμιο Θεσσαλίας, με τις συνέργειες, με το Τ.Ε.Ι. Θεσσαλίας και Στερεάς Ελλάδας, επιβεβαιώνει και ενισχύει το ρόλο του, ως ένα καινοτόμο Πανεπιστήμιο, έτσι όπως ιδρύθηκε ευθύς εξαρχής. Τα 22 νέα τμήματα, που δημιουργούνται, αξίζουν ιδιαίτερης προσοχής. Έχω κάνει ένα αναλυτικότατο πίνακα – όποιος θέλει, μπορεί να τον δει μετά, δεν μπορώ να το αναλύσω τώρα – που δείχνει ποια ήταν τα παλιά τμήματα, ποια είναι τα καινούργια, με έναν αναλυτικό τρόπο, που θα αξίζει να τον δούμε και να τον μελετήσουμε.

Το Πανεπιστημιακό Ερευνητικό Κέντρο «ΙΑΣΩΝ», στο οποίο η διεπιστημονικότητα βρίσκει το πραγματικό της νόημα. Είναι αυτό που λέγαμε η επιβεβαίωση της αιμοδοσίας, ανάμεσα σε τεχνολογικές, θεωρητικές και θετικές επιστήμες, το Αβερώφειο Αγροδιατροφικό Τεχνολογικό Πάρκο κ.λπ..

Θα σταθώ σε δύο τελευταία άρθρα από αυτό το Μέρος, που αφορά το κατεξοχήν νομοσχέδιο. Θα σταθώ στο άρθρο 33, που μπορεί να μην φαίνεται σημαντικό, για μένα, όμως, είναι πολύ σημαντικό και μόνο για να ακουστεί εδώ η ίδρυση Επιτροπών Ισότητας Φύλων στα Α.Ε.Ι.. Στον 21ο αιώνα και μετά από έναν και πλέον αιώνα αγώνων ισότητας των φύλων, η ισότητα είναι περισσότερο από ζητούμενο και κάνω ειδική αναφορά, γιατί οι δολοφονίες γυναικών, τον τελευταίο καιρό, στη χώρα μας, δείχνουν ότι αυτή η ισότητα παραμένει ζητούμενο: ο σεξιστικός λόγος, τα μειωμένα δικαιώματα των γυναικών στην απασχόληση, οι μισθοί κ.λπ., είναι θέματα που πρέπει όλοι να τα δούμε, με καίριο τρόπο.

Το τελευταίο άρθρο, στο οποίο θέλω να αναφερθώ είναι το Παλλημνιακό Ταμείο, όχι για να πω κάτι για το άρθρο, για τον εξορθολογισμό της λειτουργίας του κ.λπ.. Είναι, όμως, ένα άρθρο, το οποίο παραπέμπει σε αυτήν τη δύσκολη και κοπιώδη μάχη αναζήτησης, που έγινε σε αυτή τη χώραν από διάφορες κοινότητες, πριν ιδρυθεί το ελληνικό κράτος, για ανάπτυξη της εκπαίδευσης. Είναι ένα πάρα πολύ ωραίο παράδειγμα, το οποίο επιβιώνει, μέχρι σήμερα.

Θα ήθελα, αν μου δίνατε δύο λεπτά, κύριε Πρόεδρε, να μιλήσω για την τροπολογία. Την Παρασκευή, θα αναφερθώ περισσότερο, σήμερα, επιγραμματικά, μόνο θα μιλήσω.

 Όλοι αναγνωρίζουμε, με πρώτο το Υπουργείο Παιδείας, τη συμβολή των εκπαιδευτικών και ειδικά των αναπληρωτών, στο σύστημα εκπαίδευσης, στα δύσκολα χρόνια και της κρίσης, αλλά και πριν από την κρίση. Ξέρουμε και όλοι έχουμε, στο στενότερο ή ευρύτερο οικογενειακό ή συγγενικό μας περιβάλλον, ανθρώπους, οι οποίοι δούλεψαν στα σχολεία, σε όλη την Ελλάδα και πάνω από δέκα χρόνια. Είναι λογικό, λοιπόν, αυτοί οι άνθρωποι να θέλουν να διοριστούν, κατά προτεραιότητα.

Υπάρχει από την άλλη μεριά, όμως, ένας αόρατος κόσμος αποφοίτων. Αυτή η περίφημη γενιά της κρίσης, η οποία δεν εμφανίζεται πουθενά, η οποία δεν έχει δικαιώματα, που έχει πάρει πτυχίο, μεταπτυχιακούς τίτλους και λοιπά και οι οποίοι επίσης θέλουν να διοριστούν.

 Ένα άλλο σημείο, στο οποίο θα σταθώ, είναι στο ότι πρέπει να δούμε και τις δύο περιπτώσεις και νομίζω ότι η τροπολογία βρίσκει τρόπο να δικαιώσει και τις δύο περιπτώσεις, κανένας να μην είναι αδικαίωτος, αλλά και κανένας να μην αισθάνεται αόρατος.

Η μάχη των πτυχίων και των προσόντων. Πτυχίο, μεταπτυχιακοί τίτλοι και λοιπά. Αντιλαμβάνομαι, απολύτως, τις ενστάσεις των εκπροσώπων των συνδικαλιστικών οργάνων για το πτυχίο, σε σχέση με τους άλλους ακαδημαϊκούς τίτλους. Όντως, το πτυχίο αποτελεί το κατεξοχήν αποδεικτικό στοιχείο σύνδεσης με το επάγγελμα κ.λπ.. Όμως, έχει δημιουργηθεί μια πραγματικότητα στη χώρα, όπως και στις άλλες χώρες, οι μεταπτυχιακοί και οι διδακτορικοί τίτλοι είναι επίσης ακαδημαϊκοί τίτλοι, να μην το ξεχνάμε αυτό. Το ότι υπάρχουν στρεβλώσεις, το ότι γίνεται χρήση κ.λπ., αυτό είναι ένα άλλο θέμα.

Θεωρώ, λοιπόν, ότι αυτή η τροπολογία και θα αναφερθώ, την Παρασκευή, διεξοδικά, λύνει ένα μεγάλο ζήτημα, αυτό του μπλοκαρίσματος, επί δέκα χρόνια της εκπαίδευσης και των εκπαιδευτικών να είναι σε ομηρία. Είναι ευχής έργο, που αρχίζουν οι διορισμοί και αρχίζουν με κριτήρια, που καλύπτουν όλον αυτό τον κόσμο, με τον καλύτερο δυνατό τρόπο. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ, την κυρία Αναγνωστοπούλου. Έθεσε και ζητήματα, που έχουν πολύ μεγάλο ενδιαφέρον για την ευταξία της γνώσης και όχι μόνο για την εμπορική της μετάφραση.

Τον λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, μετά από την πολύωρη χθεσινή συνεδρίαση και αφού βγήκαμε έξω, μετά τη συζήτηση του νομοσχεδίου, που αφορά συνέργειες μεταξύ του Εθνικού και Καποδιστριακού Πανεπιστημίου Αθηνών, του Πανεπιστημίου Θεσσαλίας, Τ.Ε.Ι. Θεσσαλίας, Στερεάς Ελλάδος κ.λπ., πριν προλάβει να τελειώσει συζήτηση, διαβάζουμε στα Μέσα Μαζικής Ενημέρωσης τη δημιουργία 22ου Πανεπιστημίου, στην Ελλάδα και αυτό είναι το Τ.Ε.Ι. Κρήτης. Διότι, σύμφωνα με την αιτιολογία, η πρόταση της Επιτροπής που ορίσατε για την αξιολόγηση του Τ.Ε.Ι. Κρήτης, κύριε Υπουργέ, προτείνει να συνεχίσει το Τ.Ε.Ι. Κρήτης τη λειτουργία του, εξελισσόμενο σε πανεπιστήμιο και συνεργαζόμενο θεαματικά με τα άλλα δύο Πανεπιστήμια της Κρήτης.

Και εγώ έρχομαι στην περίπτωση του Τ.Ε.Ι. Θεσσαλίας. Αυτή η Επιτροπή Αξιολόγησης κύριε Υπουργέ, την οποίαν εσείς ορίσατε, τι πόρισμα σας κατέθεσε; Πού είναι αυτό το πόρισμα; Δεν μπορούμε να το έχουμε; Γιατί δεν το δίνετε στη δημοσιότητα; Υπάρχει πόρισμα; Γιατί αυτό είναι άλλη μια απόδειξη ότι η πολιτική, την οποία χαράζετε, γίνεται επί τη βάσει τοπικών και συντεχνιακών κριτηρίων, καθώς και ψηφοθηρικών σκοπιμοτήτων.

Και θα αρχίσω από αυτά, τα οποία είπατε στη συζήτηση, επί της αρχής, κατά τη δευτερολογία σας. Αναφερθήκατε στα ιατρικά εργαστήρια του Πανεπιστημίου Δυτικής Αττικής και υποστηρίξατε ότι κάτι ανάλογο θα γίνει και με αυτά του Τ.Ε.Ι. Θεσσαλίας.

Ποιο είναι αυτό το ανάλογο; Η κατάργηση είναι το ανάλογο του Τμήματος; Μιας Σχολής με πολύ υψηλή βάση, με υψηλή απορροφητικότητα στην αγορά εργασίας; Μιας Σχολής με άρτιες εγκαταστάσεις και προσωπικό; Βλέπουμε την κατάργησή της και δεν ακούμε ένα γιατί. Κρύβονται ιδιωτικά συμφέροντα; Κρύβονται συντεχνιακά συμφέροντα; Και η έντονη αντίδραση στην κατάργηση αυτού του Τμήματος, όπως και χθες διαπιστώσατε, στη συνεδρίαση της Επιτροπής μας με τους φορείς είναι διακομματική.

Και αυτό, που είπατε, στην προηγούμενη συνεδρίαση της Επιτροπής, περί συναίνεσης της Συγκλήτου και του Πρύτανη, για συγχώνευση του Τ.Ε.Ι. Θεσσαλίας με το Πανεπιστήμιο, νομίζω ότι έγινε σαφέστατο χτες από τον Πρύτανη του Τ.Ε.Ι., όπως ομόφωνη ήταν και η απόφαση του Δημοτικού Συμβουλίου Λάρισας για πάγωμα της συγχώνευσης.

Η Ν.Δ., κυρίες και κύριοι, δεν είναι κατ' ανάγκη εναντίον των συγχωνεύσεων ή εναντίον των συνενώσεων, αρκεί, όμως, αυτές να γίνονται με ακαδημαϊκά κριτήρια, με αξιολόγηση, με μελέτη βιωσιμότητας και διασύνδεσης με την αγορά εργασίας.

Έρχομαι στα άρθρα. Στο άρθρο 1, παράγραφος 3 και αντίστοιχα στο άρθρο 7, παράγραφοι 4 και 5, εντάσσονται οι ΕΛΚΕ των Τ.Ε.Ι. σε αυτούς των Πανεπιστημίων, ενώ ειδικότερα, τα αποθεματικά του Τ.Ε.Ι. Στερεάς Ελλάδας κατανέμονται στα τρία Πανεπιστήμια και το ταμειακό υπόλοιπο του 2018 στο ΕΚΠΑ. Συνδυαστικά δε, στο άρθρο 49, ορίζεται πως τα Κέντρα Τεχνολογικής Έρευνας Θεσσαλίας και Στερεάς Ελλάδος εντάσσονται στον ΕΛΚΕ του Πανεπιστημίου Θεσσαλίας. Και εγώ ερωτώ: Λογιστικός έλεγχος, πριν την ένταξή τους, θα υπάρχει ή απλά θα γίνει μεταφορά; Διότι, στις σχετικές διατάξεις των άρθρων, δεν προβλέπεται κάτι τέτοιο. Έχουμε λόγο να κρύψουμε κάτι; Θέλουμε να καλύψουμε κάποιον; Όπως αντίστοιχα, μας βάζει σε σκέψεις και το άρθρο 37, παράγραφος 3, που νομιμοποιεί, συλλήβδην, τις ταμειακές και δανειακές διευκολύνσεις των Ερευνητικών και Τεχνολογικών Κέντρων των Ερευνητικών Πανεπιστημιακών Ινστιτούτων, των ΕΛΚΕ των Α.Ε.Ι. ή ταμειακές διευκολύνσεις, που καταβλήθηκαν από τα αποθεματικά των ΕΛΚΕ των Α.Ε.Ι.. Εδώ, απαιτούμε να είστε σαφής. Σε ποια κέντρα αναφέρεστε και σε ποια Α.Ε.Ι., συγκεκριμένα; Είναι γενική η ρύθμιση; Για τι δαπάνες πρόκειται; Τι χρονική περίοδο αφορούν; Τι επιχειρείτε να νομιμοποιήσετε ακριβώς; Τα πάντα; Αόριστα; Και μη μου πείτε ότι η προϋπόθεση της έγκρισης από τα Διοικητικά Συμβούλια και τα όργανα. Αυτό δεν αποτελεί δικαιολογία.

Και για να επιστρέψουμε στις απορροφήσεις, δεν έχετε προβλέψει μεταβατικό σχήμα διοίκησης. Ποιος θα παραδώσει από τα Τ.Ε.Ι. στα Πανεπιστήμια; Γιατί δεν προβλέψατε μεταβατικό σχήμα, ίδιο με αυτό, όπως στο Δυτικής Αττικής ή στο Πανεπιστήμιο Ηπείρου; Στην περίπτωση β΄ της παραγράφου 2 του άρθρου 3, προβλέπεται η μετατροπή τακτικών θέσεων των μελών ΔΕΠ του Τ.Ε.Ι. Θεσσαλίας, σε μόνιμων οργανικών της ίδιας βαθμίδας, ενώ, στην υποπερίπτωση ββ) ορίζεται πως οι καθηγητές πρώτης βαθμίδας θα υποβάλουν αιτήσεις, έως το 2024, για να κριθούν από επταμελείς επιτροπές.

Επίσης, στην περίπτωση γ΄ προβλέπεται πως σε περίπτωση απόρριψης των αιτήσεων τα μέλη ΔΕΠ θα παραμείνουν σε προσωποπαγείς θέσεις.

Αντίστοιχες διατάξεις προβλέπονται για τα μέλη ΔΕΠ του Τ.Ε.Ι. Στερεάς Ελλάδος, στο άρθρο 9. Τα ερωτήματά μου είναι τρία. Πρώτον, γιατί οι επιτροπές αξιολόγησης είναι επταμελείς και όχι πενταμελείς, όπως στην περίπτωση του Πανεπιστημίου Ηπείρου; Δεύτερον, η μη πλήρωση των οργανικών θέσεων θα σημάνει νέες προσλήψεις και εν γένει μόνιμους καθηγητές, υπό ειδικό νομικό καθεστώς. Γι' αυτό έχετε προβλέψει τις αντίστοιχες επιτροπές β΄ αξιολόγησης της περίπτωσης στ΄ της παραγράφου 2 του άρθρου 3 και αναλόγως, της περίπτωσης στ΄ της παραγράφου 3 του άρθρου 9. Τρίτον, γιατί η διαδικασία θα κρατήσει έως το 2024; Σε σχέση με την ένταξη των φοιτητών προκύπτουν σοβαρά ζητήματα, στα οποία δεν λάβαμε καμία απάντηση.

 Άρθρο 6, παράγραφος 5 και άρθρο 12, παράγραφος 5. Προβλέπεται η ένταξη των φοιτητών των Τ.Ε.Ι. στα τμήματα των Πανεπιστημίων, μετά την ολοκλήρωση του πρώτου κύκλου σπουδών. Όπως επεσήμανα σχετικά, οι απορροφήσεις αυτές είναι ασυνάρτητες και αλληλοεπικαλυπτόμενες. Ιδρύεται Τμήμα Αγροδιατροφής και Διατροφής και Διαιτολογίας του ΕΚΠΑ, στα Ψαχνά. Τμήμα Διατροφολογίας και Επιστήμης των Τροφίμων του Πανεπιστημίου στα Τρίκαλα. Ίδιο Τμήμα Διατροφολογίας, στην Καρδίτσα, σε απόσταση 15 λεπτών, Τμήμα Πολιτισμού, στο Βόλο και Τμήμα Διαπολιτισμικών Σπουδών, στο Βόλο. Ίδιες σχολές, στην ίδια πόλη ή σε απόσταση ενός τετάρτου. Ο σκοπός είναι προφανής. Τι κάνετε; Δημιουργείτε άνεργους πτυχιούχους.

Στο άρθρο 12, παράγραφος 6, προβλέπεται η έκδοση Προεδρικού Διατάγματος για την κατάταξη των φοιτητών του Τ.Ε.Ι. Στερεάς Ελλάδος, που δεν εντάσσονται στα συγκεκριμένα Τμήματα της προηγούμενης παραγράφου, που είναι μόλις 7, από τα 15. Τι θα γίνει με αυτούς τους φοιτητές; Σε ποια τμήματα θα ενταχθούν; Με ποια κριτήρια και πόσο θα περιμένουν;

Επίσης, στο άρθρο 14, παράγραφος 13, ορίζεται πως μεταγραφές και κατατακτήριες εξετάσεις δημιουργούνται, αποκλειστικά, για το ακαδημαϊκό έτος 2018-2019 και πως δεν μπορούν να συνεχίσουν στο δεύτερο κύκλο. Γιατί αυτό; Δεν είναι άδικη η συγκεκριμένη ρύθμιση, αφού οι κατατακτήριες είναι ανάλογες σε δυσκολία με τις εισαγωγικές;

Όσον αφορά στο άρθρο 13, που λέτε ότι «συγκροτείται και λειτουργεί στο Πανεπιστήμιο Θεσσαλίας στο ΕΚΠΑ και στο Γεωπονικό, Συμβούλιο Ένταξης, στο οποίο μετέχουν ο υπηρετών, κατά την έναρξη ισχύος του παρόντος, Αντιπρύτανης Ακαδημαϊκών Υποθέσεων του Πανεπιστημίου, ως Πρόεδρος και άλλοι 3 εκπρόσωποι κ.λπ.». Γιατί ο Αντιπρύτανης Ακαδημαϊκών Υποθέσεων και όχι ο Πρύτανης; Αιρετός δεν είναι και ο Πρύτανης του Πανεπιστημίου Θεσσαλίας; Υπάρχει πιο κατάλληλο πρόσωπο να παραδώσει το ΤΕΙ;

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Και ο Αντιπρύτανης αιρετός είναι.

**ΧΡΗΣΤΟΣ ΚΕΛΛΑΣ (Εισηγητής της Νέας Δημοκρατίας):** Ναι και ο Αντιπρύτανης είναι, αλλά, γιατί επιλέγετε τον Αντιπρύτανη και όχι τον Πρύτανη; Αυτή είναι η ερώτησή μου και μάλιστα, έναν Αντιπρύτανη Ακαδημαϊκών Υποθέσεων. Ο Πρύτανης και αιρετός είναι και ο πλέον κατάλληλος είναι, δηλαδή, όταν θα παραδώσετε εσείς το Υπουργείο, θα το παραδώσει ο Υφυπουργός, δεν θα το παραδώσει ο Υπουργός; Δεν βλέπω τη λογική. Αν μου πείτε κάποιο λογικό επιχείρημα, στη διάθεσή σας, ευχαρίστως, να το δεχθούμε, αλλά δεν στέκει κάπου.

Σε σχέση με τη δημιουργία των νέων Σχολών και Τμημάτων, που περιγράφεται, στα άρθρα 14 έως 16, 19, 20, 21 και 22. Δημιουργούνται 42 νέα Τμήματα, συμπεριλαμβανομένων των 4 γενικών των 3 της Φιλοσοφικής. Θα ρωτήσω και πάλι με ποια κριτήρια αποφασίσατε την ίδρυση και τη μετονομασία τους; Γιατί δεν λάβατε υπόψιν σας την Έκθεση της ΑΔΙΠ; Γιατί δεν υπήρξε αξιολόγηση; Γιατί δεν υπάρχει μελέτη βιωσιμότητας, που θα απέτρεπε, ενδεχομένως, όλες αυτές τις επικαλύψεις; Ειδικότερα για το Φ.Π.Ψ. του ΕΚΠΑ, γιατί αποφασίζετε αυτή τη διάσπαση, εφόσον κατατάσσετε τους πτυχιούχους της στον κλάδο των φιλολόγων, όπως και αυτούς του Τμήματος Φιλοσοφίας; Τι νόημα έχει αυτή η διάσπαση;

Όσον αφορά στην Τεχνούπολη Ευρίπου και το Αβερώφειο Αγροδιατροφικό Πάρκο, το βήμα είναι θετικό, επιβάλλεται, όμως, το λέω ξανά και σήμερα το είπαν και οι φορείς, η λειτουργική τους αυτονομία, υπό μορφή νομικού προσώπου ιδιωτικού δικαίου, καθόσον πρόκειται για κλασσική περίπτωση σύνδεσης της έρευνας του Πανεπιστημίου, με την αγορά εργασίας. Άλλωστε και εσείς, στην Αιτιολογική σας Έκθεση, στο άρθρο 32, παραδέχεστε ότι η διοίκηση είναι αποτελεσματικότερη στη Λάρισα, από ό,τι στο Βόλο.

Όσον αφορά στο Παλλημνιακό Ταμείο και τα άρθρα 25 έως 31, ρώτησα προχθές, ρωτώ και σήμερα, για ποιο λόγο διαλύεται το υφιστάμενο νομικό πρόσωπο; Το κυριότερο, που θα ήθελα να μου πείτε, είναι τι έχετε κατά νου, σε σχέση με την Αστική Μη Κερδοσκοπική Εταιρεία του άρθρου 29; Με ποιους φορείς του δημοσίου θα τη συστήσει από κοινού το νέο Ταμείο; Η εκμετάλλευση μέρους ή του συνόλου της περιουσίας του προς ποιους σκοπούς θα διατεθεί; Γι΄ αυτούς που αναφέρετε στις παραγράφους 2 και 3; Δηλαδή, θα υπάρξει αλλαγή των σκοπών του; Εφόσον αναφέρεται η μερική ή η ολική παραχώρηση της περιουσίας στην εταιρεία, που θα έχει ως πεδίο τον αγροτικό τομέα και την αγροδιατροφή, ο σκοπός λειτουργίας του, που περιγράφεται στο άρθρο 26, σε σχέση με τη στήριξη πρωτοβουλιών για τον Πολιτισμό και τη διατήρηση της πολιτιστικής κληρονομιάς, πως θα υπηρετείται, χωρίς περιουσιακά στοιχεία;

Όσον αφορά στις λοιπές διατάξεις, στο άρθρο 32, παράγραφος 3, δίνεται η δυνατότητα στα μέλη ΔΕΠ, όταν εξελίσσονται, στην επόμενη βαθμίδα, να περιορίζουν, με αίτησή τους το γνωστικό αντικείμενο, στο οποίο θα προκηρυχθεί η θέση. Αυτό δεν το λες και το πιο σύνηθες. Τα πανεπιστήμια γνωρίζουν τις ανάγκες τους και προσδιορίζουν τις θέσεις με τις αιτήσεις να έπονται.

Όσον αφορά στο άρθρο 32, παράγραφος 5, για την υποβολή υποψηφιότητας, σε θέση πρύτανη, ενώ επίκειται η συνταξιοδότηση του υποψηφίου, θέλετε να μας πείτε και το όνομα ή είναι πολλά τα ονόματα;

Όσον αφορά το άρθρο 33, μας βρίσκει σύμφωνους.

Όσον αφορά στο άρθρο 34, το Ακαδημαϊκό Συμβούλιο Εκπαίδευσης και Έρευνας Περιφέρειας Στερεάς Ελλάδας, το ΑΣΕΠΣΕ, το είπαμε και στην προηγούμενη συνεδρίαση, φαίνεται φωτογραφικό.

Όσον αφορά στο άρθρο 38, «Τροποποίηση του Οργανισμού του Υπουργείου Παιδείας», ακόμη δεν έχει στεγνώσει το μελάνι από την προηγούμενη αλλαγή. Πάλι αλλαγή; Γιατί σε 10 μήνες πάλι τροποποίηση και πρόσληψη επιπλέον τριών δικηγόρων; Πως προκύπτει;

Όσον αφορά στο άρθρο 40, παράγραφος 3, όταν σε ένα τετραθέσιο σχολείο, κατά τη διάρκεια της θητείας του διευθυντού, αυτό μεταπίπτει σε τριθέσιο ή διθέσιο ή και αντιστρόφως, γιατί, κύριε Υπουργέ, πρέπει να γίνει, εξαρχής, όλη η διαδικασία για το διευθυντή, τον προϊστάμενο; Εμείς προτείνουμε ο Διευθυντής να μεταπίπτει, αν ελαττωθούν οι θέσεις, στη θέση του προϊσταμένου και αν αυξηθούν οι θέσεις σε τετραθέσιο και άνω, να γίνεται ο προϊστάμενος διευθυντής.

Όσον αφορά στο άρθρο 42, για τα φροντιστήρια ξένων γλωσσών, οι αποκλίσεις των προστίμων είναι μεγάλες και κατά την άποψή μας, θα πρέπει να γίνουν πιο συγκεκριμένες για να μην υπάρχουν περιθώρια συνδιαλλαγής, αλλά και για να μην απειλούνται οι επιχειρήσεις των ξένων γλωσσών με εξόντωση.

Στο άρθρο 44, συμφωνούμε με την τροποποίηση για την κατάργηση του πλαφόν των μεταθέσεων για την αποκατάσταση, έστω και μερικά των αδικιών.

Με το άρθρο 47, η αρμοδιότητα έγκρισης σκοπιμότητας των δαπανών των νοσοκομείων, που εποπτεύονται από το Υπουργείο Εθνικής Παιδείας, απονέμεται στη Σύγκλητο, αντί του Διοικητή ή Υποδιοικητή της αρμόδιας ΥΠΕ για δαπάνες, μεταξύ 45.000, έως 234.000 ευρώ και του Υπουργού Παιδείας, αντί του Υπουργού Υγείας, για δαπάνες, άνω των 234.000 €, για την έγκριση άλλων δαπανών, όπως προμήθεια υγειονομικού υλικού, αναλωσίμων κ.λπ. την αρμοδιότητα έχει η Εφορεία για το Αρεταίειο και το Αιγινήτειο, ενώ για το Ευγενίδειο το Δ.Σ. αυτού. Γιατί γίνεται αυτή η αλλαγή; Δεν βλέπουμε κάποια εξήγηση στην Αιτιολογική Έκθεση.

 Στο άρθρο 50, σε σχέση με τον τομέα ελέγχου φαρμακοδιέγερσης, που καταργείται και εντάσσεται στο Ινστιτούτο Βιοεπιστημών και Εφαρμογών του ΕΚΕΦΕ «Δημόκριτος» προκύπτουν ερωτηματικά. Πρώτον, δεν προβλέπεται λογιστικός έλεγχος και δεύτερον, ελπίζουμε αυτή η ενέργεια να μην επηρεάζει το μέλλον του Εθνικού Κέντρου Αθλητικών Ερευνών και κατ' επέκταση το ΟΑΚΑ.

Τέλος, σε σχέση με τη Σιβιτανίδειο και το άρθρο 51, δεν μου απαντήσατε, γιατί η αύξηση των μελών του Δ.Σ., από 7 σε 11, μεταξύ των οποίων και ο Γενικός Διευθυντής;

Ως προς την ψήφιση των άρθρων, θα επιφυλαχθούμε για την Ολομέλεια, αναμένοντας τις απαντήσεις σας και τις οποιεσδήποτε αλλαγές.

Έρχομαι στην τροπολογία, η οποία ξεκίνησε σαν σχέδιο νόμου στη διαβούλευση και ήρθε επειγόντως, ως τροπολογία. Συμφωνούμε, κύριε Υπουργέ, ότι βεβαίως οι ελλείψεις στην εκπαίδευση είναι μεγάλες και ακόμη μεγαλύτερες είναι στην Ειδική Αγωγή, όπου ο αριθμός των μαθητών έχει αυξηθεί σημαντικά, τα τελευταία χρόνια και βεβαίως, δεν είμαστε αντίθετοι σε διορισμούς στον τομέα αυτόν.

Ως Ν.Δ., προτείνουμε, ως προς τη θεσμοθέτηση του τρόπου μόνιμων διορισμών, ένα μεικτό σύστημα, αντικειμενικό, αδιάβλητο και δίκαιο. Πρόκειται για ένα σύστημα διορισμού εκπαιδευτικών, το οποίο θα βασίζεται στους εξής πυλώνες κριτηρίων: Πρώτον, επίδοση σε διαγωνισμό του ΑΣΕΠ, δεύτερον, εκπαιδευτική προϋπηρεσία, τρίτον, ακαδημαϊκά κριτήρια, όπως ο βαθμός πτυχίου, συναφείς μεταπτυχιακοί τίτλοι, διδακτορικό, ξένες γλώσσες κ.λπ. και τέταρτον, κοινωνικά κριτήρια. Θεωρούμε ότι ο διαγωνισμός του ΑΣΕΠ θα πρέπει να μην καταλαμβάνει περισσότερο από το 30% του συνόλου των μορίων και η εκπαιδευτική προϋπηρεσία να μοριοδοτείται με αυξημένο συντελεστή. Θεωρούμε, όμως, απαραίτητο, ως προς τα κοινωνικά κριτήρια, ότι θα πρέπει να ληφθεί ειδική μέριμνα για τους πολύτεκνους, όπως επίσης και για τα άτομα με αναπηρία. Περισσότερα θα πούμε κατά τη συζήτηση της επόμενης συνεδρίασης.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Υπουργός.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Θα κάνω δύο διευκρινίσεις, για να διευκολύνω τους επόμενους ομιλητές. Έτσι όπως εμφανίζεται το άρθρο για τη θητεία του πρύτανη, θα αλλάξει και αυτό που θα το αντικαταστήσει, είναι η τροπολογία, που καταθέσαμε και θα σας μοιραστεί αύριο, θα είναι η δυνατότητα των υπηρετούντων πρυτάνεων να ξαναβάλουν υποψηφιότητα για 3είς θητείες, ενώ τώρα δεν έχουν αυτή τη δυνατότητα.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Δηλαδή, να έχει τη δυνατότητα να είναι υποψήφιος, για δεύτερη συνεχόμενη θητεία, ενώ αυτό μέχρι τώρα απαγορευόταν;

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ακριβώς.

Επειδή κάποιοι συνάδελφοι μπορεί να μη το γνωρίζουν, αυτό που είπατε – γιατί έχεις 15 Τμήματα, που δίνουν το ίδιο πτυχίο – με αυτή τη λογική, θα έπρεπε να κλείσουν τα ¾ των Τμημάτων, στην Αττική και στη Θεσσαλονίκη. Γιατί έχεις 17 Τμήματα Πληροφορικής στην Αττική; Θα τα πούμε αναλυτικά, αργότερα, απλώς, το λέω προς διευκρίνιση.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο Ειδικός Αγορητής της Δημοκρατικής Συμπαράταξης ΠΑΣΟΚ – ΔΗΜΑΡ, ο κ. Γρηγοράκος.

**ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Ευχαριστώ, κύριε Πρόεδρε.

Αγαπητοί συνάδελφοι, είναι δύσκολο να κατανοήσει κανείς τις συνέργειες, που αναφέρονται στο νομοσχέδιο και να παρακολουθήσει τη φιλοσοφία του. Την ώρα που γίνονται συγχωνεύσεις, προφανώς, για λόγους οικονομίας, είχε γίνει και παλιά αυτό, συγχρόνως, ιδρύονται πολυάριθμα νέα Τμήματα, σε μεγάλα πανεπιστήμια, με νέα μέλη ΔΕΠ.

Να ληφθεί υπ' όψιν ότι σε μεγάλα Τμήματα των Πανεπιστημίων αυτών, ελλείψει διδακτικού προσωπικού, τα μαθήματα διδάσκονται από επιστημονικούς συνεργάτες.

Πρώτο Μέρος, άρθρα από 1 έως 13. Δρομολογείται η ένταξη των Τ.Ε.Ι. Θεσσαλίας και Στερεάς Ελλάδας, στο Πανεπιστήμιο Θεσσαλίας και στο ΕΚΠΑ, αντίστοιχα.

Με το Κεφάλαιο Β΄, καταργούνται, από το ακαδημαϊκό έτος 2019 – 2020, οι μνημονευόμενες δύο Σχολές από το Γεωπονικό Πανεπιστήμιο Αθηνών και ιδρύονται, με έδρα την Αθήνα, έξι νέες σχολές.

Πρέπει να σκεφτούν, επιτέλους, οι αρχιτέκτονες της συγχώνευσης πόσοι υποψήφιοι θα υπάρχουν, σε λίγα χρόνια, γι΄ αυτά τα ελληνικά πανεπιστήμια, όταν βλέπουμε ότι και η γεννήσεις, στην Ελλάδα είναι πάρα πολύ λίγες.

Τότε, πράγματι, δε θα χρειάζονται οι εισαγωγικές εξετάσεις και θα εκπληρωθεί και αυτός ο στόχος της Κυβέρνησης, που εγώ δεν τον θεωρώ κακό. Προσωπικά, πιστεύω ότι δεν πρέπει να γίνονται εισαγωγικές εξετάσεις.

Έχω, ήδη, τοποθετηθεί, επί κάποιων άρθρων, κατά την πρώτη συνεδρίαση της Επιτροπής. Αναφέρω, ενδεικτικά, το άρθρο 3, παράγραφος 2β΄, όπου η ένταξη Αναπληρωτών και Επίκουρων είναι αυτόματη τόσο πολύ, που δεν προβλέπεται καν η δυνατότητα άρνησης της Συγκλήτου, όπως το προβλέπει για τους τακτικούς καθηγητές. Θα μας τα εξηγήσετε αυτά κύριε Υπουργέ, έτσι δεν είναι; Γιατί έτσι, αυτόματα, οι Αναπληρωτές και οι Επίκουροι, ενώ οι Τακτικοί έχουν μια άλλη αντιμετώπιση;

Στο ίδιο άρθρο, στην παράγραφο 2στ΄, προβλέπεται ότι η Επιτροπή Κρίσης της αίτησης μετακίνησης στα νέα Τμήματα έχει μόνο δικαίωμα να κρίνει τη συνάφεια και όχι το έργο ενός υποψηφίου.

Επιπλέον, στο άρθρο 6, παράγραφος 2, προβλέπεται ότι οι φοιτητές των προγραμμάτων μεταπτυχιακών στα Τ.Ε.Ι. θα πάρουν πτυχίο προγραμμάτων μεταπτυχιακών σπουδών, στο Πανεπιστήμιο Θεσσαλίας. Αυτό, πραγματικά, είναι ένα σλόγκαν: Μπήκες στο Τ.Ε.Ι. και βγαίνεις από το πανεπιστήμιο !

Με το άρθρο 14, δημιουργείται Σχολή με τον τίτλο «Σχολή Αγροτικής Ανάπτυξης Διατροφής και Αειφορίας», μια Σχολή, που, προφανώς, θα έπρεπε να ενταχθεί, εάν, βέβαια, υπάρχει ουσιαστική αναγκαιότητα της ίδρυσης, στο Γεωπονικό Πανεπιστήμιο, λόγω του αντικειμένου του.

Αναρωτιέμαι, εάν αντιλαμβάνεται η ηγεσία του Υπουργείου ότι με αυτές τις πρωτοβουλίες θα αναπτυχθεί ένας άνευ λόγου ανταγωνισμός, μεταξύ των ελληνικών πανεπιστημίων, ενώ στόχος μας θα πρέπει να είναι η ανταγωνιστικότητα των ελληνικών πανεπιστημίων με αυτά του υπόλοιπου κόσμου και όχι μεταξύ μας.

Στο άρθρο 16, ως προς το διαχωρισμό του Τμήματος Παιδαγωγικής και Φιλοσοφίας στο ΕΚΠΑ, σε δύο ανεξάρτητα Τμήματα και με την ένταξη της Ψυχολογίας, στο υπάρχον Τμήμα Ψυχολογίας, θεωρούμε πως είναι προς τη σωστή κατεύθυνση.

Μάλιστα, θα θέλαμε να ευχηθούμε, το άκουσα και από τους προηγούμενους συναδέλφους, το Φιλοσοφικό Τμήμα να αναπτυχθεί, δεόντως, για να αποτελέσει μια συνέχεια της Ακαδημίας του Πλάτωνα και του Λυκείου του Αριστοτέλη, καθώς ήταν μια παράλειψη η Ελλάδα, με μια τέτοια ιστορία, να μην έχει ένα αυτοτελές Φιλοσοφικό Τμήμα Φιλοσοφίας, στην Αθήνα ! Νομίζω ότι είναι πάρα πολύ σωστό αυτό, που γίνεται.

Με το άρθρο 17, δημιουργείται, στο ΕΚΠΑ, ένα πανεπιστημιακό Ερευνητικό Κέντρο, με πάνω από είκοσι ινστιτούτα, που θα οδηγήσει στην περαιτέρω πολυδιάσπαση. Ο αριθμός των ινστιτούτων είναι μια επιπλέον απόδειξη ότι πρόκειται για αντιμεταρρύθμιση, με μόνο στόχο την εξυπηρέτηση μικροσυμφερόντων. Το ίδιο ισχύει και για το άρθρο 18.

Υπάρχει μελέτη βιωσιμότητας των ινστιτούτων αυτών, κύριε Υπουργέ; Υπάρχει κάποια επιστημονική αξιολόγηση όλων αυτών; Εγώ πιστεύω ότι αυτό γίνεται, αποκλειστικά, μόνο και μόνο για μικροεξυπηρετήσεις και μειώνει, μειώνει πραγματικά, τη σημασία αυτού του νομοθετήματος. Χαρακτηριστικό παράδειγμα ανοργανωσιάς και έλλειψης σχεδιασμού είναι το γεγονός ότι στο ΠΕΚ δημιουργείται ένα Ινστιτούτο, με τίτλο «Διαχείριση Περιβάλλοντος» και ένα επιπλέον, με τίτλο «Ωκεανογραφεία και Διαχείριση Θαλάσσιου Περιβάλλοντος». Απίστευτα πράγματα είναι αυτά.

Στο άρθρο 22, πέρα απ' όλα τα Τμήματα, που ιδρύονται, με τη σύμφωνη γνώμη της Συγκλήτου, ιδρύονται και άλλα δύο: «Τμήμα Αγωγής Φροντίδας στην Πρώιμη Παιδική Ηλικία», με έδρα την Καρδίτσα και «Τμήμα Λογοθεραπείας», με έδρα τη Λαμία, που δεν το ζήτησε κανείς. Δε νομίζω ότι έχουμε έλλειψη λογοθεραπευτών. Τουλάχιστον, όταν ήμουν στο Υπουργείο Υγείας, υπήρχαν τεράστια προβλήματα, για τα οποία έχουν δοθεί πραγματικά καλές λύσεις, αλλά οι λογοθεραπευτές είναι πάρα πολλοί στην Ελλάδα.

Η εκπαιδευτική λειτουργία των Τμημάτων, που ιδρύονται με το παρόν, θα ξεκινήσει το 2022, αν συμφωνεί η τότε Σύγκλητος, δηλαδή, μάλλον ποτέ. Να μη ρωτήσω, βέβαια, για το πού θα βρεθούν τα χρήματα για όλους αυτούς τους διορισμούς. Είναι ένα θέμα.

Η Ελλάδα ξέρουμε ότι είναι σε κρίση. Βλέπουμε ότι τα πανεπιστήμια και άλλοι χώροι που έχουν ανάγκη από προσωπικό δεν μπορούν να διορίσουν προσωπικό και εμείς εδώ διορίζουμε, διορίζουμε, διορίζουμε ! Τουλάχιστον, δημιουργούμε θέσεις.

Για τα Τμήματα Φυσικής και Μαθηματικών, στη Λαμία - το είπα και προχθές - τι να πει κανείς, όταν βλέπεις στην ελληνική αγορά, ότι αυτοί οι άνθρωποι, που γίνονται φυσικοί και μαθηματικοί, δεν έχουν δουλειά ; Όλοι οι απόφοιτοι όλων αυτών των Σχολών είναι στα αζήτητα. Στο ίδιο άρθρο 22, παράγραφος 3, δίνετε το δικαίωμα εκπόνησης πάλι μεταπτυχιακών σπουδών στα γενικά τμήματα, που, ενδεχομένως, δεν θα υπάρχουν σε δύο χρόνια και το χειρότερο μπορούν να δώσουν και διδακτορικά. Βέβαια, ποιας επιστήμης, θα ρωτήσει κανείς, διδακτορικά θα δώσουν, μέσα στο άρθρο 22, παράγραφος 3;

Με τα άρθρα 23 και 24, ιδρύεται πανεπιστημιακό Ερευνητικό Κέντρο του Πανεπιστημίου Θεσσαλίας και το Τεχνολογικό Πάρκο Θεσσαλίας. Τα δύο αυτά Ιδρύματα, με όλα τα άλλα, εντάσσονται στο σχέδιο της δήθεν ανάπτυξης της πανεπιστημιακής κοινότητας, αλλά στην ουσία, πρόκειται για θεσμούς, που, για να λειτουργήσουν, χρειάζονται προσωπικό, που σημαίνει πάλι νέες προσλήψεις.

Εδώ βλέπουμε ότι στην Υγεία, που είναι απαραίτητες, γιατί τα νοσοκομεία είναι υπό κατάρρευση, δεν γίνονται προσλήψεις ενώ εδώ καταλαβαίνουμε, ότι προσπαθούμε να κάνουμε προσλήψεις σε Τμήματα, τα οποία δεν ξέρουμε και τι αντίκρισμα θα έχουν στην κοινωνία.

Έτσι, δημιουργούνται καινούριες και άχρηστες θέσεις εργασίας, που θα βαρύνουν πάλι υπέρμετρα τον προϋπολογισμό του δημοσίου. Αλλά τι μας νοιάζει; Δεν μας νοιάζει καθόλου. Πού ξέρεις, την επόμενη, θα είναι κάποια άλλη κυβέρνηση, ας φροντίσουν οι άλλοι να βγάλουν «τα καστανά από φωτιά» !

Εάν δεν θα τα βγάζει πέρα, οικονομικά, η επόμενη κυβέρνηση, τότε θα δημιουργηθούν μεγάλα προβλήματα και τότε, θα ετοιμάσουμε ένα νέο Μνημόνιο, αν συνεχίσουμε έτσι, με τις θέσεις εργασίας και τους διορισμούς. Πέραν τούτου, είναι τα τελευταία χρόνια εισαγόμενοι στην Τριτοβάθμια Εκπαίδευση, γύρω στις 70.000 με 75.000. Τώρα, με την αύξηση των σχολών και των τμημάτων, θα πρέπει, τουλάχιστον, να φτάσουμε τις 100.000. Έτσι, θα μείνουν άδεια τα πανεπιστήμια. Βέβαια, όλοι αυτοί θα θεωρήσουν πως είναι ευνοημένοι, ώστε να αποδώσουν την ευχαρίστησή τους, με μία ψήφο, υπέρ του κυβερνώντος Κόμματος !

Εγώ πιστεύω ότι και σ' αυτό θα αποτύχετε και ότι δεν πρόκειται κανείς να το εκτιμήσει αυτό, διότι οι καταστάσεις, που θα δημιουργηθούν, το προσεχές διάστημα, θα είναι πολύ διαφορετικές από ό,τι είναι σήμερα.

Στο Μέρος 3, Κεφάλαιο Γ΄, σαν μη μας έφταναν οι τόσες νεοϊδρυόμενες πανεπιστημιακές σχολές και τμήματα, δημιουργούμε το Παλλημνιακό Ταμείο, στη Λήμνο για περισσότερες νέες θέσεις εργασίας.

Στο άρθρο 32, με την παράγραφο 3, ορθά δίνεται η δυνατότητα στα μέλη ΔΕΠ, όταν εξελίσσονται στην επόμενη βαθμίδα να μπορούν να προχωρήσουν την αίτησή τους για το γνωστικό αντικείμενο, στο οποίο θα προκηρυχθεί θέση. Δίνεται έτσι η δυνατότητα τροποποίησης του γνωστικού αντικειμένου, κατά την εξέλιξη, χωρίς να απαιτείται η έκδοση υπουργικής απόφασης.

Με την παράγραφο 4, δίνεται στους φοιτητές του Πανεπιστημίου Δυτικής Αττικής, που δεν δηλώνουν ότι θέλουν να ολοκληρώσουν τις σπουδές τους, λαμβάνοντας πτυχίο ΤΕΙ, εντός της ταχθείσης από το νόμο προθεσμίας και επομένως, συνεχίζουν στα πανεπιστημιακά έδρανα τις σπουδές τους, η δυνατότητα να καταθέσουν τη δήλωση αυτή, εντός εξαμήνου, αν μετανιώσουν για την επιλογή τους να ολοκληρώσουν στα πανεπιστημιακά έδρανα τις σπουδές τους. Πόσες φορές, κύριε Υπουργέ, μέσα σε έξι μήνες, που έχουμε φτιάξει το Πανεπιστήμιο Δυτικής Αττικής, πρέπει να φέρουμε νέες διατάξεις, για να διορθώνουμε και να διορθώνουμε και να διαφωνούμε; Αυτό σημαίνει κάτι.

 Με την παράγραφο 5 του άρθρου 32, αλλάζουν οι προϋποθέσεις υποβολής υποψηφιότητας εκλογής σε θέση πρύτανη ΑΕΙ – αυτό που σχολιάσαμε προηγουμένως – λυπάμαι που το λέω, όμως, πρόκειται για μια αντισυνταγματική διάταξη, που ορίζει, ότι ο πανεπιστημιακός, πλησίον της σύνταξης, μπορεί να θέσει υποψηφιότητα για Πρύτανης. Τώρα, γιατί το προβλέψατε, μόνο εσείς ξέρετε. Πάντως, όλοι εμείς θεωρούμε ότι είναι φωτογραφική αυτή η διάταξη.

 Με το άρθρο 33, προτείνεται η ίδρυση Επιτροπής Ισότητας των Φύλων στα ΑΕΙ. Θετικό μέτρο, ώστε να εξασφαλίζεται η έμπρακτη υποστήριξη ισότητας των φύλων και η καλλιέργεια ευνοϊκών συνθηκών, για την αντιμετώπιση των διακρίσεων και ανισοτήτων, που αφορούν το φύλο, αλλά και την ελληνική καταγωγή, την αρτιμέλεια, την αναπηρία, το σεξουαλικό προσανατολισμό. Θεωρώ ότι είναι πάρα πολύ καλό αυτό το άρθρο και θα το στηρίξουμε.

 Με το άρθρο 34, συνιστάται Ακαδημαϊκό Συμβούλιο Εκπαίδευσης και Έρευνας Περιφέρειας Στερεάς Ελλάδος. Ο κ. Υπουργός, πιστεύω στην τοποθέτηση του, να μας πει τι έχουν πράξει όλα τα υπόλοιπα των επόμενων πανεπιστημίων, από την ημέρα που συστάθηκαν και αν έχουν ποτέ αξιολογηθεί.

Το άρθρο 35, κατά την άποψή μου, είναι μια άλλη ρύθμιση για το Ελληνικό Ίδρυμα Έρευνας και Καινοτομίας. Συνοπτικά, όσα περιγράφονται στον ιδρυτικό νόμο, θα εφαρμοστούν από το 2019 και μετά, ενώ όσα εφαρμόστηκαν, προφανώς, κύριε Υπουργέ, κατά παράβαση του νόμου, μέχρι σήμερα, περιγράφονται στην παρούσα ρύθμιση και νομιμοποιούνται.

Με το άρθρο 38, τροποποιείται ο Οργανισμός του Υπουργείου Παιδείας, Έρευνας και Θρησκευμάτων. Έτσι, διασπάται η Γενική Γραμματεία Νέας Γενιάς και Δια Βίου Μάθησης σε δύο Γενικές Γραμματείες, λίγους μόνον μήνες, μετά την εφαρμογή του.

Η Ομοσπονδία Συλλόγων Εργαζομένων Κεντρικών Δομών του Υπουργείου Παιδείας, το καλοκαίρι του 2018, είχε επισημάνει, ότι εξαρχής, είχε καταγγείλει, σε όλους τους τόνους, τον ισοπεδωτικό και αναποτελεσματικό χαρακτήρα του νέου Οργανισμού και την προχειρότητα, με την οποία δουλεύτηκε. Φαίνεται αυτό.

Τέλος, αναφορικά με την τροπολογία 1197, με την οποία θεσπίζεται το νέο σύστημα διορισμού και προσλήψεων εκπαιδευτικών της Πρωτοβάθμιας και Δευτεροβάθμιας Εκπαίδευσης. Ο τρόπος, με τον οποίο μεθοδεύεται το σύστημα αυτό, μας βρίσκει πλήρως αντίθετους και αυτό γιατί καταργείται ουσιαστικά ο διαγωνισμός του ΑΣΕΠ και έτσι αποκλείονται χιλιάδες απόφοιτοι εκπαιδευτικών Σχολών, αλλά και εκπαιδευτικοί που έχουν μικρή ή και καθόλου προϋπηρεσία. Δυστυχώς, επιστρέφουμε, πολλά χρόνια πίσω.

Οι μεταπτυχιακές και διδακτορικές σπουδές οφείλουν να αποτελέσουν κριτήρια εξέλιξης και όχι διορισμού. Επιπλέον, δεν υπολογίζεται όλη η προϋπηρεσία, αλλά μόνο μέχρι 120 μήνες.

Ακόμη, δεν έχει ρυθμιστεί το θέμα των οργανικών θέσεων και ιδιαίτερα, στην Ειδική Αγωγή, δεν καλύπτονται όλες οι ανάγκες και θα πρέπει σε όλα τα Δημοτικά και Γυμνάσια, τουλάχιστον, να ιδρυθούν Τμήματα Ένταξης και μετά να γίνουν οι διορισμοί.

Εμείς, κυρίες και κύριοι συνάδελφοι, ως Κίνημα Αλλαγής, έχουμε ξεκάθαρη και σταθερή θέση, δηλαδή, διορισμοί και προσλήψεις από ενιαίους πίνακες, με βάση αντικειμενικά κριτήρια, τη βαθμολογία από διαγωνισμό του ΑΣΕΠ, τη διδακτική προϋπηρεσία, τους ακαδημαϊκούς τίτλους και τα κοινωνικά κριτήρια. Σεβόμαστε τους δεκάδες χιλιάδες Αναπληρωτές, που δίνουν τη μάχη, στις εσχατιές της Πατρίδας μας, υπηρετώντας την εκπαίδευση, αλλά και τις 100.000 και πλέον εκπαιδευτικούς, που έχουν μικρή ή και καθόλου προϋπηρεσία. Όλοι πρέπει να έχουν το δικαίωμα στο όνειρο, πάντα με αξιοκρατία, αντικειμενικότητα και δικαιοσύνη.

Επί όλων αυτών που περιέχει το εν λόγω νομοσχέδιο για την Παιδεία, οφείλω να πω ότι θαυμάζω την εκτεταμένη και βαθιά επιστημονική σκέψη σας για το γίγνεσθαι της ελληνικής κοινωνίας, αλλά θα ήθελα να παρατηρήσω και να πω τα εξής. Η ελληνική κοινωνία και η οικονομία της δεν πρόκειται να φτιάξουν, με πρόσθετες επιπρόσθετων δαπάνες, δηλαδή, όταν προσθέτουν συνέχεια δαπάνες, αλλά μόνον με νέες επιχειρήσεις, που θα παράγουν πλούτο. Επιφυλασσόμεθα, λοιπόν, για τα άρθρα και θα τοποθετηθούμε στην Ολομέλεια. Σας ευχαριστώ πάρα πολύ, κύριε Πρόεδρε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Πρόεδρε, θα ήθελα μόνον να κάνω μια ερώτηση, για να μπορέσω να καταλάβω και εάν είναι δυνατόν, θα ήθελα το λόγο, γιατί έχει πολύ μεγάλη σημασία.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Υπουργέ, θέλετε να κάνετε μια διευκρινιστική ερώτηση;

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ναι, ναι, απολύτως.

Κύριε Γρηγοράκο, κατάλαβα ότι ζητάτε στο σύστημα διορισμού να υπάρχουν διαγωνισμοί του ΑΣΕΠ.

**ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Βεβαίως.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Βεβαίως. Μετά, όμως, λέτε ότι οι διορισμοί πρέπει να γίνουν από αντικειμενικούς πίνακες. Δεν το κατάλαβα;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας παρακαλώ, πάρα πολύ, κύριε Γρηγοράκο, στο μικρόφωνο.

**ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Μέσα στον διαγωνισμό του ΑΣΕΠ, να καταγράφονται τα κριτήρια, η προϋπηρεσία και όποια άλλα κριτήρια μπορούμε να βάλουμε μέσα.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Αυτό που είπε και ο κ. Κέλλας, δηλαδή, ο διαγωνισμός του ΑΣΕΠ, η προϋπηρεσία, τα αντικειμενικά και τα κοινωνικά κριτήρια;

**ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Θα σας τα πω ακριβώς, κύριε Υπουργέ.

Εγώ, πιστεύω, δηλαδή, ότι πρέπει να έχουν δικαίωμα όλοι, γιατί υπάρχουν πάρα πολλοί άνθρωποι, οι οποίοι είναι απέξω.

 Εγώ σας λέω, λοιπόν, τη βαθμολογία από το διαγωνισμό του ΑΣΕΠ, δηλαδή, να τους βαθμολογούμε. Επίσης, να έχουμε τη διδακτική προϋπηρεσία ή ό,τι άλλο πιστεύετε εσείς, δηλαδή, εγώ θέλω να βάλετε τα κριτήρια εσείς. Εγώ αυτά πρότεινα, αλλά μπορούν να μπουν και άλλα και δεν με ενδιαφέρει το θέμα, αλλά θέλω να μπουν αυτά τα πράγματα. Οι ακαδημαϊκοί τίτλοι, για παράδειγμα. Μπορεί κάποιος να έχει κάνει ένα δεύτερο ή ένα τρίτο διδακτορικό, αλλά να ισχύουν και τα κοινωνικά κριτήρια ή και κάποια άλλα κριτήρια.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το κατάλαβα, ακριβώς, δηλαδή, τα τέσσερα βασικά κριτήρια του κυρίου Κέλλα. Εντάξει, σας ευχαριστώ πολύ.

**ΛΕΩΝΙΔΑΣ ΓΡΗΓΟΡΑΚΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.):** Μπορεί ο κύριος Κέλλας να το πήρε από εμάς.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Με συγχωρείτε, εγώ δεν ξέρω ποιος το πήρε, αλλά προσπαθώ να το καταλάβω.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Ηλιόπουλος.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Δεν λέμε όλοι το ίδιο, η Κυβέρνηση δεν λέει το ίδιο; Η Κυβέρνηση δεν λέει το ίδιο;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας παρακαλώ πολύ, φαίνεται να απαντά ο Υπουργός σε κάποιο συνάδελφο, που δεν έχει καταγραφεί η άποψή του και αυτό δεν είναι ζήτημα συζήτησης.

Το λόγο έχει ο κ. Ηλιόπουλος.

**ΠΑΝΑΓΙΩΤΗΣ ΗΛΙΟΠΟΥΛΟΣ (Ειδικός Αγορητής του Λαϊκού Συνδέσμου – Χρυσή Αυγή):** Σας ευχαριστώ πολύ, κύριε Πρόεδρε.

Σε ό,τι αφορά τα άρθρα από το 1 έως και 6. Εδώ, καταργείται το ΤΕΙ Θεσσαλίας και συγχωνεύεται στο Πανεπιστήμιο Θεσσαλίας και ακολουθούν όλες οι σχετικές ενέργειες, που άπτονται της εντάξεως.

 Πρόκειται για μια αναποτελεσματική ενέργεια για όλους τους λόγους, που αναλύθηκαν στην προηγούμενη συνεδρίαση της Επιτροπής. Είναι μία διαδικασία, που προβλέπεται, για την σχεδιαζόμενη ένταξη του διδακτικού προσωπικού των Τ.Ε.Ι. στα Πανεπιστήμια και απέχει παρασάγγας από την τυπική διαδικασία εξέλιξης των μελών ΔΕΠ, που η ίδια η Κυβέρνηση ψήφισε, στην αρχή της θητείας της και δημιουργεί Καθηγητές Πανεπιστημίου δύο ταχυτήτων, μέσα από ένα εξαιρετικά στρεβλό σύστημα ανέλιξης, παρά ακαδημαϊκής εξέλιξης, καθώς προβλέπονται ερμητικά κλειστές διαδικασίες αξιολόγησης του διδακτικού προσωπικού των Τ.Ε.Ι. σε μέλη ΔΕΠ των Πανεπιστημίων.

Το σύστημα αυτό παράγει καθηγητές μιας ιδιαίτερης και μοναδικής μη συγκρίσιμης κατηγορίας ακαδημαϊκών. Καταργείται και το αξιόλογο Τμήμα Ιατρικών Εργαστηρίων του ΤΕΙ Θεσσαλίας, στη Λάρισα, το οποίο έχει υψηλή απορροφητικότητα, ενώ οι απόφοιτοι απορροφώνται, άμεσα, από ιατρικές σχολές, έχουν κατοχυρωμένα επαγγελματικά δικαιώματα, θεσμοθετημένες θέσεις απασχόλησης, σε δημόσιες και ιδιωτικές θέσεις Υγείας και αξιόλογη ζήτηση στην αγορά εργασίας. Η κατάργηση του Τμήματος Ιατρικών Εργαστηρίων είναι απολύτως ακατανόητη και αδικαιολόγητη, διότι έχει σύγχρονες υποδομές, αφού ουσιαστικά από φέτος, τέθηκαν σε χρήση οι νέες του αντικαταστάσεις. Με τις εν εξελίξει κρίσεις καθηγητών, έχει 13 άτομα ακαδημαϊκό προσωπικό, που το καθιστά αυτοδύναμο.

Στα άρθρα 7 έως 12, τα ίδια ισχύουν και εδώ κατ’ αναλογία. Το ΤΕΙ Στερεάς Ελλάδας καταργείται και εντάσσεται διηρημένο τόσο στο Γεωπονικό Πανεπιστήμιο Αθηνών και στο ΕΚΠΑ όσο και στο Πανεπιστήμιο Θεσσαλίας, χωρίς εκπονηθέν σχέδιο και χωρίς αξιολόγηση τμημάτων και προσωπικού. Βλέπουμε, λοιπόν, το εξής παράδοξο. Απόφοιτοι των ΤΕΙ να λαμβάνουν πτυχίο Πανεπιστημίου και οι διδάσκοντες των Τεχνολογικών Ιδρυμάτων να αναγορεύονται, με συνοπτικές διαδικασίες, σε καθηγητές πανεπιστημίου.

Στο άρθρο 16, προβλέπεται κατάτμηση του Τμήματος Φιλοσοφίας Παιδαγωγικής και Ψυχολογίας του ΕΚΠΑ, με αποτέλεσμα, τα δύο νέα Τμήματα, που προκύπτουν, να είναι αυτό της Φιλοσοφίας και το Παιδαγωγικό Τμήμα. Πρόκειται για μια κατάτμηση, που δεν συντείνει πουθενά και δημιουργεί περαιτέρω εμπόδια.

Στο άρθρο 17, οι αποφάσεις για την ίδρυση νέων φορέων θα πρέπει να εξυπηρετούν τον εθνικό σχεδιασμό, να βασίζονται σε μια εμπεριστατωμένη μελέτη σκοπιμότητας, να λαμβάνουν υπόψιν τους τις στρεβλώσεις του παρελθόντος, ώστε να μην τις επαναλαμβάνουν, να αποτρέπουν τον κατακερματισμό και την αλληλοεπικάλυψη των θεματικών αντικειμένων. Να λαμβάνουν υπόψη το ισχύον θεσμικό πλαίσιο και φυσικά, να προβλέπουν χρηματοδότηση, που να είναι επαρκής τόσο για τη βιωσιμότητα όσο και για την ανάπτυξη των υπό ίδρυση φορέων.

Όμως όπως φαίνεται και από το παρόν νομοσχέδιο του Υπουργείου Παιδείας, Έρευνας και Θρησκευμάτων, συνεχίζεται η επέκταση του παράλληλου ερευνητικού συστήματος, που ξεκίνησε, με το νόμο 4559/18, με την ίδρυση νέων ερευνητικών κέντρων, παράλληλα, με κάθε αναδιάρθρωση πανεπιστημίου, που συγκαλείται, με την απορρόφηση ΤΕΙ. Με την ίδρυση αυτών των νέων ερευνητικών κέντρων, προκύπτουν δομές, που δεν είναι συμβατές με την υλοποίηση μιας εθνικής ερευνητικής πολιτικής και ενισχύουν τον κατακερματισμό, αντί για τις συνέργειες.

Στα άρθρα 18 μέχρι 22, εδώ ιδρύεται η Τεχνόπολη Ευρίπου, στην περιοχή Εύβοιας, ως σύμπλεγμα τεχνολογίας, τέχνης και πολιτισμού. Καταργούνται οι υφιστάμενες Σχολές Αγροτικής Παραγωγής, Υποδομών, Περιβάλλοντος, Τροφίμων, Βιοτεχνολογίας και Ανάπτυξης του Γεωπονικού Πανεπιστημίου Αθηνών και ιδρύονται πέντε νέες σχολές στο Γεωπονικό Πανεπιστήμιο Αθηνών και νέες σχολές και τμήματα στο Πανεπιστήμιο Θεσσαλίας. Η ίδρυση πλήθους τμημάτων γεωπονικών σπουδών πανεπιστημιακού επιπέδου και η διασπορά τους σε όλη την επικράτεια, υποβαθμίζει χαρακτηριστικά τη γεωπονική εκπαίδευση, καθώς δεν περιγράφει κανέναν οδικό χάρτη ανάπτυξης των τμημάτων αυτών και αγνοεί την ανάγκη στελέχωσης και οργάνωσής τους, ναρκοθετώντας εξαρχής το εγχείρημα και υπονομεύοντας το υπάρχον υψηλό επίπεδο γεωπονικών σπουδών στη χώρα, αλλά και με σοβαρές επιπτώσεις στο εργασιακό μέλλον των αποφοίτων τους.

Άρθρο 33, για την ισότητα των φύλων. Είναι ένα άρθρο, το οποίο είναι εντελώς περιττό. Δεν ξέρουμε, εάν εξυπηρετεί, προφανώς, τις ιδεοληψίες σας. Μίλησε και η Εισηγήτρια σας για δολοφονίες γυναικών, παντελώς, άσχετα με την εκπαιδευτική διαδικασία, που συζητάμε, σήμερα εδώ. Σαφώς και είμαστε υπέρ της ισότητας των δύο φύλων, αλλά δεν λύνεται, σε ένα τέτοιο νομοσχέδιο, δηλαδή, να συγκροτείται σε κάθε ΑΕΙ άμισθη Επιτροπή Ισότητας Φύλων. Αυτά είναι τραγικά.

Άρθρο 34. Εδώ ιδρύεται στη Λαμία το ΑΣΕΕΠΣΕ, με σκοπό τη μελέτη ιδρύσεως ΑΕΙ και ερευνητικών κέντρων. Άλλο ένα αχρείαστο, βέβαια, Συμβούλιο. Κανένας λόγος ύπαρξης.

Στο άρθρο 36. Ενώ, ναι μεν εισάγονται κάποιες θετικής κατεύθυνσης διατάξεις, παρόλα αυτά, χρήζουν σαφέστερης διατύπωσης. Στην παράγραφο 3, ορθώς η θέση διατηρείται, αν κενωθεί θέση, χωρίς προσωπικό, θα πρέπει να υπάρξει επαναπροκήρυξη.

Στην παράγραφο 4, προτείνεται από το Υπουργείο Παιδείας η θέσπιση της Ολομέλειας του Ινστιτούτου, ως θεσμός, ο οποίος θα συμβάλει στον εκδημοκρατισμό λειτουργίας των Ερευνητικών Κέντρων και θα προωθήσει τη ζύμωση ιδεών, στο επίπεδο των εργαζομένων. Αυτά γράφετε εσείς, βέβαια, μέσα και διαβάζοντας τα, καταλαβαίνει κανείς τι αερολογίες και έωλες διατάξεις είναι, που καταμαρτυρούν τις βαθύτερες ιδεολογικές παρεμβάσεις και πολιτικές σκοπιμότητες των ιθυνόντων, αφού η Ολομέλεια συμπεριλαμβάνεται στους εσωτερικούς κανονισμούς των Ερευνητικών Κέντρων, από το 1995 και συνεπώς, η θέσπισή της δεν εξυπηρετεί κάτι ουσιαστικό.

Περί της οικονομικής διαχείρισης των ερευνητικών έργων, στο άρθρο 37. Η Έρευνα θα πρέπει να διέπεται από νομικό πλαίσιο, που να διευκολύνει την ευελιξία στη διαχείριση και αξιοποίηση των σχετικών πόρων. Όμως, μετά την ψήφιση του ν. 4485/2017, η Έρευνα υφίσταται ασφυκτικά τη δαιδαλώδη γραφειοκρατική και εν τέλει, αναποτελεσματική πρακτική του στενού δημόσιου τομέα και το παρόν άρθρο, βέβαια, δεν καταφέρνει να επιφέρει καμία ουσιαστική βελτίωση στη συνολική δυσλειτουργία και τις τρομακτικές γραφειοκρατικές στρεβλώσεις, που επιβλήθηκαν, στους ΕΛΚΕ των Ερευνητικών Κέντρων.

Στο άρθρο 44, είναι ελλιπής η διάταξη, περί μεταθέσεων εκπαιδευτικών Πρωτοβάθμιας Εκπαίδευσης των Ειδικοτήτων ΠΕ 06, ΠΕ 11 και ΠΕ 7901. Θα πρέπει το αίτημα για μετάθεση των δικαιούχων να εξεταστεί, ως προς τις επιλογές, που δηλώνουν και όχι μόνο, ως προς την πρώτη τους επιλογή. Επίσης, θα πρέπει οι δικαιούχοι να υποβάλουν νέες αιτήσεις προσδιορισμού των προτιμήσεων τους, εάν περάσουν πέντε έτη.

Στο άρθρο 49, καταργείται το Κέντρο Τεχνολογικής Έρευνας Θεσσαλίας και Στερεάς Ελλάδας και η Ηπείρου, αφού τα Τ.Ε.Ι., με τα οποία συνδέεται, δεν υφίστανται αυτοτελώς.

Στο άρθρο 51. Κάποιες ρυθμίσεις για τη Σιβιτανίδειο Σχολή. Και σε αυτό δηλώνουμε «παρών».

Για την τροπολογία, που αφορά τις προσλήψεις των 15.000 εκπαιδευτικών, θα πρέπει οπωσδήποτε να ληφθούν υπόψη και όλα αυτά, που έχουν στείλει στα e-mail μας όλοι αυτοί οι άνθρωποι, οι οποίοι ανήκουν σε πολύτεκνες οικογένειες και ζητούν μια πιο καλή μεταχείριση σε αυτές τις προσλήψεις. Όλα αυτά πρέπει να τεθούν υπόψη και να εξεταστούν σοβαρά, γιατί οι άνθρωποι αυτοί είναι, που στηρίζουν το μεγαλύτερο, αυτή στιγμή, πρόβλημα της πατρίδας μας, το οποίο είναι η υπογεννητικότητα. Θα επανέλθουμε, την Παρασκευή, στην Επιτροπή. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ, κύριε Πρόεδρε. Απαντώντας ο κ. Υπουργός, στην προχθεσινή, πρώτη συνεδρίαση της Επιτροπής, στην κριτική του Κ.Κ.Ε. – παραποιώντας την, βέβαια και κάνοντας πως δεν την καταλαβαίνει – αρνήθηκε κατηγορηματικά ότι η Κυβέρνηση λειτουργεί καθ' υπόδειξη, αρνήθηκε ότι υποχρεώνεται στην εφαρμογή των μνημονίων και των κατακτήσεων του ΟΟΣΑ.

Μα, δεν είπαμε αυτό, κύριε Υπουργέ ή μάλλον κ. Υφυπουργέ, γιατί ο κ. Φωτάκης είναι αυτή τη στιγμή παρών, ελπίζουμε να τα …

**ΔΗΜΗΤΡΗΣ ΣΕΒΑΣΤΑΚΗΣ (Πρόεδρος της Επιτροπής):** Ο Αναπληρωτής Υπουργός.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ο Αναπληρωτής. Ούτε και το Κ.Κ.Ε. καταλογίζει αυτό στην Κυβέρνηση του ΣΥΡΙΖΑ. Ίσα- ίσα, ποτέ δεν είπαμε ότι όσα κάνετε και όσα ψηφίζετε, όλα αυτά τα κάνατε, με το ζόρι, γιατί, πολύ απλά, αυτή είναι η πολιτική σας. Αυτή η πολιτική σας είναι αποτυπωμένη και ψηφισμένη, σε όλους τους μνημονιακούς νόμους τους δικούς σας, αλλά και των προηγούμενων, που τους διατηρεί όλους ανέγγιχτους και αυτή η πολιτική σας, ενώ με περίσσιο ζήλο, υλοποιεί όλες τις αντιλαϊκές κατευθύνσεις ιμπεριαλιστικών οργανισμών, όπως είναι ο ΟΟΣΑ.

Πολύ-πολύ συνειδητά, λοιπόν και με ιδιαίτερη ικανότητα και αποτελεσματικότητα, υπηρετείτε αυτή την πολιτική, που υπηρετεί – τόσο ως εσωτερική πολιτική, με τα μνημόνια, όσο και ως εξωτερική, με το ΝΑΤΟ, για παράδειγμα – τα συμφέροντα και τις ανάγκες της ελληνικής αστικής τάξης και των επιχειρηματικών ομίλων και γι' αυτό, ακριβώς είναι που «τσακίζετε» αδιάκοπα τα δικαιώματα και τις λαϊκές κατακτήσεις.

Αυτή η πολιτική στην Ανώτατη Εκπαίδευση ξετυλίγεται, από τον περασμένο Φλεβάρη, μέσα από τις συγχωνεύσεις και καταργήσεις ΤΕΙ και πανεπιστημιακών τμημάτων, αναμορφώνοντας το χάρτη και αναδιαρθρώνοντας τη δομή της Ανώτατης Εκπαίδευσης, με την αρωγή, δυστυχώς και των ίδιων των διοικήσεων των Ανώτατων Ιδρυμάτων. Λέμε, δυστυχώς, γιατί, τελικά, οι μεγάλοι χαμένοι από όλο αυτό το κυβερνητικό εγχείρημα είναι οι ίδιοι οι φοιτητές, οι διδάσκοντες και οι εργαζόμενοι στις σχολές, ενώ οι μεγάλοι κερδισμένοι είναι, για άλλη μια φορά, οι επιχειρηματικοί όμιλοι και το κεφάλαιο, γενικότερα, που θέλουν και βλέπουν πια την Ανώτατη Εκπαίδευση, με τη συμβολή του ΣΥΡΙΖΑ να λειτουργεί, ακόμα περισσότερο, προς όφελός τους. Αυτό είναι, άλλωστε και το πραγματικό νόημα εκφράσεων του νομοσχεδίου, όπως λ.χ. «για τις αναπτυξιακές ανάγκες της χώρας» ή «για το δυναμικό και καινοτόμο πανεπιστημιακό ίδρυμα».

Με ποιο τρόπο, τώρα, επιτυγχάνεται αυτό, η λειτουργία, δηλαδή, της Ανώτατης Εκπαίδευσης, σε όφελος του κεφαλαίου; Το αποκαλύπτει η κυβερνητική πολιτική στην Ανώτατη Εκπαίδευση, που συνεχίζει την πολιτική των προηγούμενων. Το αποκαλύπτει και το σημερινό νομοσχέδιο, όπως και τα αντίστοιχα προηγούμενά του, για το Πανεπιστήμιο, δηλαδή, Δυτικής Αττικής, για το Ιόνιο και για το Πανεπιστήμιο Ιωαννίνων. Ποιος είναι τώρα ο πυρήνας αυτής της πολιτικής; Μα, ποιος άλλος από το να ενισχυθούν η ήδη πολύπλευρη σύνδεση πανεπιστημίων και επιχειρήσεων, η επιχειρηματική λειτουργία των ιδρυμάτων, η πολυδιάσπαση των σπουδών, ώστε να παρέχουν διαβαθμισμένα προσόντα, με τους απόφοιτους βορρά στα εφήμερα συμφέροντα και τις ανάγκες των εργοδοτών και στο διαρκές κυνήγι πιστοποιήσεων και καταρτίσεων.

Με αυτή την πολιτική, συμφωνούν όλα, μα, όλα, ανεξαιρέτως, τα αστικά κόμματα, κάτι που φαίνεται και στην επιχειρηματολογία τους και γι’ αυτό το νομοσχέδιο. Οι διαφωνίες και οι ενστάσεις τους είναι για δευτερεύοντα ζητήματα και αφορούν τις μεθόδους ή τους ρυθμούς, που πρέπει να έχουν αυτές οι αναδιαρθρώσεις, ώστε να υπηρετούν καλύτερα τις ανάγκες και τις οικονομικές, αλλά και τις ιδεολογικές του κεφαλαίου.

Η θέση του Κόμματός μας, του Κ.Κ.Ε., βεβαίως, είναι διαφορετική. Πάντως, ξεκάθαρα, αντίθετη, σε όλη αυτή τη διαδικασία, κόντρα τόσο στη σημερινή μορφή, με την οποία έρχεται και με το σημερινό νομοσχέδιο, όσο κόντρα και στα κίνητρα, που την πυροδοτούν και βέβαια, κυρίως κόντρα στους σκοπούς, που αυτή εξυπηρετεί.

Γι’ αυτό και το κάλεσμα του Κ.Κ.Ε. στους φοιτητές, στους πανεπιστημιακούς δασκάλους και στους υπόλοιπους εργαζόμενους στα ιδρύματα δεν γίνεται, μονάχα για την συμπόρευση όλων αυτών στον αγώνα, για την απόρριψη των σχεδίων αναδιάρθρωσης του ακαδημαϊκού χάρτη, αλλά για τη συμπόρευσή τους σε έναν ακόμα μεγαλύτερο και ολομέτωπο αγώνα, προκειμένου τα ιδρύματα να απεμπλακούν από τα δεσμά του κεφαλαίου. Προκειμένου να ανοίξει ο δρόμος, για να οργανώνονται οι σπουδές, με βάση τις πραγματικές σύγχρονες ανάγκες του λαού μας και τις εξελίξεις στην επιστήμη και την τεχνολογία. Προκειμένου, βεβαίως, οι εργαζόμενοι και οι διδάσκοντες να δουλεύουν απερίσπαστοι, με πλήρη δικαιώματα και ανακτημένες, ας μην το ξεχνάμε, εμείς πάντως δεν το ξεχνάμε, όλες τις απώλειες, που φορτώθηκαν, στο όνομα της κρίσης. Ό,τι και να λέει η ηγεσία του Υπουργείου Παιδείας όσο και να εκθειάζει νομοσχέδια, σαν το σημερινό, έρχεται η ίδια η πραγματικότητα να κάνει σκόνη και θρύψαλα τη φανταχτερή, αλλά απατηλή επιχειρηματολογία, με την οποία παρουσιάζονται οι κυβερνητικές προτάσεις για τις συγχωνεύσεις των ανώτατων ιδρυμάτων και τη λεγόμενη πανεπιστημιοποίηση των ΤΕΙ.

Τι σημαίνει, αλήθεια, όλο αυτό για τους φοιτητές; Μήπως οι φοιτητές θα δουν να αλλάζει κάτι ουσιαστικό στις σπουδές τους; Μήπως θα μειωθεί το κόστος των σπουδών τους; Μήπως με αυτό θα εξασφαλιστεί δουλειά, με πλήρη δικαιώματα, στο αντικείμενο των σπουδών τους, μετά την αποφοίτησή τους; Μήπως θα λυθούν, επιτέλους, τα τεράστια προβλήματα, με τη φοιτητική μέριμνα; Μήπως θα λυθούν τα προβλήματα, που δημιουργούνται, στα ιδρύματα, καθημερινά, λόγω της δραματικής υποχρηματοδότησης από το κράτος, των ελλείψεών τους, σε διδακτικό προσωπικό, σε υποδομές και τόσα άλλα; Προφανώς και όχι, η κατάσταση, άλλωστε, που επικρατεί, στο Πανεπιστήμιο Δυτικής Αττικής, που ήταν και το πρώτο εγχείρημα τέτοιου είδους, από τις πρώτες ημέρες της λειτουργίας του, επιβεβαιώνει του λόγου το αληθές.

Παρακαλούμε, κύριε Υπουργέ, να δώσετε απαντήσεις σε αυτά τα ερωτήματα, που σας είπαμε και όχι να τσακώνεστε με τη Ν.Δ., περί όνου σκιάς, για το αν έγινε ή όχι αρκετός διάλογος, λες και φταίει αυτό για το περιεχόμενο του νομοσχεδίου και το σκοπό του. Δεν θα κουραστούμε, βέβαια, να λέμε και ούτε η πραγματικότητα θα πάψει να το επιβεβαιώνει ότι οι απορροφήσεις των Τ.Ε.Ι. από τα πανεπιστήμια εξυπηρετούν τις άμεσες, αλλά και τις μακροπρόθεσμες ανάγκες της πιο οργανικής σύνδεσης των Α.Ε.Ι. με τις επιχειρήσεις. Μια σύνδεση, όχι βεβαίως γενική και αόριστη, αλλά, αντίθετα, πάρα πολύ συγκεκριμένη, πάνω στους επιλεγμένους στόχους του κεφαλαίου και των κυβερνήσεων του, για την περιφερειακή και κλαδική καπιταλιστική ανάπτυξη στους τομείς ακριβώς εκείνους, δηλαδή, όπου υπάρχει μεγάλη προσδοκία κερδών.

Όλα αυτά υπηρετούνται από το σημερινό νομοσχέδιο και πιο συγκεκριμένα, με τα άρθρα 1 – 6, στα οποία περιγράφεται η απορρόφηση του Τ.Ε.Ι. Θεσσαλίας από το Πανεπιστήμιο Θεσσαλίας. Επίσης, με τα άρθρα 7 – 12, στα οποία αποτυπώνεται ο διαμοιρασμός του Τ.Ε.Ι. Στερεάς Ελλάδας, από 3 Πανεπιστήμια, το ΕΚΠΑ, το Γεωπονικό της Αθήνας και το Πανεπιστήμιο Θεσσαλίας, το οποίο πραγματικά αποκτά φαραωνικές διαστάσεις. Η οργανική σύνδεση των Α.Ε.Ι., με τις επιχειρηματικές δράσεις του κεφαλαίου, είναι άμεσα ορατές, στην περίπτωση της συγχώνευσης του Τ.Ε.Ι. Ψαχνών, στην Εύβοια, με το Εθνικό και Καποδιστριακό Πανεπιστήμιο Αθήνας, όπου η δημιουργία του νέου πανεπιστημιακού τμήματος, με αντικείμενο τη Διαχείριση Λιμένων και Ναυτιλίας, αυτός είναι ο τίτλος του, σχετίζεται άμεσα ή μάλλον καλύτερα υπαγορεύεται άμεσα από το master plan του Οργανισμού Λιμένων του Νομού Εύβοιας, το οποίο προβλέπει παρεμβάσεις, που αλλάζουν ολόκληρο το παραλιακό μέτωπο των περιοχών, πρώτα και κύρια, της Χαλκίδας, έτσι ώστε να διευκολύνεται η δράση των επιχειρηματικών ομίλων, σε βάρος των λαϊκών αναγκών.

 Για του λόγου το αληθές, μια από τις πιο εμβληματικές προτάσεις του στρατηγικού σχεδιασμού του Οργανισμού Λιμένων Νομού Εύβοιας, ο οποίος συμπεριλαμβάνεται στο διετές επιχειρησιακό σχέδιο της Περιφέρειας Στερεάς Ελλάδας, είναι και η μεταφορά του Λιμένα Χαλκίδας, στο χώρο των εγκαταστάσεων των τσιμέντων Χαλκίδας, ώστε να βοηθηθούν οι επενδύσεις της πολυεθνικής, για συνδυασμένες μεταφορές logistics, καθώς στο συγκεκριμένο σημείο υπάρχουν συγκεκριμένες υποδομές οδικής πρόσβασης, αλλά και σιδηροδρομικής σύνδεσης.

Στην ίδια λογική, είναι ένα από τα πιο χαρακτηριστικά παραδείγματα του νομοσχεδίου, στην ίδια λογική κινείται και το άρθρο 18, που προβλέπει τη δημιουργία της Τεχνόπολης Ευρίπου, που ως τίμημα της εταιρίας αξιοποίησης και διαχείρισης της περιουσίας του ΕΚΠΑ, η επιχειρηματική λειτουργία των Πανεπιστημίων, για τα οποία μιλούσαμε πριν λίγο, που ουσιαστικά αφορά την ανάπτυξη Έρευνας για λογαριασμό των βιομηχάνων της περιοχής, στον ίδιο άξονα, τη σύνδεση των Α.Ε.Ι., με τις επιχειρήσεις, κινούνται και τα Πανεπιστημιακά Ερευνητικά Κέντρα, που ιδρύονται στο Γεωπονικό και το ΕΚΠΑ, ως νομικά πρόσωπα ιδιωτικού δικαίου, ως εταιρείες, δηλαδή, στοχεύοντας, κυρίως, στο να συνδέσουν την πανεπιστημιακή έρευνα με την αγορά και τις καινοτόμες εφαρμογές, διευκολύνοντας έτσι, δηλαδή, τις επενδύσεις σε κερδοφόρους τομείς, πολλές φορές ή μάλλον τις περισσότερες φορές, άσχετους με τις πραγματικές κοινωνικές λαϊκές ανάγκες.

 Ούτε είναι τυχαίο, βέβαια ότι ειδικά, σε αυτά τα Πανεπιστημιακά Κέντρα, προβλέπεται από το νομοσχέδιο να ανθίσουν, ακόμα περισσότερο, οι ελαστικές εργασιακές σχέσεις του διδακτικού και λοιπού προσωπικού, διαψεύδοντας τους κυβερνητικούς ισχυρισμούς, περί επιστροφής, δήθεν, στην εργασιακή κανονικότητα αυτή. Μόνο αυτή είναι, άλλωστε, η μόνη καπιταλιστική κανονικότητα, η όσο γίνεται πιο φτηνή, η όσο γίνεται πιο ελαστική ανθρώπινη εργασία.

Τα ίδια και με την ίδρυση, με το άρθρο 23, του Πανεπιστημιακού Κέντρου Έρευνας Καινοτομίας και Ανάπτυξης «ΙΑΣΩΝ», στο Βόλο, με έμφαση, στην πολιτιστική βιομηχανία, όπως και τα διάφορα ινστιτούτα, στις πόλεις της Θεσσαλίας, καθώς και με το Αβερώφειο Αγροδιατροφικό Τεχνολογικό Πάρκο Θεσσαλίας, που κεντράρουν στον αγροκτηνοτροφικό τομέα, προκειμένου να στηρίξουν τις μεγάλες αγροκτηνοτροφικές μονάδες, μιας και η γη στη Θεσσαλία, όπως και σε όλη τη χώρα, εξαιτίας της Ευρωενωσιακής κοινής αγροτικής πολιτικής, στην οποία ορκίζεται η Κυβέρνηση και όλα τα αστικά κόμματα.

Εξαιτίας, λοιπόν, αυτής της κοινής αγροτικής πολιτικής συγκεντρώνεται, μαζί με την αγροτική παραγωγή, σε όλο και λιγότερα χέρια, σε καπιταλιστικές επιχειρήσεις, ξεκληρίζοντας, την ίδια στιγμή, δεκάδες χιλιάδες μικρομεσαίους γεωργοκτηνοτρόφους.

Όσο για το τι σημαίνει ο λεγόμενος ενιαίος χώρος Ανώτατης Εκπαίδευσης, ένα παράδειγμα από το Πανεπιστήμιο Θεσσαλίας, νομίζω, ότι τα λέει όλα. Στο ίδιο Πανεπιστήμιο, στη Λάρισα, θα έχουμε Πολυτεχνική Σχολή, με τμήματα τετραετούς φοίτησης, όπως το Ενέργειας και Περιβάλλοντος και στο ίδιο Πανεπιστήμιο, στο Βόλο, θα έχουμε Πολυτεχνική Σχολή, με τμήματα πενταετούς φοίτησης. Να ποιος είναι, λοιπόν, ο ενιαίος χώρος. Στο ίδιο επιστημονικό αντικείμενο να υπάρχει και πληθώρα και κατηγοριοποίηση πτυχίων, αποφοίτων, τμημάτων, προκειμένου να υπάρχει φτηνή ειδικευμένη εργατική δύναμη, πιστοποιημένη στα προσόντα και τις δεξιότητες εκείνες, που απαιτεί το κεφάλαιο.

Κλείνω, με την υποσχεσιολογία της Κυβέρνησης, περί μόνιμων διορισμών, στην εκπαίδευση. Δεν είναι κάτι καινούργιο. Παρόμοιες υποσχέσεις δόθηκαν και στο παρελθόν. Θυμίζουμε τους 10.000 διορισμούς της Κυβέρνησης «Σαμαρά», θυμίζουμε τους επόμενους 20.000 διορισμούς της Κυβέρνησης «Τσίπρα», δια στόματος του κ. Φίλη και τώρα ξανά σ’ ένα μέσο όρο αυτών των δύο εξαγγελιών, ξανά οι 15.000 του ΣΥ.ΡΙΖ.Α., με ορίζοντα τριετίας.

Θα το πούμε, ανοιχτά. Πρόκειται για ένα άθλιο εμπόριο ελπίδας, για εμπαιγμό χιλιάδων εκπαιδευτικών, που, χρόνια τώρα, με μια βαλίτσα στο χέρι, περιδιαβαίνουν τη χώρα, απ’ άκρη σ’ άκρη, καλύπτοντας, όχι προσωρινά, αλλά, μόνιμα, εδώ και πολλά χρόνια, κενά εκπαιδευτικών.

Έρχομαι στο νέο σύστημα προσλήψεων εκπαιδευτικών, γιατί αυτό προβλέπει η τροπολογία, που ήρθε, την οποία και εκ νέου σας καλούμε να αποσύρετε και για την οποία, όπως φάνηκε και από τις τοποθετήσεις τόσο του εκπροσώπου της Ν.Δ. όσο και της Δημοκρατικής Συμπαράταξης, του ΠΑ.ΣΟ.Κ., η υπόλοιπη Αντιπολίτευση την αποδέχεται, υπερακοντίζοντας, μάλιστα, σ' αυτή και προσθέτοντας τη σχετική κυβερνητική πρόταση και το διαγωνισμό του ΑΣΕΠ. Την αποδέχεται, συμπληρώνοντας και κάτι ακόμα.

Τώρα, μια που είναι κι εδώ ο κ. Υπουργός, γιατί προχθές δεν είχαμε το δικαίωμα της δευτερολογίας, δε χρειάζεται, νομίζω, ν’ απαντήσω στην κατηγορία του κ. Υπουργού ότι «το Κ.Κ.Ε. δεν θέλει διορισμούς», τάχα. Εντάξει, μην το ξαναπείτε, γιατί εκτίθεστε, γελάνε και τα τσιμέντα, εάν λέτε τέτοια πράγματα ! Το λαμβάνουμε, ως δείγμα, μάλλον απώλειας ψυχραιμίας, αλλά να κατηγορεί το Κ.Κ.Ε. ότι θέλει τάχα το σύστημα «Διαμαντοπούλου», ο Υπουργός μιας Κυβέρνησης, που όχι μόνο διατηρεί σε ισχύ αυτό το νόμο – δηλαδή, το νόμο Διαμαντοπούλου 3848 του 2010 – αλλά τον συνεχίζει, από εκεί που τον άφησε η κυρία Διαμαντοπούλου και τον βαθαίνει, με τα λεγόμενα «ακαδημαϊκά προσόντα», που απαξιώνουν ακόμα περισσότερο τα πτυχία, αυτό πάει πολύ και μόνο μια λέξη το περιγράφει, η λέξη «θράσος».

Προσέξτε, όμως, κύριε Υπουργέ, όταν απαντάτε, γιατί δεν απαντάτε, μονάχα, στο Κ.Κ.Ε., όταν του λέτε ότι τάχα «είναι ακραίο το αίτημά του, για μονιμοποίηση, εδώ και τώρα, όλων των αναπληρωτών των τελευταίων χρόνων, με μαζικούς διορισμούς», απαντάτε, πρώτα απ' όλα, σ’ αυτούς τους ίδιους τους αναπληρωτές και τους λέτε, κατάμουτρα, ότι, όχι μόνο δεν θα μονιμοποιηθούν, αλλά και ότι με το νέο σύστημα, που εισάγετε και που φέρνει μεγάλες ανακατατάξεις στους πίνακες προσλήψεων, πολλοί απ’ αυτούς βρίσκονται μπροστά στον εφιάλτη της απόλυσης και της μη πρόσληψης, γιατί μπορεί μεν να βρίσκονται στους πίνακες κατάταξης, αλλά αυτό δε σημαίνει απαραίτητα ότι και θα εργαστούν.

Κάνετε, όμως, και κάτι ακόμα, στο οποίο αυτή η Κυβέρνηση, ειδικά, έχει διαπρέψει. Με την τακτική σας αυτή, περί ακραίων και μαξιμαλιστικών αιτημάτων, πιέζετε να κατέβουν οι απαιτήσεις του λαού ακόμα πιο κάτω, ώστε να μπορείτε να παριστάνετε μετά τους φιλολαϊκούς, μοιράζοντας ψίχουλα και ψεύτικες ελπίδες.

Ακούστε, όμως, αυτό. Το αίτημα του λαϊκού κινήματος για μονιμοποίηση όλων των συμβασιούχων εκπαιδευτικών δεν είναι ακραίο. Είναι ώριμο, είναι αναγκαίο, φλογίζει τις ψυχές χιλιάδων αναπληρωτών εκπαιδευτικών, δυναμώνει τον αγώνα τους, μαζί με όλους τους εκπαιδευτικούς και το λαό, γιατί αποτελεί την πιο βασική, την πιο στοιχειώδη απάντηση στις σημερινές τεράστιες ελλείψεις προσωπικού στην εκπαίδευση. Γι' αυτό και αυτό το αίτημα, αργά ή γρήγορα, το λαϊκό κίνημα θα το επιβάλει. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής)**: Ευχαριστώ πολύ τον κ. Δελή. Τον λόγο έχει ο Ειδικός Αγορητής από το «Ποτάμι», ο κ. Μαυρωτάς.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής του «Ποταμιού»)**: Ευχαριστώ, κύριε Πρόεδρε. Ακούσαμε χθες τους φορείς, ακούσαμε αντιρρήσεις από τη διακοσμητική, όπως έχει καταλήξει, Αρχή Διασφάλισης Ποιότητας. Ακούσαμε αμφιβολίες των Πρυτάνεων για το κατά πόσο θα προλάβουν τις ημερομηνίες, να ξεκινήσουν από το 2019, 2020 τα νέα τμήματα. Γενικά, λίγο-πολύ, επιβεβαιώθηκε αυτό, που λέγαμε, ότι είναι μια διαδικασία, η οποία δεν έχει τα εχέγγυα της αποτελεσματικότητας και θα δούμε τώρα στη συζήτηση επί των άρθρων.

Στο πρώτο Κεφάλαιο εντάσσεται το Τ.Ε.Ι. Θεσσαλίας, στο Πανεπιστήμιο Θεσσαλίας, παίρνοντας και ένα κομμάτι από το Τ.Ε.Ι. Στερεάς Ελλάδος. Νομοθετείτε μια τόσο μεγάλη αλλαγή και όπως ακούσαμε χθες, δεν υπήρχε, ουσιαστικά, η σύμφωνη γνώμη των δύο εκ των τριών εταίρων και τελικά, απορώ πόσο συναινετική είναι αυτή η προσπάθεια της ακαδημαϊκής κοπτοραπτικής. Αντί να δημιουργούνται οικονομίες κλίμακας, ουσιαστικά δημιουργούνται επικαλύψεις και ακατανόητες καταργήσεις. Παράδειγμα, το είπα και στην πρώτη τοποθέτησή μου, επί της αρχής, στο Πανεπιστήμιο Θεσσαλίας, που δημιουργείται η νέα σχολή τεχνολογίας, στη Λάρισα, ενώ υπήρχε Πολυτεχνική σχολή, στο Βόλο. Το ερώτημα είναι, γιατί δεν συγχωνεύθηκαν διοικητικά και ακαδημαϊκά, ώστε να υπάρχουν οι απαραίτητες οικονομίες κλίμακας;

Τα τμήματα, που υπάρχουν, στο Πανεπιστήμιο Θεσσαλίας, στο Βόλο, πολιτικών μηχανικών, ηλεκτρολόγων κ.λπ., ενώ στο Τ.Ε.Ι. υπήρχαν αντίστοιχα τμήματα, οι απόφοιτοι τους, πλέον, δεν θα παίρνουν πτυχίο από τις Πολυτεχνικές σχολές, αλλά από τις νέες σχολές τεχνολογίας, που δημιουργήθηκαν. Μια διαδικασία, δηλαδή, που μας λέει ότι, προφανώς, η Πολυτεχνική σχολή, στο Βόλο έβαλε κάποιο βέτο, σε αυτή την όσμωση. Ένα χωνευτήριο, λοιπόν, της ακαδημαϊκής λογικής και πραγματικά, το μεγάλο ζητούμενο, σε τέτοιες διαδικασίες, είναι ότι μελετάω και προσπαθώ να βρω λύσεις, για να κάνω οικονομίες κλίμακας, ουσιαστικά φαίνεται ότι εγκαταλείφθηκε, νωρίς, μέσα στα πλαίσια εξυπηρέτησης άλλων, πλην των ακαδημαϊκών κριτηρίων.

Έχουμε και τις εξαφανίσεις των τμημάτων. Το Τμήμα Ιατρικών Εργαστηρίων του Τ.Ε.Ι. Θεσσαλίας είναι το χαρακτηριστικότερο παράδειγμα, που ακούσαμε και χθες και έχουμε πάρει πολλές επιστολές. Η δικαιολογία ήταν ότι παρόλο που ήταν το πρώτο σε βάση τμήμα του Τ.Ε.Ι. Θεσσαλίας, με υποδομές, επαγγελματική αποκατάσταση κ.λπ., το αντικείμενο επικαλύπτεται ή υποστηρίζεται από Τμήματα Ιατρικής, Βιοχημείας, Κτηνιατρικής, Γεωπονίας κ.λπ., όμως, το ίδιο συμβαίνει και για άλλα τμήματα, που δημιουργήθηκαν. Γιατί, λοιπόν, αυτά τα δύο μέτρα και δύο σταθμά και γιατί όχι οι ενιαίοι κανόνες, σε αυτή διαδικασία. Ειπώθηκε ότι θα το δουν το θέμα, όπως είπε και ο Πρύτανης του Πανεπιστημίου Θεσσαλίας, σε κάποιες από τις επόμενες συνελεύσεις. Αυτό, ακριβώς, είναι που στηλιτεύουμε, στο συγκεκριμένο νομοσχέδιο, ότι αυτά τα πράγματα δεν γίνονται με διαδικασίες «fast track», διότι υπάρχουν κενά, υπάρχουν ελλείψεις και μετά ερχόμαστε, εκ των υστέρων, να κάνουμε μπαλώματα.

Στο κεφάλαιο Β΄, ρυθμίζονται τα επιμέρους για την κατανομή των πόρων και του προσωπικού από τη διάλυση του Τ.Ε.Ι. Στερεάς Ελλάδας και την ένταξή του στα τρία πανεπιστήμια, το Καποδιστριακό, το Γεωπονικό και το Πανεπιστήμιο Θεσσαλίας.

Στο άρθρο 9, δίνεται η δυνατότητα στους πρώην Καθηγητές Εφαρμογών, που πλέον ονομάζονται «Λέκτορες Εφαρμογών», εάν έχουν διδακτορικό, να κάνουν αίτηση, μέχρι 31/12 του 2022. Δηλαδή, στα τρία χρόνια, θα μπορεί κάποιος να πάρει διδακτορικό. Να ξεκινήσουν τώρα το διδακτορικό και να το πάρουν το 2022, κάνοντας τώρα την αίτηση. Προφανώς, τους «κλείνετε το μάτι», γιατί μέσα στα επόμενα τρία - τέσσερα χρόνια, θα μπορούν να κάνουν fast track διαδικασίες διδακτορικού. Το ερώτημα είναι, γιατί δεν έκαναν το διδακτορικό, τόσο καιρό.

Η γνώμη μας είναι ότι, αν θέλετε να ισχύσει κάτι τέτοιο, πρέπει να είναι μόνο για όσους μέχρι την έναρξη ισχύος του νόμου, έχουν ξεκινήσει το διδακτορικό τους.

Στο άρθρο 13, έχουμε ακόμη μία επανάληψη της διάταξης, που είναι και στους νόμους του ΠΑΔΑ και του Πανεπιστημίου Ιωαννίνων, που επιτρέπονται, οι μετακινήσεις μελών ΔΕΠ για ΕΚΠΑ, Πανεπιστήμιο Θεσσαλίας και Γεωπονικό, παραβλέποντας την προϋπόθεση της πενταετίας. Και εδώ είναι – κατά τη γνώμη μας – απλά τα πράγματα. Αν δεν υπάρχουν καθηγητές, τότε πρέπει να προκηρυχθούν θέσεις. Αλλιώς, παραδέχεστε, ότι έχουμε πλεονάζον προσωπικό στα, ήδη, υπάρχοντα Τμήματα του ΕΚΠΑ, του Πανεπιστημίου Θεσσαλίας και του Γεωπονικού. Πρέπει να διαλέξουμε τι από τα δύο, τελικά, συμβαίνει και τι από τα δύο συνεχίζει να συμβαίνει.

Στην παρ. 13 του άρθρου 13, πραγματικά, δεν καταλαβαίνουμε, γιατί ενώ έχετε κάνει όλο αυτό το «άνοιγμα», περιορίζετε όσους πάρουν μεταγραφή ή περάσουν, μέσω κατατακτηρίων εξετάσεων στα Τ.Ε.Ι. Θεσσαλίας και Στερεάς Ελλάδος, κατά το έτος 2018-2019, να λαμβάνουν μόνο αυτοί πτυχίο Τ.Ε.Ι. και να μην έχουν τη δυνατότητα να το αναβαθμίσουν σε πανεπιστημιακό. Να το κάνετε για όλους τους υπόλοιπους, για να μην υπάρχει αυτή η διάκριση και για να ισχύουν, όσα προβλέπονται στο άρθρο 12, για όλους. Μάλλον, πρόκειται για άνιση και άδικη μεταχείριση.

Στα άρθρα 14 έως 18, είναι οι ρυθμίσεις του ΕΚΠΑ, το οποίο «απορροφά» το Τμήμα του Τ.Ε.Ι. Στερεάς Ελλάδος. Πόσο εύκολο είναι ένα Τμήμα Τ.Ε.Ι. Τεχνολογίας Αεροσκαφών να μετατραπεί, μέσα σε εννέα μήνες, δηλαδή, το Σεπτέμβριο, και να δεχθεί φοιτητές, ως Πανεπιστημιακό Τμήμα Αεροδιαστημικής Επιστήμης και Τεχνολογίας;

Η γνώμη μου είναι, ότι, απλώς, θέλετε να μπει αυτό το Τμήμα στο μηχανογραφικό. Από κει και πέρα, το περιεχόμενο του Τμήματος και το τι θα κάνουν εκεί οι φοιτητές, που θα μπουν, είναι κάτι, το οποίο θα το δούμε, όπως θα λειτουργεί. Δηλαδή, θα είναι κάτι, που θα διαμορφώνεται, εν τη εξελίξει του.

Αξιοσημείωτο είναι ότι ιδρύεται στο ΕΚΠΑ Τμήμα Διατροφής και Διαιτολογίας. Γενικά, θα έχουμε τρία τέτοια νέα Τμήματα Διαιτολογίας. Έχουμε, ήδη, στη Θεσσαλονίκη, στη Σητεία, στο Χαροκόπειο και στη Λήμνο. Έχουμε πιάσει πλαφόν στα Τμήματα Διαιτολογίας, που έχει ανάγκη η χώρα μας.

Για το Γεωπονικό Πανεπιστήμιο, εξέφρασε και χθες τις αντιρρήσεις του ο Πρύτανης. Προσωπικά, πιστεύω ότι αυξάνετε απότομα τον αριθμό των Τμημάτων, με αμφίβολο το λόγο ύπαρξης και της σκοπιμότητας ορισμένων εξ αυτών. Κυρίως, για το αν επαρκούν οι υποδομές και το προσωπικό.

Μάλιστα, η παλαιότερη εκδοχή του νομοσχεδίου έλεγε ότι τα νέα τμήματα θα ξεκινήσουν το 2020-2021. Τώρα, λέμε ότι θα ξεκινήσουν το 2019-2020. Έχουμε δεχτεί επιστολές. Τον προβληματισμό τους τον εξέφρασαν και οι Πρυτάνεις, για το κατά πόσο θα είναι έτοιμοι το ΄19- ΄20, δηλαδή, τον επόμενο Σεπτέμβριο. Μας έστειλαν επιστολές διάφοροι. Μεταξύ αυτών και ο κ. Κλωνάρης, ο Πρόεδρος του Τμήματος Αγροτικής Οικονομίας και Ανάπτυξης, στο Γεωπονικό Πανεπιστήμιο, που λέει, ακριβώς, τα ίδια πράγματα.

Για το μοντέλο της Κτηνιατρικής, που αφορά πολύ το Γεωπονικό Πανεπιστήμιο και το ήθελε σφόδρα, είπατε ότι θα γίνει μία εθνική διαβούλευση, μαζί και με άλλα Πανεπιστήμια. Το μεγάλο μου ερώτημα είναι, γιατί αυτό δεν γίνεται, σαν καθιερωμένη πρακτική, για όλες τις Σχολές και το κάνετε μόνο για την Κτηνιατρική. Δηλαδή, το ίδιο μοντέλο, που λέτε για την Κτηνιατρική, θα έπρεπε να ακολουθηθεί – κατά τη γνώμη μου – για όλες τις Σχολές τις νέες ή τις συγχωνευόμενες. Μία διαβούλευση, δηλαδή, σε εθνικό επίπεδο.

Επίσης, στο άρθρο 32, παρ. 5, γιατί να δίνεται η δυνατότητα σε κάποιον να θέσει υποψηφιότητα για Πρύτανης, που συνταξιοδοτείται εντός διετίας από την εκλογή του στη θέση; Οι δικαιολογίες περί, δήθεν, αποκλεισμού από την ανώτερη διοικητική θέση ατόμων και μελών ΔΕΠ, με τη μεγαλύτερη εμπειρία, δεν τις θεωρώ επαρκείς. Θα μπορούσαμε τότε να βάζουμε και Ομότιμους Καθηγητές να είναι Πρυτάνεις.

Δηλαδή, ουσιαστικά θέλετε κάποιον να φωτογραφίζετε, κατά τη γνώμη μας, με τη συγκεκριμένη διάταξη.

Στην παράγραφο 7, για το Ελληνικό Ανοικτό Πανεπιστήμιο (ΕΑΠ) είναι η τρίτη παράταση, που δίνετε. Έχουν παραπεμφθεί στις καλένδες και τα περί οργανογραμμάτων, που λέγαμε, μέχρι το 2016 - 2017, τα οποία θα έπρεπε να είναι τα έτοιμα. Το ερώτημα είναι, γιατί υπάρχει αυτή η αδράνεια στο Ελληνικό Ανοιχτό Πανεπιστήμιο; Για να είναι όλοι σε μια διαρκή ομηρία;

Για το ΕΛΙΔΕΚ και το άρθρο 35, είχα πει για την παράγραφο 6, το πρόβλημα που υπήρχε, που ουσιαστικά, μετά από δύο χρόνια, θα νομιμοποιηθούν οι περιπτώσεις που …..

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Θα γίνει νομοτεχνική. *(Ομιλεί εκτός μικροφώνου)*

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ):** Ο κ. Υπουργός, ο κ. Φωτάκης, μας είπε ότι εκεί θα γίνει νομοτεχνική και θα διορθωθεί. Χαίρομαι που συμβάλαμε σε αυτό.

Στο άρθρο 36, δεν συμφωνούμε με αυτό, που νομοθετείτε και δεν είναι η πρώτη φορά, που επισπεύδετε, ουσιαστικά, τη διαδικασία των εκκρεμών μετατάξεων, μέσω της κατά παρέκκλισης μονιμοποίησης των ήδη αποσπασμένων στην ΓΓΕΤ.

Στο άρθρο 50, το οποίο, δεν νομίζω ότι είναι δική σας αρμοδιότητα τόσο πολύ, κύριε Υπουργέ, έχει να κάνει με τη μεταφορά του εργαστηρίου αντι-ντόπινγκ στο Δημόκριτο. Εδώ θα ήθελα πραγματικά να θέσω ορισμένα ερωτήματα. Το εργαστήριο αντι-ντόπινγκ ήταν στο ΟΑΚΑ και τώρα μεταφέρεται στο Δημόκριτο. Η πρώτη ερώτηση είναι, επειδή η Αιτιολογική Έκθεση δεν είναι πειστική, τι κρύβεται πίσω από τη μεταφορά; Γιατί να φύγει από το ΟΑΚΑ; Μήπως κρύβεται από πίσω η πώληση του ΟΑΚΑ και πρέπει κάπου να πάρει το εργαστήριο ντόπινγκ;

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Καμία σχέση. *(Ομιλεί εκτός μικροφώνου)*

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ):** Όχι. Γιατί τότε;

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Γιατί είναι καλύτερες οι προοπτικές στο Δημόκριτο. *(Ομιλεί εκτός μικροφώνου)*

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από το ΠΟΤΑΜΙ):** Αυτό δεν αιτιολογείται και πολύ από την Έκθεση, γιατί όλα αυτά τα χρόνια, που δούλευε και με την πιστοποίηση του Διεθνούς Οργανισμού Αντιντόπινγκ (WADA), δεν έχει δημιουργηθεί κανένα πρόβλημα.

Επίσης, γιατί προκρίθηκε η λύση του Δημόκριτου; Έχει γίνει κάποια μελέτη;

Κλείνω, κύριε Πρόεδρε, με το άρθρο 51, που έχει να κάνει, με τη Σιβιτανίδειο. Το θέμα είναι, γιατί θέλετε να αυξήσετε τον αριθμό των μελών του Δ.Σ., από 7 σε 11 και αν το κάνουμε αυτό, γιατί να μην το κάνουμε αυτό, με κανονικούς όρους, με θεσμική συγκρότηση του Δ.Σ.; Τα έξι μέλη, όπως υπάρχουν στο νόμο, ουσιαστικά εμπίπτουν στις προϋποθέσεις αυτές η μισή Ελλάδα. Θα έπρεπε να ήταν πιο θεσμικές οι θέσεις. Το ρώτησα και χθες στην κυρία Καλατζή, τη γενική διευθύντρια, αλλά απάντηση για το συγκεκριμένο θέμα δεν πήρα και πίσω από αυτό, προφανώς, κρύβεται μία, κατά τη γνώμη μας, κομματική άλωση του Δ.Σ. της Σιβιτανιδείου, όταν δεν υπάρχουν καθαρά κριτήρια, ξεκάθαρες θέσεις, με ανοιχτές προσκλήσεις κ.λπ..

Συνοψίζοντας, λοιπόν, αν, πραγματικά, θέλετε να δημιουργήσετε νέες σχολές, τμήματα, αυτό θα ήταν αποδεκτό, αν γινόταν, με μια σωστή διαδικασία και σε βάθος χρόνου. Το είπαν και χθες οι περισσότεροι φορείς, ότι «έχουν αμφιβολίες, αν θα προλάβουν, ότι έγιναν κάπως βιαστικά τα πράγματα». Νομίζω ότι σας ενδιαφέρει περισσότερο να γεμίσατε το μηχανογραφικό, με νέα πανεπιστημιακά τμήματα, τα οποία, όπως θα είναι τελικά τα «fast food» τμήματα θα έχουν και πτυχία, χωρίς αντίκρισμα. Ευτυχώς, όμως, θα το αντιμετωπίσουμε αυτό το «fast food», με τα τμήματα Διαιτολογίας, που έχουμε δημιουργήσει.

Γενικά, η χώρα μας έχει ανάγκη από στιβαρή Ανώτατη Εκπαίδευση, με ακαδημαϊκά κριτήρια, στόχους, διασύνδεση με την παραγωγή και την καινοτομία και όχι με πρακτικές ακαδημαϊκής κοπτοραπτικής, που έχουν πολιτικά, ψηφοθηρικά και πελατειακά και όχι ακαδημαϊκά κριτήρια.

Τέλος, όσον αφορά τη τροπολογία για τους διορισμούς θα μιλήσω στη δεύτερη ανάγνωση, γιατί ακόμα μας έρχονται ουσιαστικά επιστολές, ακούσαμε και χθες τους φορείς, για να διαμορφώσουμε μια συγκεκριμένη άποψη, ίσως και πρόταση.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Με συγχωρείτε. Άποψη δεν έχει έχετε για ένα τόσο σημαντικό θέμα; Περιμένετε επιστολές για να κάνετε την άποψή σας;

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ):** Επειδή η διαβούλευση, που έγινε από το site του Υπουργείου, έχει κάποια στοιχεία, μας έρχονται συνεχώς, νεότερα στοιχεία, τα οποία θέλουμε με αυτά να εμπλουτίσουμε την όποια άποψη.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Όχι, αυτό είναι πολύ σημαντικό, αλλά αν εσείς έχετε πρωτογενώς μια άποψη, αυτό ρωτάω.

**ΓΕΩΡΓΙΟΣ ΜΑΥΡΩΤΑΣ (Ειδικός Αγορητής από ΤΟ ΠΟΤΑΜΙ):** Η άποψη είναι ότι θα πρέπει να συμπεριλάβουμε όσο δυνατόν περισσότερα κριτήρια στο θέμα των διορισμών, αντικειμενικά κριτήρια, με τους σωστούς συντελεστές βαρύτητας. Και επειδή το αντικείμενο μου στο διδακτορικό ήταν η πολυκριτιριακή ανάλυση, γι' αυτό δεν παίρνω έτσι αψήφιστα τις αποφάσεις και θέλω να τις έχω τεκμηριωμένες.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει, ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής από τους Ανεξάρτητους Έλληνες - Εθνική Πατριωτική Δημοκρατική Συμμαχία):** Ευχαριστώ, κύριε Πρόεδρε.

Το σχέδιο νόμου, που συζητάμε, σήμερα, αποτελούμενο από 52 άρθρα, αποτελεί μια αναγκαία θεσμική παρέμβαση στην αναδιοργάνωση και λειτουργία των ανώτατων εκπαιδευτικών ιδρυμάτων, αξιοποιώντας προηγούμενες νομοθετικές επεξεργασίες, θα έλεγα, καθώς και κάθε ουσιαστικό στοιχείο, που προέκυψε, από το γόνιμο και παραγωγικό διάλογο, που προηγήθηκε.

Σύμφωνα με τις προτεινόμενες διατάξεις, που περιλαμβάνονται, στα τρία συνολικά μέρη του παρόντος, το Πανεπιστήμιο Θεσσαλίας, το Εθνικό Καποδιστριακό Πανεπιστήμιο Αθηνών και το Γεωπονικό Πανεπιστήμιο Αθηνών, καθώς και το ΤΕΙ Θεσσαλίας, αλλά και το Τ.Ε.Ι. Στερεάς Ελλάδος εντάσσονται πλέον στο νέο αναμορφωμένο εθνικό εκπαιδευτικό χάρτη, που διαμορφώνεται, ενώ το Παλλημνιακό Ταμείο αποκτά νέο αποσαφηνισμένο ρόλο, ως νομικό πρόσωπο δημοσίου δικαίου κοινωφελούς χαρακτήρα, υπό την εποπτεία του Υπουργού Παιδείας Έρευνας και Θρησκευμάτων.

Σύμφωνα με τα πρώτα 6 άρθρα, το ΤΕΙ Θεσσαλίας, ως αυτοτελές ίδρυμα, καταργείται και ενσωματώνεται, πλήρως, στο Πανεπιστήμιο Θεσσαλίας. Η απορρόφηση του τεχνολογικού εκπαιδευτικού ιδρύματος, ΤΕΙ Θεσσαλίας, από το ανώτατο εκπαιδευτικό ίδρυμα της Θεσσαλίας κρίνεται, ως πλήρης, αλλά και ως επαρκής, τη στιγμή, που συνοδεύεται από την αυτοδίκαιη μεταφορά και ένταξη του συνόλου του προσωπικού των καθηγητών και των φοιτητών, σε ένα Ακαδημαϊκό περιβάλλον, με μεγαλύτερο κύρος, δυνατότητες, αλλά και προοπτικές.

Εξίσου σημαντική κρίνεται και η συνέχεια όλων των εν ισχύι ερευνητικών έργων και προγραμμάτων, καθώς η διαχείριση αυτών, μέσω των Ειδικών Λογαριασμών Κονδυλίων Έρευνας, ΕΛΚΕ δηλαδή, του Τ.Ε.Ι. εντάσσεται, αναπόφευκτα, πλέον υπό το Πανεπιστήμιο Θεσσαλίας.

Το μέλλον, ωστόσο, του ΤΕΙ Στερεάς Ελλάδας, όπως αυτό καθορίζεται, στο έβδομο άρθρο, διαφέρει από εκείνο του αντίστοιχου ιδρύματος Θεσσαλίας. Η απορρόφηση συγκεκριμένων τμημάτων του γίνεται σε τρία πανεπιστήμια και επιμερίζεται, μεταξύ του πανεπιστημίου Θεσσαλίας, του Εθνικού Καποδιστριακού και του Γεωπονικού Πανεπιστημίου Αθηνών, ενώ, αντιστοίχως, μεταφέρονται και τα ερευνητικά προγράμματα, που διαχειρίζεται ο Ειδικός Λογαριασμός Κονδυλίων Έρευνας του ΤΕΙ Στερεάς Ελλάδας.

 Στα άρθρα 8 έως και 12, προβλέπεται η αυτοδίκαιη μεταφορά του συνόλου του διδακτικού προσωπικού, του λοιπού προσωπικού και των φοιτητών στο νέο καθεστώς, με τους τελευταίους να έχουν δικαίωμα αναβάθμισης των σπουδών τους, εάν το επιθυμούν βεβαίως, καθώς δίδεται η δυνατότητα στους προπτυχιακούς φοιτητές είτε να λάβουν πτυχίο Τ.Ε.Ι., είτε να επιδιώξουν την απόκτηση ανώτατου τίτλου σπουδών .

 Με τις διατάξεις του άρθρου 13, συγκροτείται Συμβούλιο ένταξης στα τρία πανεπιστήμια του παρόντος σχεδίου νόμου, Θεσσαλίας και Γεωπονικό, αρμόδιο για την ολοκλήρωση των προγραμμάτων σπουδών πρώτου κύκλου των Τμημάτων Τ.Ε.Ι. Θεσσαλίας και Στερεάς Ελλάδας, με τη λειτουργία του να ορίζεται, ως και την 31η Αυγούστου του 2024.

 Η πρόβλεψη αυτή αναμένεται να διευκολύνει, διαχειριστικά, τη μετάβαση των σπουδαστών στα οικεία πανεπιστήμια, καθώς και την αποφοίτηση των φοιτητών, που επιθυμούν να αποκτήσουν τον αρχικό τίτλο του Τεχνολογικού Εκπαιδευτικού Ιδρύματος, ΤΕΙ δηλαδή, στο οποίο είχαν αρχικά εγγραφεί.

 Το Εθνικό Καποδιστριακό Πανεπιστήμιο Αθηνών βρίσκεται στο επίκεντρο των διατάξεων του δεύτερου Μέρους, που περιλαμβάνεται, στα άρθρα 14 έως 24.

Το άρθρο 14 προβλέπει την ίδρυση, στο ΕΚΠΑ, της Σχολής Αγροτικής Ανάπτυξης Διατροφής και Αειφορίας, με έδρα, τα Ψαχνά του Νομού Ευβοίας, ενώ, σύμφωνα με το άρθρο 15, ιδρύονται στο - εν συντομία - Καποδιστριακό Αθηνών 10 συνολικά Τμήματα, η λειτουργία των οποίων αρχίζει από το αμέσως επόμενο ακαδημαϊκό έτος 2019-2020.

Με στόχο την προαγωγή της διεπιστημονικής γνώσης, την ανάπτυξη της βασικής και εφαρμοσμένης έρευνας, αλλά και την υψηλού επιπέδου εξειδίκευση των αποφοίτων ιδρύεται στο ΕΚΠΑ, κατά το άρθρο 17, Πανεπιστημιακό Ερευνητικό Κέντρο, ΠΕΚ προς χάριν συντομίας, ως ακαδημαϊκή μονάδα, με έδρα την Αθήνα.

Ιδιαίτερη μνεία θα ήθελα να κάνω, κύριε Υπουργέ, και στο άρθρο 18 και στην Τεχνόπολη Ευρίπου, που δημιουργείται από το ΕΚΠΑ, στην ευρύτερη περιφέρεια της Χαλκίδας. Πρόκειται για ένα σύμπλεγμα τεχνολογίας, τέχνης και πολιτισμού, με δομές και ερευνητικές δράσεις, που προσφέρουν καινοτόμο πολιτιστική και αναπτυξιακή δραστηριότητα και άμεσο, θα έλεγα, θετικό κοινωνικό πρόσημο.

Η Εταιρία Αξιοποίησης και Διαχείρισης της περιουσίας του Πανεπιστημίου, που ιδρύθηκε το 1993, αναλαμβάνει τη λειτουργία και διαχείριση της Τεχνόπολης Ευρίπου, ενώ προβλέπεται και η ενεργός συμμετοχή της Συγκλήτου, η συνεχής μετεξέλιξη και αναβάθμιση του Γεωπονικού Πανεπιστημίου Αθηνών, ενός Ιδρύματος με ιστορία 100 ετών, προβλέπεται στα άρθρα 19 και 20, μέσα από την ίδρυση τεσσάρων σχολών και επτά νέων τμημάτων τετραετούς φοίτησης, λειτουργία των οποίων ξεκινά κατά το ακαδημαϊκό έτος 2019-2020. Εν συνεχεία, στα άρθρα 21 έως 24, ορίζεται η ίδρυση και λειτουργία δύο σχολείων και 22 νέων Τμημάτων, στο Πανεπιστήμιο Θεσσαλίας. Ειδικότερα, στο άρθρο 23, προβλέπεται η ίδρυση Πανεπιστημιακού Ερευνητικού Κέντρου του Πανεπιστημίου Θεσσαλίας, με έδρα το Βόλο, αποτελούμενο από Ινστιτούτα, που διασπείρονται γεωγραφικά, με έδρα στη Λάρισα, την Καρδίτσα, τα Τρίκαλα, την Άμφισσα και τη Λαμία. Ενδεικτικά, θα αναφέρω το Ινστιτούτο Αγροτικής Ανάπτυξης και το Ινστιτούτο Διάγνωσης και Θεραπείας του Καρκίνου, με έδρα τη Λάρισα, το Ινστιτούτο Γενετικής Βελτίωσης Ζώων, στην Καρδίτσα, το Ινστιτούτο Κινησιολογίας, στα Τρίκαλα και το Ινστιτούτο Διεθνούς Εκπαίδευσης, στην Άμφισσα. Το Αβερώφειο Αγροδιατροφικό Τεχνολογικό Πάρκο της Θεσσαλίας, που δημιουργείται, με το άρθρο 24, στο Πανεπιστήμιο Θεσσαλίας, στην ευρύτερη εδαφική περιφέρεια της Λάρισας, έχει στόχο να εδραιωθεί μια διαρκής σύνδεση της επιστημονικής κοινότητας στην Ελλάδα και διεθνώς, στοχεύει στην ενίσχυση της αγοράς, των καταναλωτών και της ελληνικής κοινωνίας, στο σύνολό της, με δράσεις και προγράμματα επιμόρφωσης, που αναπτύσσονται, σε συνεργασία με την Αβερώφειο Γεωργική Σχολή.

Το τρίτο Μέρος του προτεινόμενου σχεδίου νόμου ξεκινά με το άρθρο 25, το οποίο ιδρύει το Νομικό Πρόσωπο Δημοσίου Δικαίου με την επωνυμία «Παλλημνιακό Ταμείο». Ο κοινωφελής σκοπός αυτού, τα όργανα διοίκησής του, οι πόροι του και η κινητή και ακίνητη περιουσία του, αλλά και η κατάργηση του Παλλημνιακού σχολικού ταμείου, που ιδρύθηκε, το 1927, ορίζονται στα άρθρα 26 έως και 31.

Ειδικότερα, θέματα τριτοβάθμιας εκπαίδευσης ρυθμίζονται σταθερά, που ακολουθούν, με το άρθρο 33 να συγκροτεί σε κάθε Πανεπιστήμιο την Επιτροπή Ισότητας Φύλων, ένα συμβουλευτικό όργανο της Συγκλήτου, επιφορτισμένο να μεριμνήσει για την εξάλειψη των κοινωνικών ανισοτήτων, σε όλες τις εκφάνσεις της ακαδημαϊκής ζωής, ενώ το Ακαδημαϊκό Συμβούλιο Εκπαίδευσης και Έρευνας της Περιφέρειας Στερεάς Ελλάδος συστήνεται, με το άρθρο 34, με στόχο, μεταξύ άλλων, τη διερεύνηση των αναπτυξιακών δυνατοτήτων της Περιφέρειας και τη διασύνδεση των αγροτικών, βιομηχανικών και τουριστικών δραστηριοτήτων με τα εκπαιδευτικά ιδρύματα.

Αναφορικά με τα άρθρα, που ρυθμίζουν την Έρευνα, θα ήθελα να μείνω στην παράγραφο 8 του άρθρου 36, κατά την οποία ιδρύεται ένα νέο Ινστιτούτο, με έδρα την Κρήτη. Πιστεύω πως η δημιουργία Ινστιτούτου Πετρελαϊκής Έρευνας, στα Χανιά, έρχεται σε μια καταλυτική οικονομική συγκυρία και καθίσταται επιτακτική και αναγκαία, καθώς τομείς, όπως η έρευνα και ο εντοπισμός κοιτασμάτων υδρογονανθράκων βρίσκονται στο επίκεντρο της αναπτυξιακής πορείας της χώρας.

Στο τελευταίο Κεφάλαιο του σχεδίου νόμου, η ενότητα των άρθρων 38 έως 51 αναφέρεται σε λοιπές διατάξεις αρμοδιότητας του Υπουργείου Παιδείας. Με την παράγραφο 4 του άρθρου 40, η οργανικότητα των νηπιαγωγείων προσδιορίζεται, με βάση την αντιστοιχία νηπιαγωγού προς αριθμό νηπίων, η οποία δεν μπορεί να υπερβαίνει τον 1 ανά 25 νήπια και, ως εκ τούτου, καθορίζεται αν τα νηπιαγωγεία είναι μονοθέσια ή πολυθέσια.

Επιμέρους ζητήματα, που αφορούν στα φροντιστήρια και στα κέντρα ξένων γλωσσών, αλλά και στη διδασκαλία ξένων γλωσσών στα σχολεία, ρυθμίζονται με τα άρθρα 42 και 43, αντίστοιχα, ενώ θεσπίζονται κυρώσεις για τυχόν παραβάσεις της κείμενης νομοθεσίας και βεβαίως, εξυπηρετείται καλύτερα ο σκοπός του δημόσιου συμφέροντος, με στόχο τη γλωσσική διασύνδεση του ελληνικού και των ξένων κρατών.

Όσον αφορά στο άρθρο 44, έρχεται να θεραπεύσει μια από τις πολλές αγκυλώσεις του παρελθόντος, που κράτησε σε μια άτυπη ομηρία μεγάλο πλήθος εκπαιδευτικών, από το 2012, αναφορικά με τις μεταθέσεις Πρωτοβάθμιας Εκπαίδευσης και ουσιαστικά αποκαθιστά την εναρμόνιση της νομοθεσίας με τη νομολογία του Σ.τ.Ε.. Ρυθμίζονται τα θέματα μετάθεσης αυτών των εκπαιδευτικών της Πρωτοβάθμιας Εκπαίδευσης, οι οποίοι υπέβαλαν αιτήσεις μετάθεσης, κατά το σχολικό έτος 2012 – 2013 και απορρίφθηκαν, ως προς την πρώτη τους επιλογή, ενώ μέχρι και σήμερα, δεν έχουν μετατεθεί, σε αυτή την περιοχή.

Κυρίες και κύριοι συνάδελφοι, κλείνοντας θα ήθελα να κάνω ένα σχόλιο, αναφορικά με τις εξηγήσεις, που δόθηκαν, από τον αξιότιμο κύριο Υπουργό, για την επίμαχη τροπολογία, που αρκετοί βιάστηκαν να επικρίνουν. Η θέσπιση νέου συστήματος διορισμού και προσλήψεων εκπαιδευτικών της Πρωτοβάθμιας και Δευτεροβάθμιας Εκπαίδευσης, όπως αυτή προσδιορίζεται από τις διατάξεις της υπ’ αριθμ. 1900/197 τροπολογίας της 7/1/2019, πιστεύω ότι θέτει τις υγιείς βάσεις για τη μετάβαση σε μια νέα εποχή. Ο σχεδιασμός των 15.000 διορισμών, σε βάθος τριετίας αρχής γενομένης από φέτος, οπότε και θεσπίζονται 4.500 διορισμοί, κατά το 2019, όπως αυτός περιλαμβάνεται στη συνοδευτική του σχεδίου νόμου τροπολογία του Υπουργείου Παιδείας, πιστεύω πως κινείται στη λογική του μακρόπνοου στρατηγικού σχεδιασμού, που οφείλει η πολιτεία να εφαρμόζει, αναφορικά με την παιδεία και επομένως, θεωρώ πως ορθά θεσμοθετείται, καθώς πρέπει επιτέλους η εκπαίδευση στο σύνολό της να απαγκιστρωθεί από τα δεσμά της κομματικής πελατείας, της άσκησης μικροπολιτικής και της στείρας κριτικής.

Κύριε Πρόεδρε, οι Ανεξάρτητοι Έλληνες υπερψηφίζουμε το παρόν σχέδιο νόμου του Υπουργείου Παιδείας, οπότε, αν τεθεί θέμα επαναψήφισης, κατά την ολοκλήρωση της διαδικασίας, να λάβετε υπόψιν σας, ότι εγώ έχω ψηφίσει θετικά, προκειμένου να μπορώ στο βουλευτικό μου διακόνημα να βρίσκομαι και εδώ και σε άλλη αίθουσα, για να ασκώ τα καθήκοντά μου.

Πιστεύουμε, λοιπόν, πως κινείται στη σωστή κατεύθυνση αυτό το νομοσχέδιο. Θεσμοθετεί μια δέσμη ρυθμίσεων αναγκαίων και ικανών να οδηγήσουν στην πολυεπίπεδη αναμόρφωση της εκπαιδευτικής διαδικασίας και να συμβάλλουν θετικά στην οικονομική και παραγωγική ανάκαμψη της ελληνικής κοινωνίας, οικοδομούνται δε στέρεα θεμέλια, επάνω στα οποία μπορούν να βασιστούν τα όνειρα της νεολαίας μας.

Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ τον κ. Κατσίκη, για την εμπεριστατωμένη τοποθέτησή του. Υπάρχει, όμως, η εκκρεμότητα της απάντησης του Αναπληρωτή Υπουργού, του κυρίου Φωτάκη, σε θέσεις, που εκφράστηκαν προηγουμένως και ο οποίος, για λόγους διαλογικούς, θα προηγηθεί του κυρίου Καβαδέλλα.

**ΚΩΝΣΤΑΝΤΙΝΟΣ ΦΩΤΑΚΗΣ (Αναπληρωτής Υπουργός Παιδείας, Έρευνας και Θρησκευμάτων):** Κύριε Πρόεδρε, θα ήθελα να εστιάσω στις διατάξεις, που αφορούν στην Έρευνα και να δώσω κάποιες διευκρινίσεις σε ερωτήματα, τα οποία εκφράστηκαν.

Πρώτον, σε σχέση με το άρθρο 35, που αφορά ρυθμίσεις για το Ελληνικό Ίδρυμα Έρευνας και Καινοτομίας, το ΕΛΙΔΕΚ, που είναι ένας νέος θεσμός, που δημιουργήθηκε εκ του μηδενός. Είναι ένα είδος Ανεξάρτητης Αρχής για την Έρευνα και αποτελεί έργο αυτής της Κυβέρνησης, που ουδείς είχε αποτολμήσει, στο παρελθόν. Αποσκοπεί στη στήριξη - και το τονίζω αυτό - της ελεύθερης Έρευνας και, μέσα από αυτή τη στήριξη, στην ενίσχυση και την ανάδειξη του εξαιρετικού ανθρώπινου δυναμικού, που διαθέτει η χώρα, τους νέους Έλληνες επιστήμονες και ερευνητές.

Όπως, ίσως, είναι γνωστό, για την τριετία 2017 – 2019, το ΕΛΙΔΕΚ στηρίχτηκε με 240 εκατομμύρια ευρώ, από τα οποία τα 180 εκατομμύρια ευρώ προήλθαν από δάνειο, που ελήφθη από την Ευρωπαϊκή Τράπεζα Επενδύσεων. Θα ήθελα εδώ να αναφέρω ότι η αποφασιστικότητα της Κυβέρνησης, ως προς αυτό το σημείο, καταδεικνύεται από το γεγονός ότι το τέλος της χρονιάς, που μας πέρασε, τον περασμένο Δεκέμβριο, δόθηκαν 60 εκατομμύρια επιπλέον από το Πρόγραμμα Δημοσίων Επενδύσεων, ούτως ώστε να εξασφαλιστεί η βιωσιμότητα, αλλά και η επιτυχία του έργου του ΕΛΙΔΕΚ.

 Έρχομαι τώρα στο άρθρο 35. Σαφώς υπάρχουν δυσκολίες, σαφώς αναδύονται προβλήματα, που δεν τα περιμέναμε. Αυτά αντιμετωπίζουμε, με τις παρεμβάσεις, που γίνονται. Σε αυτό το πλαίσιο, γίνονται και οι διάφορες προσθήκες, που περιέχονται, σε αυτό το νομοσχέδιο, ώστε να ισχυροποιηθεί το κύρος του Ιδρύματος. Συγκεκριμένα, εκείνο το οποίο κάνουμε είναι διάφορες παρεμβάσεις σε θέματα, που αφορούν τη διαδικασία αξιολόγησης και θεσπίζουμε τις θεματικές συμβουλευτικές επιτροπές, που θα πλαισιώνουν κάθε μέλος του Επιστημονικού Συμβουλίου του ΕΛΙΔΕΚ, το οποίο, σημειωτέον, επιλέγεται από την ίδια την ακαδημαϊκή κοινότητα, αφενός, για να κάνει, με επαρκέστερο τρόπο, το έργο, το οποίο έχει αναλάβει, π.χ. την επιλογή μελών επιτροπών αξιολόγησης, αφετέρου, για να δημιουργούνται συνθήκες εμπιστοσύνης, ως προς αυτή καθαυτή τη διαδικασία αξιολόγησης.

 Θα ήθελα να πω ότι δυστυχώς υπάρχει μεγάλη καχυποψία στην ακαδημαϊκή κοινότητα όσον αφορά στις διαδικασίες αξιολόγησης και αυτή η καχυποψία προέρχεται από τις πρακτικές, που, ατυχώς και δυστυχώς, είχαν ακολουθηθεί στο παρελθόν. Αυτό προσπαθούμε να πετύχουμε.

 Ένα δεύτερο στοιχείο για το άρθρο 35, που επισήμανε χθες ο κ. Μαυρωτάς και σήμερα νομίζω ο κ. Γρηγοράκος, είναι μια παραδρομή, που έχει γίνει στο άρθρο 35, στην παράγραφο 8, όπου η φράση που λέει «το άρθρο 8 του ν.4428/2016 αντικαθίσταται» θα αντικατασταθεί από τη φράση «του παρόντος άρθρου». Νομίζω ότι δεν υπάρχει λόγος αυτό το επαναλαμβάνουμε, είναι μια νομοτεχνική η οποία έχει ήδη κατατεθεί.

 Και κάτι το οποίο, νομίζω, αξίζει να αναφερθεί και αφορά αρκετές περιοχές της χώρας. Επειδή το ΕΛΙΔΕΚ εκπροσωπεί έμπρακτα την επιδίωξη της αριστείας και επειδή υπάρχουν περιοχές, που έχουν ειδικές ανάγκες, για να επιτευχθεί αυτός ο στόχος, νησιωτικές περιοχές, παραμεθόριες περιοχές, εκείνο, το οποίο θα ήθελα να αναφέρω, είναι ότι έχει ληφθεί πρόνοια, ήδη, για τη στήριξη ερευνητικών δραστηριοτήτων, σε αυτές τις περιοχές. Ενδεικτικά, θα ήθελα εδώ να πω ότι στο Βόρειο Αιγαίο θα δοθούν πόροι της τάξεως των 9.600.000 ευρώ, μαζί με την υπερδέσμευση, στη Μακεδονία – Θράκη, 15.600.000 ευρώ, στη Δυτική Μακεδονία 4.800.000 ευρώ και στην Ήπειρο 14.400.000 ευρώ για ερευνητικά έργα, που εστιασμένα θα διεξαχθούν στις Περιφέρειες αυτές και πάντα, με γνώμονα την επιδίωξη της αριστείας.

 Σε σχέση με το άρθρο 36, για ρυθμίσεις, που αφορούν ερευνητικούς φορείς, εδώ θα ήθελα να ξεχωρίσω, όπως ανέφερε, προηγουμένως ο κ. Κατσίκης, την ίδρυση του Ινστιτούτου Πετρελαϊκής Έρευνας, στην Κρήτη. Θα είναι ένα από τα Ινστιτούτα του ΙΤΕ, ιδρύεται μέσα στο ΙΤΕ, αλλά η βάση του θα είναι στα Χανιά. Εδώ υπάρχει ένα εξαιρετικό παράδειγμα συνέργειας μεταξύ του Πολυτεχνείου Κρήτης στα Χανιά και του Ιδρύματος Τεχνολογίας και Έρευνας. Το Πολυτεχνείο παρέχει χώρο, παρέχει τις αρχικές υποδομές. Το Ινστιτούτο αυτό δεν θα είναι όπως τα ΠΕΚ, είναι εθνικής εμβέλειας, θα επιτελεί στοχευμένη έρευνα στο θέμα των πετρελαίων και μάλιστα, αυτή η έρευνα θα έχει τρεις πτυχές. Πρώτον, θα είναι έρευνα όσον αφορά την εξόρυξη, δεύτερον, την παραγωγή πετρελαίου και τρίτον και πολύ σημαντικό, θα δοθεί μεγάλη έμφαση στις περιβαλλοντικές επιπτώσεις, που συνδέονται με την έρευνα στον τομέα των υδρογονανθράκων, ως το σημείο εκείνο, που η χώρα θα απαλλαγεί πλήρως ενεργειακά από τις τεχνολογίες, που έχουν να κάνουν με τον άνθρακα.

Στο ίδιο άρθρο, στο 36, υπάρχουν και άλλες διατάξεις, που είναι ιδιαίτερα σημαντικές. Εδώ θα ήθελα να αναφέρω τη θέσπιση της ολομέλειας των ινστιτούτων. Στην ολομέλεια των ινστιτούτων, για πρώτη φορά, θα συμμετέχει όλο το προσωπικό και όχι μόνο οι ερευνητές.

Ουσιαστικά, αποτελεί μια διαδικασία έγκυρης ενημέρωσης, αλλά και ζύμωσης ιδεών, ούτως ώστε να υπάρχει μια συμμετοχή όλου του προσωπικού στις στρατηγικές, που διαμορφώνονται.

Υπάρχει και ένα άλλο άρθρο που, επίσης, είναι σημαντικό και αφορά το Μπενάκειο Φυτοπαθολογικό Ινστιτούτο. Να αναφέρω, για όσους δεν το ξέρουν, πως είναι το πρώτο ερευνητικό κέντρο της χώρας, από το 1929. Πλέον, το Μπενάκειο Φυτοπαθολογικό Ινστιτούτο, με το άρθρο αυτό, εντάσσεται στο θεσμικό πλαίσιο, που διέπει την έρευνα.

Η τρίτη κατηγορία ρυθμίσεων, στο άρθρο 37, στοχεύει στη διευκόλυνση της διεξαγωγής της επιστημονικής έρευνας, απαλλάσσοντάς την από τη γραφειοκρατία. Λόγω αυτού, υπάρχουν πολλά παράπονα και δικαιολογημένα, τα ακούσαμε και από την Ένωση Ελλήνων Ερευνητών, χθες.

Θα ήθελα να πω ότι εδώ γίνεται μια σημαντική βελτίωση. Για παράδειγμα, για τη σύναψη συμβάσεων προμηθειών, το όριο πλέον ανέρχεται στις 10.000, χωρίς να ακολουθείται η λεπτομερής διαδικασία, που προβλέπεται, μέχρι στιγμής, από την νομοθεσία.

Να αναφέρω, το είπα και χθες, ότι επίκειται η δημιουργία μιας Επιτροπής, που θα αποτελείται από εκπροσώπους των πανεπιστημίων, των ερευνητικών κέντρων, του Υπουργείου Οικονομικών και του Υπουργείου Παιδείας, που θα εξετάσει το θέμα αυτό, θα αποτυπώσει τις δυσκολίες και θα δει τι αλλαγές μπορούν να γίνουν.

Θα ήθελα να αναφερθώ στο περίφημο άρθρο 50, όπου οι αρμοδιότητες του Εργαστηρίου Ελέγχου Αντιντόπινγκ στο ΕΚΑΕ, που ανήκε, μέχρι πρόσφατα στο ΟΑΚΑ, θα περάσουν στο «Ερευνητικό Κέντρο Δημόκριτος», ούτως ώστε να διασφαλιστεί η ομαλή λειτουργία του εργαστηρίου, μελλοντικά.

Σημειώνεται, όπως αναφέρθηκε και από τον κ. Μαυρωτά, ότι αυτό το εργαστήριο είναι διαπιστευμένο από την WADA. Οι τεχνολογικές εξελίξεις, όμως, που υπάρχουν και οι ανάγκες που υπάρχουν για την ανάλυση μεγαλομορίων, όπως είναι στην προκειμένη περίπτωση, σημαίνουν την ανανέωση του εξοπλισμού και ότι θα πρέπει να βρεθεί το επιστημονικό προσωπικό του εργαστηρίου, δίπλα σε προσωπικό, όπως είναι αυτό του Κέντρου, στο Δημόκριτο, που ασχολείται με αυτόν τον τομέα, όχι με το αντιντόπινγκ, αλλά με τον τομέα της χημικής ανάλυσης. Έτσι, θα επιτελεστεί πολύ καλύτερα το έργο και θα εξασφαλιστεί και για το μέλλον αυτή η διαπίστευση από τη WADA.

Κλείνοντας, θα ήθελα να αναφέρω ότι είναι ισχυρή προσωπική μου πεποίθηση ότι το σχέδιο νόμου, που βρίσκεται μπροστά μας προς ψήφιση, αποτελεί ένα ακόμη σοβαρό βήμα στη διαμόρφωση του νέου ακαδημαϊκού και ερευνητικού τοπίου της χώρας, ενός τοπίου, το οποίο θα πρέπει να ανταποκρίνεται στις σύγχρονες απαιτήσεις, να δημιουργεί προοπτικές και να απελευθερώνει τις υγιείς δυνάμεις, που υπάρχουν.

Αυτό γίνεται. Δε μπορούμε να μένουμε κολλημένοι σε ένα σύστημα, που, κάποτε είχε τη δική του συνεισφορά και σημασία και τώρα, σιγά σιγά, παρέρχεται. Επομένως, νομίζω ότι αυτό το νομοσχέδιο, μαζί με όλα τα άλλα προηγούμενα και αυτά που θα έρθουν, επιτρέπει να προσβλέπουμε στις μέρες, που έρχονται, με μεγαλύτερη αισιοδοξία. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κι εμείς ευχαριστούμε.

Ο κ. Καβαδέλλας έχει το λόγο.

**ΔΗΜΗΤΡΙΟΣ ΚΑΒΑΔΕΛΛΑΣ (Ειδικός Αγορητής της Ένωσης Κεντρώων):** Ευχαριστώ, κύριε Πρόεδρε. Θα ήθελα να ευχηθώ χρόνια πολλά σε όλους τους Έλληνες πολίτες. Συζητάμε, λοιπόν, στη Διαρκή Επιτροπή Μορφωτικών Υποθέσεων, για το σχέδιο νόμου του Υπουργείου Παιδείας, Έρευνας και Θρησκευμάτων, με τίτλο «Συνέργειες Εθνικού Καποδιστριακού Πανεπιστήμιου Αθηνών, Γεωπονικού Πανεπιστημίου Αθηνών, Πανεπιστήμιου Θεσσαλίας με τα Τ.Ε.Ι., Θεσσαλίας και Στερεάς Ελλάδος, Παλλημνιακό Ταμείο και άλλες διατάξεις».

Αρχικά, θα ήθελα να κάνω μία γενικότερη τοποθέτηση στην ομιλία μου.

Θα μπορούσε κάποιος καλοπροαίρετος, μελετώντας το συγκεκριμένο νομοσχέδιο και τη στιγμή, που ήρθε προς συζήτηση, να πει ότι το ξεκίνημα της χρονιάς αρχίζει με συζήτηση ενός νομοσχεδίου για την παιδεία και αυτό δείχνει το ενδιαφέρον για τα θέματα αυτά εκ μέρους της Κυβέρνησης και αυτό είναι σημαντικό.

Κάποιος μη καλοπροαίρετος θα μπορούσε να πει ότι αν το ενδιαφέρον ήταν σημαντικό, τότε αυτό το σχέδιο νόμου θα μπορούσε να είχε έλθει νωρίτερα, τον πρώτο, ίσως το δεύτερο, ίσως τον τρίτο χρόνο αυτής της διακυβέρνησης, γιατί δεν αρκεί μόνο η ψήφιση, πρέπει να υπάρχει και χρόνος για υλοποίηση, πρέπει να έρθει σε στιγμή, που να υπάρχει το κατάλληλο πεδίο, πριν αλλάξει κάτι, πριν κάποιες εκλογές, πριν πιθανώς τον ερχομό μιας άλλης κυβέρνησης, γιατί σε δύο εβδομάδες, συμπληρώνονται 4 χρόνια της συγκυβέρνησης, τελειώνει το διάστημα της θητείας και ακολουθούν πολλαπλές εκλογές, υπάρχει ένα δύσβατο και πολωτικό πολιτικό τοπίο, φτάνει ένα σχέδιο νόμου, με δεκάδες πτυχές, που ασφαλώς επηρεάζει σημαντικά το σύνολο της εκπαίδευσης. Οπότε, θα μπορούσε αυτός ο άλλος ο κακοπροαίρετος - να πούμε - να ισχυριστεί ότι το ενδιαφέρον είναι προεκλογικής προέλευσης.

Εγώ, όμως, δεν θα συνταχθώ ούτε με τη μια ούτε με την άλλη άποψη, διότι όταν συζητούμε για την παιδεία, πρέπει ασφαλώς να είμαστε προσεκτικοί και θετικώς συμβάλλοντες. Θα ήθελα να ρωτήσω, όμως, αν επιδιώχθηκε η πολυπόθητη πολιτική και κοινωνική συναίνεση σε αυτό το σχέδιο νόμου και αν συντελέστηκε εκτενής συνεργασία με τα άλλα πολιτικά Κόμματα και την εκπαιδευτική ασφαλώς κοινότητα, ώστε να φθάσει στην Επιτροπή ένα σχέδιο νόμου, με μακρόπνοο σχεδιασμό ή θα ψηφιστεί και αυτό μέσα σε δηλώσεις λοιπών «μνηστήρων της εξουσίας», ότι μόλις συγκροτήσουν τη δική τους κυβέρνηση, θα καταργήσουν το ένα ή το άλλο.

Πόσο, λοιπόν, ρεαλιστικό είναι να ψηφίζουμε διατάξεις, που θα ξεκινήσουν να ισχύουν από το ακαδημαϊκό έτος 2019 - 2020, όταν θα έχουν μεσολαβήσει εκλογές και η εφαρμογή τους επαφίεται σε μια επόμενη Κυβέρνηση.

Η Ένωση Κεντρώων υποστηρίζει σθεναρά την αξία της διακομματικής συνεργασίας, της συναίνεσης, των καλόπιστων θέσεων, πέρα και πάνω από κομματικές οχυρώσεις και στεγανά, συνεργασίες που αφορούν το κοινό – το κοινό καλό – το μέλλον της νεολαίας μας.

Αυτά, λοιπόν, τα τέσσερα χρόνια, η Ένωση Κεντρώων, με μόνο κριτήριο το καλώς εννοούμενο όφελος της εκπαιδευτικής κοινότητας και ασφαλώς πρωτίστως της νεολαίας, μάχεται για την επίτευξη διακομματικής συναίνεσης, μόνιμης συνεργασίας, πολιτικής ομοψυχίας και στα θέματα της παιδείας, εκτός όλων των άλλων.

Το σχέδιο νόμου, λοιπόν, έρχεται προς συζήτηση, ενώ πλέον εξελίσσεται ισχυρός πόλεμος στα κομματικά χαρακώματα και με διευρυμένες πολιτικές ατζέντες και θεωρώ, ότι πολλά σημεία του ίσως δεν προλάβουν να υλοποιηθούν παρόλες τις καλές προθέσεις, ενώ αφορούν χιλιάδες νέους ανθρώπους, αφορούν την καριέρα τους, αφορούν το μέλλον τους, αφορούν τις σπουδές τους, τη ζωή τους, αφορούν τα όνειρά τους.

Επί του σχεδίου νόμου, τώρα, θα ήθελα, να σημειώσω, ότι διαμορφώνεται σε τρία μέρη - όπως προείπα - με δέκα Κεφάλαια και 52 άρθρα.

Εμείς χρειαζόμαστε περισσότερο χρόνο, για να μελετήσουμε και να τοποθετηθούμε υπεύθυνα κατ’ άρθρο. Επομένως, θα μας δοθεί η δυνατότητα στην Ολομέλεια και όπως πάντα, με υπευθυνότητα πράττουμε, θα τοποθετηθούμε αναλυτικά επί των διατάξεων του και επί των άρθρων, χωρίς βεβαίως, να αμφισβητούμε τις όποιες αγαθές προθέσεις της συγκυβέρνησης.

Θα μελετήσουμε και τις τοποθετήσεις των φορέων, καθώς και τις θέσεις των υπολοίπων Κομμάτων και ασφαλώς συντασσόμεθα στα θετικά, που περιλαμβάνει το νομοσχέδιο αυτό π.χ. το άρθρο περί ισότητας των δύο φύλων.

Τώρα σε ό,τι αφορά την τροπολογία, επειδή κατευθύνονται οι διοριζόμενοι ουσιαστικά εκτός ΑΣΕΠ, είμαστε κάθετα αντίθετοι σ’ αυτό και ζητούμε ρεαλιστικά κριτήρια τοποθετήσεων. Ασφαλώς και είμαστε όλοι σύμφωνοι με τη διεύρυνση και τη βελτίωση των εκπαιδευτικών ιδρυμάτων. Λέμε «ναι στην αναβάθμιση», «όχι» όμως «στη συγκάλυψη» - ας το πούμε - ώσμωση των Σχολών μεταξύ τους.

Πρωτίστως, ζητούμε να μπει μία τάξη, ζητούμε την όσο δυνατόν αποπολιτικοποίηση των Σχολών, διότι οδηγούμεθα σύντομα σε ιδιωτικές Ανώτατες Σχολές, οπότε εκεί θα υπάρξει μια μεγάλη αντίθεση εικόνας, ως προς τις ιδιωτικές και τις δημόσιες Ανώτατες Σχολές. Λέμε, «ναι στο άσυλο των ιδεών», «όχι», βεβαίως, «στο άσυλο της παραβατικότητας».

Θα δηλώσουμε «παρών» και αναλυτικά θα τοποθετηθούμε στην Ολομέλεια. Σας ευχαριστώ πολύ, κύριε Πρόεδρε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας ευχαριστούμε πολύ, κύριε Καβαδέλλα.

 Σε αυτό το σημείο, θα ήθελα να ενημερώσω το Σώμα ότι ολοκληρώθηκε ο κύκλος των Εισηγητών και των Ειδικών Αγορητών των Κομμάτων και εισερχόμαστε στον κύκλο των τοποθετήσεων των κυρίων συναδέλφων.

Το λόγο έχει ο κ. Κρεμαστινός.

**ΔΗΜΗΤΡΙΟΣ ΚΡΕΜΑΣΤΙΝΟΣ:** Σας ευχαριστώ πολύ, κύριε Πρόεδρε. Κύριε Πρόεδρε, κύριοι Υπουργοί και κυρία Υπουργέ, έχουμε ανταλλάξει, πολλές φορές, απόψεις κατ' ιδίαν, αλλά θα ήθελα μερικά πράγματα να καταγραφούν - αν θέλετε - και στα πρακτικά της Βουλής.

Έχω την εντύπωση ότι ο μεγάλος ασθενής, δυστυχώς, είναι η Ανωτάτη Παιδεία και όταν ο εγκέφαλος ασθενεί, τότε, όλα τα μέρη του σώματος ασθενούν. Αυτό δεν το λέω για την κυρία Υπουργό, η οποία είναι και συνάδελφος, αλλά το λέω για όλους τους άλλους, που δεν είναι γιατροί, όπως, για παράδειγμα, ο Σουμάχερ, ο οποίος μόλις χτύπησε στο κεφάλι του, αδρανοποιήθηκε κινητικά, εγκεφαλικά, ανθρώπινα και το ίδιο πράγμα, δυστυχώς, συμβαίνει και με την Ανωτάτη Παιδεία. Το πλαίσιο, στο οποίο κινείται ή Ανωτάτη Παιδεία μας, είναι πλαίσιο του περασμένου αιώνα.

Οι ρυθμίσεις, που ο κ. Φωτάκης, αλλά και ο κ. Γαβρόγλου εισηγούνται, αναμφισβήτητα επιλύουν προβλήματα, αλλά δεν επιλύουν το πρόβλημα. Αυτή είναι η διαφορά. Τι θέλω να πω με αυτό; Να αναφέρω ορισμένα παραδείγματα. Μιλάμε για συνέργειες των Σχολών. Εγώ θα έλεγα για συγχωνεύσεις, διότι έχουμε ανάγκη.

Με ένα άρθρο μου, που είχα γράψει στην εφημερίδα «Καθημερινή», με τίτλο «Τι υποκρύπτουν οι αξιολογήσεις των ΑΕΙ», ένας Πρύτανης, συγκεκριμένα του Οικονομικού Πανεπιστημίου Αθηνών, μου είπε ότι τον αδικώ, διότι το Πανεπιστήμιό του είναι μεν χαμηλά, αλλά είναι, μόνο, διότι είναι οικονομικό. Και ερωτώ: Εμείς μπορούμε να γίνουμε ισχυροί και ανάλογοι με το LSC; Το LSC τι είναι; Το LSC δεν έχει Οικονομικό Πανεπιστήμιο Πειραιά, Πάντειο Οικονομικό Πανεπιστήμιο, Καποδιστριακό Οικονομικό, ΑΣΟΕΕ Οικονομικό; Έχει το Πανεπιστήμιο του Λονδίνου, το LSC. Η δημόσια Υγεία στην Αγγλία είναι η «School ofHygiene»του Πανεπιστημίου του Λονδίνου. Αυτό το πράγμα απουσιάζει τελείως από εμάς και γίνονται περισσότερο ρυθμίσεις συντεχνιακές, που πιέζουν και θα αναφέρω το παράδειγμα των ΤΕΙ. Όταν ένας άλλος Υπουργός έκανε τα ΤΕΙ Ανώτατα Ιδρύματα, δεν είχε σκεφτεί ότι το πλείστον οι μισοί καθηγητές τους δεν είχαν διδακτορική διατριβή και η διδακτορική διατριβή ήταν το προσόν, για να εισαχθεί κάποιος, ως βοηθός, στο Πανεπιστήμιο. Πώς μπορούν, λοιπόν, να παράγουν καθηγητές, οι οποίοι δεν έχουν διδακτορική διατριβή; Μιλώ για άλλον Υπουργό.

Τώρα, βλέπω εδώ στην αξιολόγηση ότι τα ΤΕΙ των Αθηνών βρίσκονται στην 1.944η θέση, του Πειραιά στη 2.677η θέση, το Πάντειο Πανεπιστήμιο στη 2.777η θέση και ερωτώ το εξής: Όλες οι αξιολογήσεις περιλαμβάνουν τα πρώτα 500 πανεπιστήμια. Μπορεί π.χ. ένας απόφοιτος, που θα έχει το τάδε πτυχίο, να συγκριθεί και να πάρει μία θέση στην Ευρώπη ή στην Αμερική, ενός άλλου αποφοίτου των προηγούμενων πανεπιστημίων; Ενώ υπάρχει, λοιπόν, δυναμικό, ισχυρό, εάν θέλετε, και στο εξωτερικό ελληνικό ισχυρότερο, δεν υπάρχει αυτός ο συντονισμός. Με τον κ. Γαβρόγλου τα έχουμε συζητήσει, επανειλημμένα. Εξακολουθεί η Ακαδημία Αθηνών να έχει Καταστατικό του 1926, του περασμένου αιώνα, ενώ βλέπετε η ευρωπαϊκή και αμερικανική ακαδημία έχουν παραγωγικά στοιχεία, έχουν ανθρώπους μέσης ηλικίας, ανθρώπους νέας ηλικίας.

Ο συντονισμός αυτός, κύριε Φωτάκη, τώρα, απευθύνομαι σε εσάς, πρέπει να γίνει με μία ακαδημία επιστημών και τεχνών, που να αναδείξει τα πρότυπά μας. Δηλαδή, είναι δυνατόν να λέμε για τη νέα γενιά, όταν δεν έχουμε καταφέρει τον Καζαντζάκη να τον έχουμε μέλος της Ακαδημίας Αθηνών ή αν θέλετε τους νομπελίστες και να υπάρχουν ονόματα, τα οποία δεν τα ξέρει κανένας επιστημονικά; Ερωτώ. Δεν τα ξέρει κανένας και ούτε θα τα μάθει ποτέ. Και να υπάρχουν φωτογραφικές διατάξεις, που να διορίζονται – και το ξέρετε εσείς καλύτερα από εμένα, με ποιον τρόπο επιδιώκουν τις φωτογραφικές διατάξεις.

Αυτές είναι οι υποχρεώσεις, νομίζω, που έχουμε προς τη νέα γενιά και δεν είναι υποχρεώσεις να κάνουμε ρυθμίσεις, αν θέλετε, θετικές, τις περισσότερες φορές, εγώ θα πω. Δεν είναι αυτό το ζητούμενο. Το ζητούμενο είναι να γίνει ένα επαναστατικό πλαίσιο και να το στηρίξουν όσοι πιστεύουν σε αυτές τις αρχές.

Εγώ είμαι ανήσυχος, διότι κανένας δεν ενδιαφέρεται γι’ αυτή τη χώρα, όταν ξέρει ότι κάθε χρόνο αυτοί, που πεθαίνουν, είναι περισσότεροι από αυτούς, που γεννιούνται. Αυτό στην ιατρική γλώσσα σημαίνει «θάνατος» και μάλιστα αργός θάνατος. Αργός θάνατος του έθνους! Δεν γίνεται σε ένα κράτος να πεθαίνουν περισσότεροι από αυτούς, που γεννιούνται και αυτό να περιμένει κάτι καλύτερο. Επίσης, το παραγωγικό στοιχείο. Οι νέοι άνθρωποι, περίπου 1.800.000, δεν ξέρω τον ακριβή αριθμό, εγκαταλείπουν τη χώρα και φεύγουν σε άλλες χώρες. Ξέρετε καμία χώρα του κόσμου να έχει μέλλον, όταν υπάρχουν αυτές οι δύο συνιστώσες; Δηλαδή, το δημογραφικό πρόβλημα, που να χειροτερεύει και το πρόβλημα των νέων, επίσης; Σε αυτή την ιστορία προστίθεται και ένα κράτος, με πλαίσιο ανώτατης παιδείας απηρχαιωμένο, διότι οι περισσότεροι, που πιέζουν τους εκάστοτε Υπουργούς, είναι πώς να τακτοποιήσουν τις προσωπικές υποθέσεις τους. Αυτό είναι ανθρώπινο, το καταλαβαίνω.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, ΄Έρευνας και Θρησκευμάτων):** Με συγχωρείτε. Υποτιμάτε και τους συναδέλφους σας, τους πανεπιστημιακούς και όλες τις κυβερνήσεις.

**ΔΗΜΗΤΡΙΟΣ ΚΡΕΜΑΣΤΙΝΟΣ:** Εάν οι περισσότεροι εσάς, που σας προσεγγίζουν, είναι υγιείς, εγώ αποσύρω αυτό, που λέω. Εγώ, όταν ήμουν Υπουργός, συνέβαινε το αντίθετο και αυτό το καταθέτω, δηλαδή, αυτοί, που με προσέγγιζαν, ήταν αυτοί που ήθελαν να «τακτοποιήσουν» τις υποθέσεις τους. Τώρα, εάν η κοινωνία άλλαξε, να το αποσύρω. Εγώ, όμως, το καταθέτω και αυτή είναι η διαφορά μας. Η διαφορά, δηλαδή, είναι ότι εγώ περιμένω από εσάς ένα τέτοιο πλαίσιο αρχών, το οποίο θα μπορούσε να δημιουργήσει προϋποθέσεις, για να γίνει η αναστροφή αυτού του απαράδεκτου πλαισίου, το οποίο οδηγεί, ουσιαστικά, σε συρρίκνωση. Άλλωστε, βλέπετε ότι τα τουρκικά πανεπιστήμια, στις διάφορες αξιολογήσεις – παρότι η κάθε αξιολόγηση έχει σκοπιμότητα και αυτό είναι γνωστό – ανεβαίνουν, δεν κατεβαίνουν. Οι δικοί μας ζητάνε όλοι, ει δυνατόν, να ονομαστούν «πανεπιστήμια», να ονομαστούν «καθηγητές», να ονομαστούν οτιδήποτε. Θεμιτό και ανθρώπινο. Αλλά πρέπει να κοιτάξουμε την ουσία. Αυτό υποστηρίζω. Δεν θέλω να επανέλθουμε στην έδρα του ενός καθηγητού. Άλλο αυτό και άλλο αυτό, το οποίο πιστεύω και υποστηρίζω.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστούμε.

Θα ήθελα να ανακοινώσω ότι την Παρασκευή, στη β΄ ανάγνωση, στη συνεδρίαση την προγραμματισμένη για τις 10.00΄ το πρωί, έχουμε ένα πρόβλημα. Θα υπάρχουν κυκλοφοριακές ρυθμίσεις, λόγω του ότι η κυρία Μέρκελ θα καταθέσει στεφάνι στο Μνημείο του Αγνώστου Στρατιώτη. Επομένως, θα ορίσουμε τη συνεδρίαση, στις 9.00΄ το πρωί, ώστε να προλάβουμε να έρθουμε στην Βουλή πριν τις ρυθμίσεις.

Το λόγο έχει η κυρία Βαγενά.

**ΑΝΝΑ ΒΑΓΕΝΑ:** Ευχαριστώ, κύριε Πρόεδρε. Θα ήθελα να προτείνω δύο τροποποιήσεις, μια του άρθρου 6 και μία του άρθρου 13.

Στο άρθρο 6, που αφορά ένταξη φοιτητών του Τ.Ε.Ι. Θεσσαλίας στο Πανεπιστήμιο Θεσσαλίας, στην παράγραφο 5, μετά την πρόταση «Οι φοιτητές του Τμήματος Νοσηλευτικής και του Τμήματος Ιατρικών Εργαστηρίων του Τ.Ε.Ι. Θεσσαλίας μπορούν να ενταχθούν στο Τμήμα Νοσηλευτικής του Πανεπιστημίου Θεσσαλίας» να προστεθεί η πρόταση «Οι φοιτητές του Τμήματος Ιατρικών Εργαστηρίων Τ.Ε.Ι. να ενταχθούν με πρόσθετα έτη σπουδών στο Τμήμα Βιοχημείας, Βιοτεχνολογίας του Πανεπιστημίου Θεσσαλίας».

Στο άρθρο 13, στην παράγραφο 1(α): «Με απόφαση του οικείου Πρύτανη που εκδίδεται μέσα σε ένα μήνα από την έναρξη ισχύος του παρόντος, συγκροτείται και λειτουργεί στο Πανεπιστήμιο Θεσσαλίας, στο ΕΚΠΑ και στο Γεωπονικό Πανεπιστήμιο Αθηνών έως τις 31/8/2024, Συμβούλιο Ένταξης, στο οποίο μετέχουν: Ο υπηρετών, κατά την έναρξη ισχύος του παρόντος, Αντιπρύτανης Ακαδημαϊκών Υποθέσεων κάθε πανεπιστημίου, ως πρόεδρος και τρεις εκπρόσωποι από κάθε Γενικό Τμήμα του οικείου Πανεπιστημίου των άρθρων 15, 20& 22. Οι εκπρόσωποι των Γενικών Τμημάτων εκλέγονται με μυστική ψηφοφορία μεταξύ των μελών ΔΕΠ των εν λόγω Τμημάτων. Κατά την πρώτη συνεδρίαση το Συμβούλιο Ένταξης εκλέγει τον Αντιπρόεδρο» κ.λπ.. Να αντικατασταθεί η πρόταση «Αντιπρύτανης Ακαδημαϊκών Υποθέσεων κάθε πανεπιστημίου ως Πρόεδρος» από τη φράση «ο Πρύτανης Τ.Ε.Ι. Λαρίσης ως Πρόεδρος».

Επίσης, έχω να προτείνω νομοτεχνική βελτίωση του άρθρου 23 του νομοσχεδίου, που συζητάμε. Η παράγραφος 4 του άρθρου 23, που αναφέρεται στα ινστιτούτα του Πανεπιστημιακού Ερευνητικού Κέντρου (ΠΕΚ) Θεσσαλίας, που θα ιδρυθούν, με την ψήφιση του παρόντος νομοσχεδίου και συγκεκριμένα, η υποπαράγραφος 3, που αφορά την ίδρυση Ινστιτούτου Αγροτικής Ανάπτυξης, με έδρα τη Λάρισα να τροποποιηθεί ως εξής: «Ινστιτούτο Αγροτικής Ανάπτυξης με έδρα το Δήμο Κιλελέρ».

Αυτό το προτείνω για αρκετούς λόγους, ιστορικούς, συμβολικούς και ουσιαστικούς. Δηλαδή, στο Δήμο Κιλελέρ, όπου υπάρχει και υποδομή κτιριακή, να γίνει η έδρα αυτού του Ινστιτούτου και καταλαβαίνετε όλοι τους λόγους, δεν χρειάζεται να τους αναλύσω. Για ιστορικούς, συμβολικούς και ουσιαστικούς λόγους. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Μιχελής.

**ΑΘΑΝΑΣΙΟΣ ΜΙΧΕΛΗΣ:** Κύριοι συνάδελφοι, για τις δυσκολίες λόγω κατανομής χώρου της Περιφέρειας Στερεάς, αναφέρθηκα στην πρώτη συνεδρίαση. Θέλω να αναφερθώ για τα ζητήματα, που προκύπτουν, για τη Λαμία, ως έδρα Περιφέρειας, σε συνδυασμό και με μια σημερινή ανακοίνωση Βουλευτού της Ν.Δ. ότι η πόλη υποβαθμίζεται. Να σημειώσω τούτο, με απόλυτη σαφήνεια και ακρίβεια, σε σχέση με το τι είχε η Λαμία και το τι αποκτά τώρα, αναβαθμίζεται. Σε σχέση με την επιθυμία μας, ασφαλώς, δεν φθάσαμε σε αυτό το επίπεδο και γι’ αυτό θα σταθώ σε μερικές βελτιωτικές προτάσεις σε μια προσπάθεια αναβάθμισης της πόλης και του Νομού, ως έδρα Περιφέρειας.

Πρώτον, κύριε Υπουργέ, θέλω τη συναίνεσή σας για διετή προγράμματα σπουδών μέσα στο Πανεπιστήμιο, που θα ιδρυθεί, στα Τμήματα της Λαμίας, που θα αφορούν ζητήματα ανάπτυξης της πόλης και του Νομού. Αναφέρω συγκεκριμένα δύο. Θα μπορούσε άνετα να σταθεί ένα διετές πρόγραμμα εργασιοθεραπείας, δίπλα στα δύο κομμάτια, Φυσικοθεραπεία – Λογοθεραπεία του Τμήματος της Σχολής Υγείας στην πόλη μας. Θα μπορούσε, για παράδειγμα, στην Αταλάντη, μια κωμόπολη, όπου δίπλα υπάρχει η Ελληνική Ζυθοβιομηχανία Αταλάντης και η ATLAS TAPES, που βγάζει ταινίες, δύο μεγάλες βιομηχανίες, να σταθεί ένα αντίστοιχο πρόγραμμα διετών σπουδών.

Δεύτερον, κατανομή αποθεματικών του ΤΕΙ Στερεάς στα αντίστοιχα τρία πανεπιστήμια. Σύμφωνα με σχετικό άρθρο, η κατανομή των αποθεματικών, κύριε Υπουργέ, είναι 50 στο ΕΚΠΑ, 30 στο Θεσσαλίας, 20 στο Γεωπονικό. Εκτιμώ ότι πρέπει να μετατραπεί στην εξής αναλογία : 45 στο ΕΚΠΑ, δεδομένου ότι είναι ένα πλούσιο πανεπιστήμιο και τα Τμήματα, τα οποία θα αναλάβει στη Χαλκίδα είναι επτά, 40 στο Θεσσαλίας, διότι τα αντίστοιχα Τμήματα της Λαμίας θα είναι έξι και 15 στο Γεωπονικό, γιατί τα αντίστοιχα Τμήματα είναι μικρά. Έχω την αίσθηση ότι επειδή το ΕΚΠΑ θα φορτωθεί όλες τις δικαστικές υποθέσεις, που προκύπτουν από το πρώην ΤΕΙ Χαλκίδας, που ενσωματώθηκε, με αυτό της Λαμίας, θα είναι ένα πρόσθετο βάρος, νομίζω, όμως, ότι η οικονομική του δυνατότητα θα του δώσει τη δυνατότητα να το ξεπεράσει.

Τρίτο ζήτημα. Τμήμα Πληροφορικής του ΤΕΙ Λαμίας. Οδεύει προς την ενσωμάτωσή του με το Ψηφιακών Συστημάτων Λάρισας. Επ’ αυτού δεν έχω αντίρρηση, φαντάζομαι ότι με ακαδημαϊκά κριτήρια, το έκριναν οι πανεπιστημιακοί. Επισημαίνω ότι θα πρέπει, κατά τη γνώμη μου, να δοθεί στους φοιτητές του Τμήματος Πληροφορικής Λαμίας, που σήμερα υπάρχουν σε αυτό να μπορούν να επιλέξουν, εάν θέλουν να πάνε ή στο Ψηφιακών Συστημάτων Λάρισας ή στο Πληροφορικής Λαμίας. Να δοθεί μια δυνατότητα επιλογής.

Τέταρτον, εκπαιδευτικό προσωπικό του ΤΕΙ Λαμίας. Υπάρχουν κάποιοι ΔΕΠ, οι οποίοι ήταν στο Τμήμα Μηχανολογίας, που καταργήθηκε, το 2013 και ενσωματώθηκε με αυτό της Χαλκίδας και σήμερα, θα βρεθούν στο ΕΚΠΑ. Αν θέλουμε να στηρίξουμε και την οικογένεια, κύριε Υπουργέ, θα αναφερθώ παρακάτω και για την υπογεννητικότητα, αυτοί οι άνθρωποι, που είναι κάτοικοι στην πόλη μας, στη Λαμία, είναι υποχρεωμένοι να έρθουν στην Αθήνα. Να τους δοθεί η δυνατότητα να επιλέξουν γενικό Τμήμα στα ιδρυθέντα τώρα, ώστε να οδεύσουν στο αντίστοιχο Τμήμα, που το πανεπιστήμιό τους θα ελέγξει, γιατί αν βρεθούν σε ένα μεγάλο πανεπιστήμιο, για να μεταφερθούν σε ένα άλλο, έχω την αίσθηση ότι η γραφειοκρατία είναι δύσκολη. Το ίδιο είναι και για κάποιους του Τμήματος Τουρισμού Άμφισσας.

Σύστημα διορισμού, πολύτεκνοι. Για την υπογεννητικότητα αναφέρω τούτο: 1930 νομός Φθιώτιδας, μαθητές πρωτοβάθμιας εκπαίδευσης 18 χιλιάδες, πληθυσμός Νομού 130 χιλιάδες, είναι στοιχεία της Διδακτορικής μου Διατριβής. Το 1980, νομός Φθιώτιδος, μαθητές πρωτοβάθμιας εκπαίδευσης 9 χιλιάδες, οι μισοί, πληθυσμός νομού 165 χιλιάδες. Άρα, η υπογεννητικότητα συνδέεται αποκλειστικά και μόνο με την πολυτεκνία και τη μείωση του αριθμού πολυτέκνων και τη μη στήριξη των πολυτέκνων; Έχω την αίσθηση ότι παρόλο που οι πολύτεκνοι, ως οργανωμένη ομάδα, είναι το ιερό δισκοπότηρο και όλοι τους κολακεύουμε και δυσκολευόμαστε να τους ακουμπήσουμε, με ειλικρίνεια, να ψάξουμε και να βρούμε τους παράγοντες, που δημιούργησαν την υπογεννητικότητα και νομίζω ότι θα το κάνει η αντίστοιχη Επιτροπή της Βουλής.

Η αίσθησή μου είναι ότι καλώς στηρίζουμε τους πολύτεκνους, αλλά ακόμα καλύτερα και μεθοδικά πρέπει να στηρίξουμε την οικογένεια και τα νέα ζευγάρια να δημιουργήσουν οικογένεια και να κάνουν παιδιά. Γι' αυτό προτείνω στα μόρια, που δίδονται, να αναπροσαρμοστούν κλιμακωτά, ανεβαίνοντας, με αριθμητική πρόοδο, που θα το δούμε. Δεν προτείνω κάτι συγκεκριμένο, αλλά να μην έχουν όλα τα μόρια, που αντιστοιχούν στα παιδιά, τον αριθμό 3, αν δεν κάνω λάθος και να το δούμε κλιμακωτά προς τα πάνω.

Επειδή είμαστε υπέρ της αριστείας, όχι αυτής που κάποιος γράφει και βγαίνει άριστος, γνωστό το υπονοούμενο, αλλά αυτής, που προκύπτει από την επίδοση, μέσα σε ένα άριστο σχολείο συλλογικής προσπάθειας, προτείνω, κύριε Υπουργέ, την ίδρυση Πειραματικού Γυμνασίου, στη Λαμία, με τις προδιαγραφές, που το Υπουργείο θα βάλει και τα αρμόδια τμήματα, θα δουν μέσα σε μια λογική ίδρυσης πειραματικών και στις άλλες έδρες των νομών.

Ολοκληρώνω, με το άρθρο 34. Το Ακαδημαϊκό Συμβούλιο Εκπαίδευσης και Έρευνας, που θα ψηφιστεί, παρακαλώ τη συντομότερη συγκρότηση του, ώστε να αρχίσει η ουσιαστική του λειτουργία, αμέσως μετά την εφαρμογή του νόμου, για να προχωρήσει σε απτά αποτελέσματα. Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακριώτης Γεώργιος, Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου-Σαλτάρη Ευσταθία, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά-Σιωροπούλου Χρυσούλα, Κουράκης Αναστάσιος, Μηταφίδης Τριαντάφυλλος, Μιχελής Αθανάσιος, Μουμουλίδης Θεμιστοκλής, Μπαξεβανάκης Δημήτριος, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Σκούφα Ελισσάβετ, Στέφος Ιωάννης, Φίλης Νικόλαος, Ανδριανός Ιωάννης, Γεωργαντάς Γεώργιος, Βλάσσης Κωνσταντίνος, Καραμανλή Άννα, Κατσιαντώνης Γεώργιος, Κέλλας Χρήστος, Κεραμέως Νίκη, Κεφαλογιάννη Όλγα, Κουκοδήμος Κωνσταντίνος, Κοντογεώργος Κωνσταντίνος, Κουτσούμπας Ανδρέας, Ράπτη Ελένη, Στύλιος Γεώργιος, Κρεμαστινός Δημήτριος, Γρηγοράκος Λεωνίδας, Μπαργιώκας Κωνσταντίνος, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Ζαρούλια Ελένη, Γκιόκας Ιωάννης, Δελής Ιωάννης, Παφίλης Αθανάσιος, Κατσίκης Κωνσταντίνος, Μαυρωτάς Γεώργιος, Καβαδέλλας Δημήτριος και Φωκάς Αριστείδης.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Μπαξεβανάκης.

**ΔΗΜΗΤΡΙΟΣ ΜΠΑΞΕΒΑΝΑΚΗΣ:** Ευχαριστώ, κύριε Πρόεδρε. Κυρίες και κύριοι συνάδελφοι, μετά από 9 χρόνια ξηρασίας, αδιοριστίας στη δημόσια εκπαίδευση, αυτή η Κυβέρνηση πραγματοποιεί πολλές χιλιάδες διορισμών και στη γενική εκπαίδευση, αλλά ιδιαίτερη σημασία έχει ότι για πρώτη φορά, μετά από δεκαετίες, θα γίνουν 4.500 διορισμοί στην Ειδική Αγωγή. Σε ένα πολύπαθο εκπαιδευτικό χώρο, όπου πάνω από το 70% των εκπαιδευτικών, που τον υπηρετούν, είναι αναπληρωτές. Γι' αυτό το λόγο, είναι προφανής και η προτεραιότητα δίνεται στη στελέχωση αυτού του τομέα, με μόνιμους εκπαιδευτικούς.

Το επισημαίνω αυτό, γιατί από όλη τη συζήτηση, που γίνεται, με βάση την τροπολογία και τα κριτήρια για το σύστημα διορισμού και προσλήψεων, επιχειρείται, από πολύ συγκεκριμένες δυνάμεις, να κρυφτεί το βασικό. Το βασικό είναι ότι ανεξάρτητα από το σύστημα, 15.000 μόνιμοι εκπαιδευτικοί θα στελεχώσουν τη δημόσια εκπαίδευση, αρχής γενομένης από την τρέχουσα σχολική χρονιά.

Είπα πριν ότι είχαμε ξηρασία επί 9 χρόνια. Δεν είναι αλήθεια, έχουν γίνει κάποιοι διορισμοί και οφείλουμε να το επισημάνουμε αυτό, γιατί η Κυβέρνησή μας, εκτός από πάρα πολλά δεινά στον τόπο, που βρήκε, κληρονόμησε και αμέτρητες αδικίες. Μια απ' αυτές ήταν ότι 450 εκπαιδευτικοί διοριστέοι, ήδη, από το 2008, από τον τελευταίο διαγωνισμό του ΑΣΕΠ, μέχρι το 2015 δεν είχαν διοριστεί, παρότι ήταν διοριστέοι. Την τελευταία τριετία, λοιπόν, είχαμε να αντιμετωπίσουμε αυτήν την εκκρεμότητα και είμαστε εμείς, η Κυβέρνηση του ΣΥΡΙΖΑ, που διόρισε αυτούς τους 450 ανθρώπους, μετά από 7 και 8 χρόνια. Διορίστηκαν περίπου 150 εκπαιδευτικοί, σε εκτέλεση τελεσίδικων δικαστικών αποφάσεων, γιατί αυτή η Κυβέρνηση είχε αποφασίσει ότι τις δικαστικές αποφάσεις τις σεβόμαστε.

Πρέπει, επίσης να αναφέρουμε ότι όταν αναλάβαμε υπήρχαν πάνω από 2.000 εκπαιδευτικοί, που προέρχονταν, από τη δευτεροβάθμια επαγγελματική εκπαίδευση, οι οποίοι βρίσκονταν, εκτός του δημόσιου σχολείου. Ήταν οι άνθρωποι, που είχαν τεθεί σε διαθεσιμότητα, το 2013, με την υπογραφή του κ. Μητσοτάκη, για να μην ξεχνιόμαστε, Υπουργού Διοικητικής Μεταρρύθμισης, τότε, χωρίς καμία αξιολόγηση. Αυτοί οι άνθρωποι, λοιπόν, επανήλθαν στη δημόσια εκπαίδευση, επί των ημερών μας και, όπως έχουμε δημόσια δηλώσει, θα διοριστούν και οι άνθρωποι, που προσέφυγαν στα δικαστήρια της χώρας μας και είναι αρκετές εκατοντάδες αυτοί, οι οποίοι έχουν αποφάσεις είτε του Συμβουλίου της Επικρατείας είτε των Διοικητικών Εφετείων και ο διορισμός θα πραγματοποιηθεί επίσης την τρέχουσα σχολική χρονιά.

Μία ακόμα από τις αδικίες, που κληθήκαμε να αντιμετωπίσουμε, είναι αυτή, που επιλύουμε, με όλο το άρθρο 44. Αυτούς τους ανθρώπους, που έχει επικρατήσει να τους προσδιορίζουμε, με τον λίγο αδόκιμο όρο «αμετάθετοι».

Πάλι το 2013, επί εκείνης της «ωραιότατης» Κυβέρνησης Σαμαρά – Βενιζέλου, έγιναν οι περίφημες μετατάξεις, τότε, από τη δευτεροβάθμια στην πρωτοβάθμια εκπαίδευση και βρέθηκαν εκατοντάδες εκπαιδευτικοί, που ήταν ήδη στην πρωτοβάθμια εκπαίδευση, να μη μπορούν να πάρουν μετάθεση, παρότι είχαν πολύ περισσότερα μόρια από πολλούς μεταταγμένους.

Επιλύουμε, λοιπόν, και αυτή την εκκρεμότητα και μάλιστα, με πολύ μεγάλη γενναιοδωρία, εν γνώσει μας ότι σε κάποιες περιοχές μεγάλων πόλεων, που θα δημιουργηθεί πλεόνασμα και, αντίστοιχα, σε κάποιες περιοχές, ορεινές ή νησιωτικές, θα δημιουργηθούν επιπρόσθετα ελλείμματα. Άρα, με κόστος για το δημόσιο προϋπολογισμό, γιατί θα χρειαστούμε την πρόσληψη περισσότερων αναπληρωτών, την επόμενη σχολική χρονιά, αλλά η επιλογή μας είναι ότι η αδικία, με κάθε κόστος, πρέπει ν’ αποκατασταθεί και αυτό το αντιλαμβάνονται οι ψύχραιμοι και οι σοβαροί πολίτες.

Σε ό,τι αφορά στο σύστημα διορισμών και προσλήψεων, που εισάγεται, με την τροπολογία, ξέρετε, οι πάντες μπορούν ν’ αγνοούν και τις αποφάσεις του Συμβουλίου της Επικρατείας, αλλά και τις επιταγές του Συντάγματος, το οποίο αναφέρει, με σαφήνεια, ότι πρέπει να υπάρχει ελεύθερη πρόσβαση όλων των πολιτών στην άσκηση ενός επαγγέλματος. Όλες αυτές τις επιταγές και τις αποφάσεις μπορούν να τις αγνοούν οι πάντες, εκτός από έναν. Η Κυβέρνηση δεν μπορεί να τις αγνοεί και οφείλει η Κυβέρνηση να διασφαλίσει ότι ο πίνακας, που θα καταρτιστεί, με βάση το νέο σύστημα, που θα ψηφίσουμε, την επόμενη εβδομάδα, στην Ολομέλεια, θα είναι ένας πίνακας, που δε θα καταρρεύσει. Έχει την ευθύνη αυτή η Κυβέρνηση να διασφαλίσει ότι οι διορισμοί θα γίνουν, κόντρα στους μύχιους πόθους πάρα πολλών, οι οποίοι δεν θα το ήθελαν αυτό. Λοιπόν, μόνιμοι διορισμοί θα γίνουν και η Κυβέρνηση θα το διασφαλίσει αυτό, με απόλυτο σεβασμό, στο Σύνταγμα της χώρας και στις αποφάσεις του Συμβουλίου της Επικρατείας.

Σε ό,τι αφορά στα χαρακτηριστικά του νέου συστήματος, δε θα ήθελα να κάνω αναφορά, γιατί είναι προφανές, αγαπητοί συνάδελφοι, ότι όταν αναμένουμε έναν αριθμό ανθρώπων, οι οποίοι θα υποβάλουν αίτηση για διορισμό, που θα προσεγγίζει ή θα ξεπερνά τις 150.000 και θα γίνουν 15.000 διορισμοί, εγώ λέω να γίνουν 20.000 ή 25.000, αλλά όπως και να το μαγειρέψει κανείς, θα είναι πάνω από 100.000 άνθρωποι, οι οποίοι δε θα διοριστούν. Άρα, λοιπόν, όλος αυτός ο διάλογος, που αναπτύχθηκε, τις προηγούμενες μέρες και συνεχίζεται και θα επακολουθήσει και τις επόμενες μέρες έχει, δυστυχώς, ως βασικό κριτήριο το «τι βλέπει ο καθένας στη μοριοδότηση ότι τον εξυπηρετεί», «τι τον φωτογραφίζει» και με βάση αυτό κρίνει, εάν η μοριοδότηση ενός συγκεκριμένου κριτηρίου είναι δίκαιη ή όχι.

Το δίκαιο είναι πάρα πολύ σχετικό, ανάλογα με τον καθένα υποψήφιο. Να μη ξεχνάμε, αγαπητοί συνάδελφοι, ότι μιλάμε για το βασικό δικαίωμα ενός ανθρώπου, το δικαίωμα στη δουλειά, άρα, είναι καθήκον μας να μη «ρίχνουμε λάδι στη φωτιά» μιας ιδιότυπης αντιπαράθεσης, μεταξύ νέων επιστημόνων. Όλη αυτή η αντιπαράθεση γίνεται για το δικαίωμα στη δουλειά, άρα, είναι δικό μας καθήκον ν’ αμβλύνουμε αυτές τις διαφορές και να μην τις ενισχύουμε, πριμοδοτώντας τη μια ή την άλλη ομάδα εναντίον κάποιας άλλης.

Το μόνο που θα ήθελα ν’ αναφέρω επί των κριτηρίων, είναι ότι πιστεύω πως θα πρέπει να υπάρξει μια μεγαλύτερη ενίσχυση του βασικού πτυχίου έναντι των άλλων ακαδημαϊκών κριτηρίων και είμαι βέβαιος ότι αυτό στην τελική μορφή της διάταξης θα ισχύσει.

Ποια είναι τα χαρακτηριστικά του νέου συστήματος, επί των οποίων νομίζω ότι όλοι πρέπει να τοποθετηθούμε; Το πρώτο είναι ότι καταργείται, επιτέλους, ο περίφημος ν. 3848, ο κατάπτυστος νόμος Διαμαντοπούλου. Είναι οι τελευταίες του διατάξεις, που είναι ακόμα σε ισχύ, οι οποίες καταργούνται, με την παρούσα τροπολογία και δε θα διεξαχθεί γραπτός διαγωνισμός. Είναι ένα αίτημα του εκπαιδευτικού κινήματος εικοσαετίας, το οποίο αυτή η Κυβέρνηση το ικανοποιεί. Νομίζω ότι δε χρειάζεται να επιχειρηματολογήσω, γιατί ένας γραπτός διαγωνισμός τριών ωρών δεν κρίνει ποιος είναι καλύτερος εκπαιδευτικός.

Δεύτερο χαρακτηριστικό του συστήματος είναι ότι δεν προτάσσεται κανείς στο σχετικό πίνακα και έτσι δεν διαιωνίζονται στρεβλώσεις, που υπήρξαν, τις προηγούμενες δεκαετίες, όπου κάποιες κατηγορίες, που έχουν ιδιαιτερότητες, προτάσσονταν και εξ αυτού του λόγου έχουν αποκτήσει, ήδη, σοβαρή προϋπηρεσία. Δεν προτάσσεται κανείς, λοιπόν, άρα, μοριοδοτούνται ισότιμα πάρα πολλά κριτήρια.

Τρίτο χαρακτηριστικό είναι ότι υπάρχει απόλυτη ισορροπία, μεταξύ της προϋπηρεσίας και των ακαδημαϊκών κριτηρίων. Είναι έτσι δομημένο το σύστημα, που αποπνέει μια δικαιοσύνη, έτσι ώστε και οι πολλές χιλιάδες άνθρωποι, που δεν έχουν προϋπηρεσία, όχι επειδή δεν το ήθελαν, αλλά επειδή, μέχρι τώρα, δεν τους δόθηκε αυτή η δυνατότητα απ’ το κράτος να μπορούν όχι να διορισθούν, ας είμαστε ειλικρινείς.

Άνθρωποι χωρίς προϋπηρεσία είναι πολύ δύσκολο να φτάσουν στις υψηλές θέσεις της λίστας, ώστε να διοριστούν, αλλά να έχουν ένα δικαίωμα να εργαστούν, ως αναπληρωτές και αυτό το διασφαλίζει το νέο σύστημα. Υπάρχει, λοιπόν, αυτή η ισορροπία.

Τέταρτο χαρακτηριστικό. Ισχυρότατη αναγνώριση της προϋπηρεσίας των αναπληρωτών, που, επί πάρα πολλά χρόνια, στηρίζουν το δημόσιο σχολείο. Οι 120 μήνες είναι ένα πραγματικό επίτευγμα και νομίζω ότι δεν το περίμενε κανείς. Όλοι μιλούσαν και εδώ πρέπει να είμαστε ειλικρινείς μεταξύ μας, ότι θα ήταν μεγάλη επιτυχία, εάν το πλαφόν της προϋπηρεσίας έφτανε στους 84 μήνες, όπως είναι ο κανόνας σχεδόν σε όλες τις προσλήψεις στο δημόσιο τομέα, όπου αναγνωρίζονται, κατά κανόνα, 7 χρόνια εμπειρίας. Εδώ φτάνουμε στους 120 μήνες, που συμπεριλαμβάνεται, σχεδόν, το σύνολο των ανθρώπων, που έχουν προϋπηρεσία και νομίζω ότι εξαντλείται σε τεράστιο βαθμό και αναγνωρίζεται η προϋπηρεσία αυτών των ανθρώπων.

Πέμπτο χαρακτηριστικό. Στήριξη της οικογένειας. Υπήρχε μια αδικία σε βάρος των ανθρώπων, που έχουν λίγα παιδιά, αναφέρθηκε, προηγουμένως, ο κ. Μιχελής λέγοντας ότι ανάγκη στήριξης δεν έχουν μόνο οι άνθρωποι, που έχουν τρία, τέσσερα ή περισσότερα παιδιά, αλλά έχουν ανάγκη και αυτοί, που έχουν ένα ή δύο παιδιά, αλλά και αυτοί, που δεν έχουν κανένα παιδί, για να μπορέσουν να αποκτήσουν. Νομίζω ότι η μοριοδότηση των κοινωνικών κριτηρίων είναι πολύ δίκαιη, καθώς μοριοδοτεί και τους ανθρώπους, τις οικογένειες με ένα ή δύο παιδιά που, μέχρι τώρα, δεν είχαν πραγματική στήριξη από πουθενά. Κλιμακωτά, φυσικά, ευνοούνται οι τρίτεκνοι, γιατί πολλαπλασιάζεται ο συντελεστής επί τρία ή οι πολύτεκνοι επί τέσσερα, επί πέντε κ.λπ..

Το έκτο χαρακτηριστικό είναι η ενιαία αντιμετώπιση της προϋπηρεσίας. Ξέρετε, μέχρι τώρα, υπήρχε ένα πολύ στρεβλό σύστημα, όπου όποιοι αποκτούσαν προϋπηρεσία στην Ειδική Εκπαίδευση μπορούσαν να τη μεταφέρουν και στη γενική εκπαίδευση, όμως, δεν συνέβαινε το αντίστροφο. Το σχέδιο λέει ότι η προϋπηρεσία είναι ένα προσόν ενιαίο, ανεξάρτητα από ποια βαθμίδα ή σε ποια δομή εκπαίδευσης έχει παρασχεθεί και αναγνωρίζεται συνολικά. Αυτή η διάταξη έχει υποστεί κριτική, αλλά εδώ πρέπει να αποφασίσουμε ή η προϋπηρεσία θα αντιμετωπίζεται ενιαία για όλες τις δομές και τις βαθμίδες ή θα αναγνωρίζεται μόνο στη δομή, που έχει προσφερθεί, της γενικής μόνο στη γενική και της ειδικής μόνο στην ειδική, είτε εν συνόλω. Πάντως, το σημερινό στρεβλό σύστημα δεν μπορεί να συνεχιστεί. Ας αποφασίσουν αυτοί, που ασκούν κριτική, αν πρέπει να πάμε σε αυτό, που προτείνει το σύστημα ή μόνο κατά δομή.

Αγαπητοί συνάδελφοι, θα ήθελα να κλείσω, με δύο παρατηρήσεις. Λέγονται ορισμένα πράγματα, που δεν αντέχουν στην παραμικρή κριτική, όπως η εισαγωγή ακαδημαϊκών κριτηρίων στη διαδικασία πρόσληψης εκπαιδευτικών είναι ένα προοίμιο της αξιολόγησης των μονίμων εκπαιδευτικών. Νομίζω ότι μεγαλύτερη αστειότητα δεν έχουμε ακούσει. Αυτή η αστειότητα προέρχεται από τους συνήθεις καταστροφολόγους, οι οποίοι, επί τέσσερα χρόνια, προβλέπουν, διαρκώς, κάθε μήνα, ότι έρχονται δεινά και Αρμαγεδώνες στην εκπαίδευση. Παρά το ότι επί τέσσερα χρόνια διαψεύδονται, αυτοί επιμένουν και μάλιστα, πολλοί απ' αυτούς έχουν προοδευτικό και δήθεν αριστερό μανδύα. Είναι πολύ πρόσφατη η καταστροφολογία, ενόψει της τέταρτης και τελευταίας αξιολόγησης του τρίτου μνημονίου, όταν προέβλεπαν ότι θα πάμε σε ένα εκτεταμένο κύμα συγχωνεύσεων σχολείων, όπως, επίσης, ότι θα αυξηθεί δραματικά το ωράριο των εκπαιδευτικών. Τίποτα από αυτά δεν συνέβη, αλλά καμία αυτοκριτική από τους προφήτες δεινών δεν ακούστηκε.

 Για άλλη μια φορά, θα διαψευστούν, καθώς είναι πολύ πρόσφατο, πριν από λίγους μήνες, που εμείς, η δική μας Κυβέρνηση κατάργησε και το περίφημο Προεδρικό Διάταγμα 152, αλλά και τις διατάξεις του ν.3848, περί ατομικής τιμωριτικής αξιολόγησης.

Κύριε Πρόεδρε, κλείνω, λέγοντας ότι χθες είχαμε την ακρόαση των φορέων. Μου έκανε πολύ μεγάλη εντύπωση, ότι οι Πρόεδροι της ΔΟΕ και της ΟΛΜΕ εξέφρασαν σοβαρές αμφιβολίες, αν πέραν των 4.500 διορισμών στην Ειδική Αγωγή, θα γίνουν και οι επόμενες 10.500 προσλήψεις στη Γενική Εκπαίδευση, τα δύο επόμενα χρόνια.

Μου έκανε εντύπωση, γιατί αυτοί οι δύο Πρόεδροι είναι γνωστό σε όλους ότι προέρχονται από τη συνδικαλιστική παράταξη, η οποία πρόσκειται στη Ν.Δ.. Σύμφωνα, λοιπόν, με την επιθυμία και την προσδοκία τους, η Κυβέρνηση των επόμενων χρόνων θα ήθελαν να είναι η δική τους Κυβέρνηση, η Ν.Δ.. Το ότι αυτοί οι δύο συνδικαλιστές της Ν.Δ. αμφιβάλλουν, αν θα γίνουν οι διορισμοί, με τη δική τους Κυβέρνηση, είναι πολύ εύλογο.

Είναι εύλογο, γιατί αυτή η ανησυχία υπάρχει σε πάρα πολλούς εκπαιδευτικούς, γιατί ξέρουν πολύ καλά ότι αν η επόμενη Κυβέρνηση είναι η Ν.Δ., όχι μόνο 15.000 προσλήψεις δεν θα γίνουν, καθώς το είχε ομολογήσει, δημόσια, ο κ. Μητσοτάκης, ότι θέλει να επαναφέρει τον κανόνα ένα προς πέντε, άρα, μηδέν διορισμούς στην Εκπαίδευση, αλλά είναι πολύ πρόσφατη και η εμπειρία του παρελθόντος, όπου, όχι μόνο δεν θα έχουμε προσλήψεις, αλλά θα έχουμε απολύσεις και διαθεσιμότητες στην Εκπαίδευση, όπως είχαμε το 2013, όπως θα έχουμε επαναφορά της πολιτικής επιστράτευσης, που εμείς καταργήσαμε, όπως θα έχουμε επαναφορά της αυτοδίκαιης αργίας, που εμείς καταργήσαμε, όπως θα έχουμε επαναφορά της τιμωρητικής αξιολόγησης, με προκαθορισμένο το 15% να είναι προς απόλυση οι εκπαιδευτικοί, το οποίο εμείς, επίσης, καταργήσαμε.

Ας μην ανησυχούν, όμως, οι κύριοι Πρόεδροι. Η επόμενη Κυβέρνηση δεν θα είναι της Ν.Δ.. Ευχαριστώ πολύ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Ακριώτης.

**ΓΕΩΡΓΙΟΣ ΑΚΡΙΩΤΗΣ:** Ευχαριστώ, κύριε Πρόεδρε. Εφαρμόζοντας την πολιτική του ενιαίου χώρου για την Ανώτατη Εκπαίδευση, εδώ και δυόμισι χρόνια, έχει ξεκινήσει η διαδικασία των συνεργειών διαφόρων Πανεπιστημιακών Ιδρυμάτων, με τα αποτελέσματα του Ιονίου Πανεπιστημίου, του Πανεπιστημίου Ηπείρου, του Πανεπιστημίου Δυτικής Αττικής.

Πριν από, περίπου, 16 -17 μήνες, στο πλαίσιο της συνέχισης αυτής της πολιτικής, άρχισε να συζητείται το ζήτημα για το Τ.Ε.Ι. Στερεάς Ελλάδας και για το Τ.Ε.Ι. Θεσσαλίας. Δηλαδή, εδώ και ενάμιση χρόνο, υπήρξε μία σχετική διαβούλευση, αν μπορούσαμε να την πούμε έτσι, με εκτεταμένες συσκέψεις, ενημερωτικές συγκεντρώσεις, τηλεοπτικές εκπομπές, παρεμβάσεις, εμπλοκή των Δήμων, των εκπαιδευτικών των Τ.Ε.Ι., φοιτητών κ.λπ.. Άρα, εδώ δεν μπορούμε να πούμε ότι δεν έγινε μία σημαντική συζήτηση γι' αυτό το σοβαρό ζήτημα.

Τι είχαμε στην πορεία; Είχαμε διάφορες απόψεις και καταλήξαμε στα συμπεράσματα και σε αυτό΄, το οποίο θα γίνει πράξη, μέσα από το σχέδιο νόμου, που είναι κατατεθειμένο και συζητάμε σήμερα. Το ζήτημα του ΕΚΠΑ ενδιαφέρθηκε να ασχοληθεί με το Τμήμα, που αφορά τη Χαλκίδα, το Τ.Ε.Ι. Ψαχνών, το Γεωπονικό Πανεπιστήμιο ενδιαφέρθηκε για τρεις πόλεις και αντίστοιχα Τμήματα, στο Καρπενήσι, στη Θήβα και την Άμφισσα και το Πανεπιστήμιο Θεσσαλίας ενδιαφέρθηκε για τα Τμήματα, που αφορούν τη Λαμία.

Εγώ πιστεύω ότι αυτή η επέκταση αυτών των Πανεπιστημίων στην επαρχία, με το δυναμικό, που διαθέτουν και με την εμπειρία τους, μπορούν να αναδειχθούν σε παράγοντες πολύπλευρης ανάπτυξης των περιοχών μας, πολιτιστικής, οικονομικής κ.λπ.. Με τα νέα Τμήματα, τα οποία προτείνονται να γίνουν σύγχρονα Τμήματα, τα οποία αποτελούν πρόκληση και γι’ αυτά τα Πανεπιστήμια και ιδιαίτερα για το ΕΚΠΑ, με τα Τμήματα, με το Τμήμα της Αεροδιαστημικής Επιστήμης, της Διαχείρισης Λιμένων και Ναυτιλίας, των Ψηφιακών Τεχνών και Κινηματογράφου, της Ψηφιακής Βιομηχανίας, της Αγροτικής Ανάπτυξης, της Διατροφής και Διαιτολογίας, του Εναλλακτικού Τουρισμού.

Νομίζω ότι είναι μια πρόκληση, ούτως ώστε να ξεφύγει από τα τετριμμένα και τα παγιωμένα, τα οποία ίσχυαν, μέχρι σήμερα και τα οποία δίνουν νέες δυνατότητες και στο νέο κόσμο να συμμετέχει και να περάσει από αυτή την εκπαίδευση, αλλά και στην ανάπτυξη της οικονομίας και της κοινωνίας μας.

Τρίτον, το ζήτημα της ίδρυσης των ΠΕΚ στα Πανεπιστήμια αυτά, της ίδρυσης της Τεχνόπολης του Ευρίπου και του Αβερώφειου, στη Λάρισα, όπου εκεί η Έρευνα, σε ένα σύμπλεγμα τεχνολογίας, τέχνης και πολιτισμού θα βοηθήσουν τις δομές των πανεπιστημίων σε κάποια καινοτομία ή αναπτυξιακή δραστηριότητα ή ακόμα και στο ερευνητικό τους έργο.

Ένα ζήτημα, το οποίο θα πρέπει να δούμε είναι η εικόνα, η οποία θα υπάρξει, πλέον, στην Τεχνική Επαγγελματική Εκπαίδευση. Έγινε μια σοβαρή προσπάθεια, το προηγούμενο διάστημα από την Κυβέρνησή μας, ούτως ώστε να υπάρξει αναβάθμιση των ΕΠΑΛ και σε συνδυασμό με τα διετή Τμήματα, τα οποία, θα αναπτυχθούν, με τη φροντίδα των πανεπιστημίων στις έδρες των πανεπιστημιακών τμημάτων, θα μπορέσουμε να δούμε ένα άλλο τοπίο στην Τεχνική Επαγγελματική Εκπαίδευση.

Επίσης, θα ήθελα να πω δύο πράγματα, που αφορούν τους διορισμούς. Μετά από δέκα χρόνια, γίνονται 15.000 διορισμοί στην εκπαίδευση. Στην περίπτωση που στην κυβέρνηση θα ήταν η Ν.Δ., αυτοί οι διορισμοί θα ήταν σχεδόν μηδενικοί, με το ένα προς πέντε, λέχθηκε και πριν. Με 4.500 διορισμούς για φέτος στο ευαίσθητο κομμάτι της Ειδικής Αγωγής και εδώ θα πρέπει να επισημάνουμε ότι όλα τα χρόνια στην Ειδική Αγωγή δεν έχει γίνει κανένας διορισμός μονίμων εκπαιδευτικών. Εδώ μας προκύπτει ο τρόπος, με τον οποίο θα γίνουν διορισμοί. Η πρόταση του Υπουργείου είναι ισορροπημένη. Κανένας, βέβαια, δεν είναι απόλυτα ικανοποιημένος, κανένας δεν είναι απόλυτα δυσαρεστημένος.

Αυτό, όμως, που μου δημιούργησε κακή εντύπωση είναι ο εύκολος τρόπος, που κάθε ομάδα παρέθετε τη δική της εκδοχή, ταυτόχρονα, έλεγε να μην ψηφιστεί το νομοσχέδιο και να αποσυρθεί. Νομίζω ότι δεν είναι σοβαρή αντιμετώπιση από τις επιστημονικές ομάδες και τις συνδικαλιστικές ομοσπονδίες, όταν εκτός από τις γενικές τους θέσεις δεν βλέπουν το όλο και τις αντιθέσεις των κάθε ομάδων, που δημιουργεί ο τρόπος μοριοδότησης.

Τελειώνοντας, ήθελα να απαντήσω στην κριτική, που κάνει το Κ.Κ.Ε. και σήμερα.

Ξεπερνώντας τη μηδενιστική κριτική, θα ήθελα να απαντήσω σε ένα ζήτημα, που αναφέρθηκε το Κ.Κ.Ε., στη δημιουργία του Τμήματος Λιμένων και Ναυτιλίας, στη Χαλκίδα από το ΕΚΠΑ, το οποίο το συνέδεσε με το master plan του Οργανισμού Λιμένος Χαλκίδας. Κατά την άποψή μου, αυτή είναι φαντασιακή ερμηνεία και στην οποία κάνει, για άλλη μια φορά, λάθος. Δεν έχει καμία βάση, αλλά το γεγονός ότι ακόμα και η σκέψη για ανάπτυξη μιας περιοχής, πίσω από αυτό το Κ.Κ.Ε. βλέπει μια υποβολιμαία προσπάθεια ενάντια στην αντιλαϊκή οικογένεια. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει ο κ. Στέφος.

**ΙΩΑΝΝΗΣ ΣΤΕΦΟΣ:** Κύριε Πρόεδρε, ακούγοντας τους Εισηγητές της Αντιπολίτευσης αναρωτιέμαι, αν πράγματι επιθυμούν να γίνουν διορισμοί στην εκπαίδευση και αν αντιλαμβάνονται ότι υποτιμούν με αυτά που λένε την εκπαιδευτική κοινότητα.

Είναι αυτές οι κυβερνήσεις, που θέσπισαν την αυτοδίκαιη αργία στους εκπαιδευτικούς, την επιστράτευση, τις απολύσεις, διαλύοντας την επαγγελματική εκπαίδευση, την υποβάθμιση του σχολείου, το άνοιγμα των σχολείων, με αργοπορία, την τοποθέτηση σε αυτά των αναπληρωτών, μετά από δύο και τρεις μήνες. Και είναι η ίδια η κυβέρνηση, η οποία έρχεται σήμερα και μας εγκαλεί, γιατί καθυστερήσαμε να διορίσουμε εκπαιδευτικούς, όταν, στα τέσσερα τελευταία χρόνια, τουλάχιστον, τρεις χιλιάδες εκπαιδευτικοί επανήλθαν στην εργασία τους, οι απολυμένοι ή διορίστηκαν αυτοί, οι οποίοι, με παλιές αποφάσεις, δεν είχαν ικανοποιηθεί !

Σε κάθε περίπτωση, θα είμαστε εδώ να διορίσουμε φέτος τους 4.500 στην Ειδική Αγωγή, για πρώτη φορά και θα είμαστε εμείς, που και το 2020 και το 2021, θα διορίσουμε τους υπόλοιπους 10, έτσι ώστε να μπορούν τα σχολεία να έχουν μόνιμους εκπαιδευτικούς. Έχει γίνει μια ολόκληρη συζήτηση, δεκαπέντε μήνες πριν και θα νομιμοποιείται κανείς να λέει ότι δεν υπήρξε συζήτηση για το σύστημα διορισμών, η οποία κατέληξε σε αυτό που σήμερα, με τροπολογία, προτείνεται προς ψήφιση;

Θέλω, καταρχάς, να εκφράσω τον απεριόριστο σεβασμό μου στο γεγονός ότι κατάφερε η προϋπηρεσία, εκεί που ήταν καθηλωμένη στις 80 μήνες να φτάσει στους 120, ικανοποιώντας με αυτόν τον τρόπο σχεδόν το σύνολο των ανθρώπων, που έχουν πολύ μεγαλύτερη υπηρεσία. Αυτών των ανθρώπων, που κουβαλούν στις πλάτες τους την ιστορία τους και τη βαλίτσα τους. Αυτή είναι η αλήθεια.

 Είμαι απολύτως πεπεισμένος πως δεν μπορεί να υπάρξει κανένα σύστημα διορισμού απολύτως δίκαιο, που να ικανοποιεί τους πάντες, που να είναι ευχαριστημένοι όλοι. Ωστόσο, εδώ καταφέρνουμε το εξής: Οι άνθρωποι με μεγάλες προϋπηρεσίες να μπορούν αυτήν την προϋπηρεσία να τη χρησιμοποιήσουν και να την αξιοποιήσουν. Και από την άλλη, οι άνθρωποι, που και αυτοί κατέβαλαν προσπάθεια να αποκτήσουν πρόσθετα επιστημονικά προσόντα, να έχουν την ελπίδα ότι θα υπηρετήσουν το ελληνικό δημόσιο σύστημα εκπαίδευσης. Από πουθενά και ποτέ δεν προκύπτει ότι ο κάτοχος ενός βασικού πτυχίου είναι κατάλληλος να είναι εκπαιδευτικός, δεν μπορεί να το ισχυριστεί κανείς αυτό και είναι λάθος. Όπως δεν μπορεί να ισχυριστεί κανείς ότι ένας διδάκτορας ή ένας κάτοχος μεταπτυχιακού τίτλου σπουδών επίσης μπορεί να είναι καλύτερος εκπαιδευτικός. Ωστόσο, όμως έχουμε μια βάση συζήτησης. Μέσα σ' αυτή τη συζήτηση, θα ήθελα να πω ότι έχει ενδιαφέρον και μετά τη δημόσια διαβούλευση, η οποία έχει γίνει και τις απόψεις, που έχουν κατατεθεί από τους ενδιαφερόμενους, να εξετάσουμε την αύξηση των μορίων στο βασικό πτυχίο, το οποίο όλοι το κατείχαν και όλοι είχαν τη δυνατότητα να το αποκτήσουν και να εξετάσουμε επίσης τη μείωση, τη μικρή μείωση στους μεταπτυχιακούς τίτλους σπουδών.

Και για τους μεταπτυχιακούς τίτλους σπουδών θέλω να πω κάτι. Ακούστηκε ότι κακώς κατηγορούνται οι κατέχοντες ότι πιθανόν να μην είναι τόσο αξιόπιστοι. Οι τίτλοι σπουδών στην Ελλάδα, προφανώς και δεν αμφισβητούνται, σε καμία περίπτωση. Υπάρχουν, όμως, τίτλοι σπουδών μεταπτυχιακών, σε χώρες του εξωτερικού, που θα έχει ενδιαφέρον, κάποια στιγμή, να δούμε πόσο καλά οι κατέχοντες γνωρίζουν την γλώσσα, που απέκτησαν το πτυχίο τους.

 Ωστόσο, ένα άλλο θέμα, το οποίο θέλω να θίξω, στο χρόνο που απομένει, είναι ικανοποίηση του αιτήματος των μεταταγμένων. Ενός προβλήματος, που το κληρονομήσαμε από τις κυβερνήσεις της Ν.Δ. και του ΠΑ.ΣΟ.Κ., όταν, άκριτα και μέσα σε μια νύχτα, μετέθεσαν τους εκπαιδευτικούς της δευτεροβάθμιας εκπαίδευσης στην πρωτοβάθμια εκπαίδευση και μάλιστα, με διαδικασίες εξολοκλήρου διαβλητές. Αποκαθίσταται, λοιπόν, μια αδικία, η οποία καλώς έγινε.

Κύριε Υπουργέ, άκουσα κάτι χθες, το οποίο δεν το γνώριζα. Η ΟΚΠΕ είπε ότι υπάρχουν και ελάχιστες περιπτώσεις ανθρώπων, οι οποίες δεν ικανοποιούνται, με αυτόν τον τρόπο μετάθεσης, παρότι είναι κάτω από τα μόρια των τελευταίων μεταταγμένων, τέσσερις περιπτώσεις, σε όλη την Ελλάδα, οι οποίες περιπτώσεις, ωστόσο, μπορούν να γίνουν, γιατί υπάρχουν κενά και δεν ικανοποιήθηκαν. Θα το δούμε ίσως στην επόμενη συζήτηση.

Τέλος, θέλω να πω το εξής: Υπάρχει μια ρύθμιση, που υποχρεώνει τους εκπαιδευτικούς, που θα διοριστούν, να παραμείνουν για δύο χρόνια στον τόπο διορισμού τους. Όταν κατ' εξαίρεση αποσπώνται οι σύζυγοι των υπηρετούντων στις Ένοπλες Δυνάμεις, καλώς αποσπώνται ή οι σύζυγοι των πανεπιστημιακών, δεν καταλαβαίνω, γιατί να μην μπορούν και οι εκπαιδευτικοί, οι λοιποί εκπαιδευτικοί, να αποσπώνται στο δεύτερο έτος, εκεί που υπάρχουν αποδεδειγμένα λειτουργικά κενά και στα σχολεία μόνον, όχι σε άλλους φορείς. Αυτό, λοιπόν, πρέπει να το δούμε.

Επίσης, θέλω να πω δύο πράγματα. Αφού, λοιπόν, μπορέσαμε, όλα αυτά τα χρόνια, να λειτουργήσουμε, με αυτόν τον τρόπο, δίνοντας προτεραιότητα στις άμεσες ανάγκες της εκπαίδευσης, κάποια στιγμή, πρέπει να ανοίξει σε αυτήν την αίθουσα, στη Βουλή, η συζήτηση για την επιμόρφωση των υπηρετούντων εκπαιδευτικών. Το νέο σύστημα εκπαιδευτικών θα δώσει, τα επόμενα χρόνια, εκπαιδευτικούς, θα αιμοδοτήσει, με νέο αίμα. Ωστόσο, όμως, το παλιό αίμα στην εκπαίδευση, που μετρά τώρα 25 και 30 χρόνια, θέλω να ξέρετε και ξέρετε καλά όλοι σας, ότι δεν έχει δεχθεί καμία, μα καμία επιμόρφωση, όλο αυτό το διάστημα. Αυτό θα δώσει και τη δυνατότητα, μέσα από ένα ορθολογικό χειρισμό και διαχείριση του προϋπολογισμού του κράτους, να αιμοδοτήσει πάλι, κατά την αποχώρηση, για δύο, τρεις, πέντε-έξι μήνες. Είναι ζήτημα, το οποίο μπορούμε να το συζητήσουμε, ένα χρόνο από την αίθουσα παλαιών εκπαιδευτικών, να τροφοδοτηθεί το σύστημα με νέους εκπαιδευτικούς και οι παλιοί εκπαιδευτικοί να μπορέσουν να επιμορφωθούν σε ζητήματα, που, πραγματικά, που το έχουν ανάγκη. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστούμε τον κ. Στέφο. Το λόγο έχει η Υφυπουργός Παιδείας, Έρευνας και Θρησκευμάτων, κυρία Τζούφη.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Οι προηγούμενοι ομιλητές κάλυψαν ένα σημαντικό κομμάτι αυτών, που προετοιμαζόμουν να πω. Θα ξεκινήσω, λοιπόν, με τα της ανώτατης εκπαίδευσης, λέγοντας ότι τα πανεπιστήμια καλούνται να υπηρετούν τον ορθό λόγο. Σέβομαι πάρα πολύ ανθρώπους, που έχουν υπηρετήσει αυτό το χώρο και νομίζω ότι όλοι πρέπει να συνεννοούμαστε, όταν υποστηρίζουμε κάποιες απόψεις μας, να υπάρχουν και τα αντίστοιχα στοιχεία. Επομένως, η άποψη, που διατυπώθηκε, ότι «τα πανεπιστήμιά μας είναι σε μαρασμό, δεν στέκονται στον διεθνή χάρτη», θα μου επιτρέψετε να πω ότι είναι απολύτως λαθεμένη, γιατί αυτό δεν προκύπτει, ακόμη και στα χρόνια της κρίσης, όχι μόνο από την επίγνωση, που έχει η ελληνική κοινωνία, που επενδύει στη δημόσια ανώτατη εκπαίδευση, αλλά και από τα στοιχεία, τα οποία κατατίθενται.

Έχω εδώ μπροστά μου την Έκθεση της Ευρωπαϊκής Επιτροπής, η οποία μιλάει για την κατεύθυνση και τους στόχους της Ε.Ε. το 2020, στον τομέα της εκπαίδευσης, κάνει τις συγκρίσεις μεταξύ των κρατών και προκύπτει για τον τόπο μας ότι επιτυγχάνουμε τους στόχους μας, σε αρκετά πεδία. Για παράδειγμα, στο ζήτημα της πρόωρης εγκατάλειψης του σχολείου, έχουμε διαρκώς πτωτική τάση. Είμαστε πάρα πολύ καλά. Δηλαδή, το δημόσιο σχολείο εξακολουθεί να είναι η καταφυγή για την πλειοψηφία των παιδιών.

Δεύτερον, στο κομμάτι της Τριτοβάθμιας Εκπαίδευσης, ο στόχος είναι μέχρι το 2024 να επιτύχουμε άτομα που να έχουν ολοκληρώσει, επιτυχώς, τις σπουδές τους, περίπου στο 40%. Η Ελλάδα βρίσκεται στο 43% και πρωτοπορούν οι γυναίκες, που είναι στο 50% και ακολουθούν οι άνδρες, που είναι στο 37%.

Ακολουθεί το ποσοστό απασχόλησης των αποφοίτων Τριτοβάθμιας Εκπαίδευσης, όπου φαίνεται ότι το ανώτερο πτυχίο, δηλαδή, η απασχόληση των πρόσφατων πτυχιούχων συναρτάται με το επίπεδο εκπαίδευσης και η Ελλάδα σε αυτό, τουλάχιστον, το επίπεδο είναι αρκετά ψηλά. Επομένως, υπάρχουν εκείνα τα στοιχεία, τα οποία δείχνουν ότι σε αυτόν τον πολύπαθο χώρο έχουν γίνει πολύ σημαντικές προσπάθειες, διαχρονικές, αλλά κυρίως εξακολουθεί να επενδύει η ελληνική κοινωνία.

Αυτό που συζητιέται, όμως και είναι πάρα πολύ σημαντικό, είναι τι γίνεται με το κομμάτι της χρηματοδότησης. Συναρτάται, δηλαδή, η επένδυση σε αυτόν τον τομέα, στην εκπαίδευση και στην κατάρτιση, με τις δημόσιες δαπάνες, οι οποίες πηγαίνουν σε αυτή την κατεύθυνση. Ξέρουμε πάρα πολύ καλά ότι από το 2011 έγινε μια συστηματική προσπάθεια μείωσης των δαπανών, που χορηγήθηκαν, στην εκπαίδευση. Το έτος - κλειδί ήταν το 2011. Είχαμε μείωση κατά 34%.

Από εκεί και πέρα, γι΄ αυτό και κατέθεσα χθες τα στοιχεία του Προϋπολογισμού, προκαλουμένη από έναν συνάδελφο, αν αυτά είναι αληθή, από το 2015, λοιπόν, έχουμε, με δύσκολες συνθήκες μνημονιακής κρίσης, μια προοδευτική αύξηση του Προϋπολογισμού Παιδείας, Έρευνας και Θρησκευμάτων, που στο φετινό Προϋπολογισμό, ως δείγμα γραφής, έχει σε σχέση με τον περσινό, περαιτέρω ενίσχυση κατά 4,2%. Βεβαίως, αυτά τα στοιχεία είναι διαθέσιμα σε όλους τους συναδέλφους.

Τι προβλεπόταν, όμως; Στο Μεσοπρόθεσμο της προηγούμενης Κυβέρνησης 2014 – 2018, Νέας Δημοκρατίας – ΠΑΣΟΚ, που μας κάνει κριτική, συνεχής μείωση των δημόσιων δαπανών, οι οποίες προβλεπόταν, το 2017, να ελαττωθούν, κατά 700 εκατ. ευρώ και τώρα, το 2018, που μόλις μας αποχαιρέτισε, θα έφθαναν μόνο το 1,9% επί του ΑΕΠ, όταν ο στόχος στην Ε.Ε. είναι 5% και εμείς περίπου με τις αυξήσεις, που έχουμε κάνει, πλησιάζουμε το 3%. Άρα, πράγματι απέχουμε από αυτό, που θα θέλαμε, όμως, έχει γίνει μια συνεχής και διακριτή προσπάθεια σε αυτή την κατεύθυνση.

Το δεύτερο θέμα, που συζητήθηκε, είναι αν το κομμάτι αυτό της ενοποίησης του τριτοβάθμιου χώρου Ανώτατης Εκπαίδευσης και Έρευνας, όπως τον ονομάζουμε, είναι αποτέλεσμα μιας δικής μας λαθεμένης επιλογής ή πραγματικής ανάγκης. Όπως προκύπτει από τα ιδρύματα, τα οποία με τις ηγεσίες τους δεν ανήκουν, βέβαια, στο ΣΥΡΙΖΑ, προχωρούν, με συντεταγμένο τρόπο προς αυτή την κατεύθυνση και κάθε μέρα, βλέπουμε ότι διατυπώνονται τέτοια αιτήματα, φαίνεται ότι αυτό είναι μια πραγματική ανάγκη γι΄ αυτόν το χώρο, για να υπάρξει, διότι είναι ο μοναδικός τρόπος να εξασφαλίσει θέσεις εργασίας για το εκπαιδευμένο προσωπικό, το οποίο παράγει για τα μέλη, που το απαρτίζουν, αλλά και για να μπορέσει να σταθεί, να χρηματοδοτηθεί, αλλά και να παίξει έναν κεντρικό ρόλο στον ευρωπαϊκό χάρτη.

Έχουμε στοιχεία υλοποίησης από εκεί, που έχουμε προχωρήσει, σε αυτές τις ενοποιήσεις και θα ήθελα να μου επιτρέψετε να σας διαβάσω ένα Δελτίο Τύπου, που βγάζει σήμερα ο Πρύτανης του Πανεπιστημίου Ιωαννίνων. Θα ήθελα να πω στο σημείο αυτό ότι οι συζητήσεις, εκεί που έγιναν οι ενοποιήσεις, να ξέρετε ότι ήταν εξαιρετικά εξαντλητικές, ήταν δημόσιες, υπήρχαν επιτροπές, κατατέθηκαν πορίσματα, βεβαίως, στην κοινοβουλευτική διαδικασία, επειδή ακούμε ότι άλλαξαν πράγματα, για να αντιπροσωπεύσουμε ακόμη καλύτερα τις ανάγκες των κοινωνιών και, όπως είπα και πριν, είναι το στοίχημα, που θα πάρουν στην πλάτη τους για την υλοποίηση οι πρυτανικές αρχές.

Λέει, λοιπόν, ο Πρύτανης ότι : «Αυτή τη στιγμή πήγαν οι πόροι, που υποσχέθηκε το Υπουργείο, 1 εκατ. ευρώ, για τις υποδομές» και λέει, βέβαια, «ότι χρειάζεται περισσότερους πόρους» και «αν έχει περισσότερους πόρους, θα μπορέσει να στελεχώσει» αυτά, που έχουμε ιδρύσει, δηλαδή, το πολύ σημαντικό «Ερευνητικό Κέντρο του Πανεπιστημίου Ιωαννίνων, με τα 6 Ινστιτούτα του, Βιοεπιστημών, Επιστήμης Υλικών και Υπολογισμών και Ανθρωπιστικών και Κοινωνικών Σπουδών λόγω της μεγάλης παράδοσης της περιοχής».

Εδώ, θα ήθελα να πω ότι χθες έφυγε από τη ζωή ένας πολύ σημαντικός άνθρωπος, ο φιλόλογος Φάνης Κακριδής, ομότιμος Καθηγητής του Πανεπιστημίου Ιωαννίνων, που, όταν ήρθε, το 1964, για να ιδρύσει τη Φιλοσοφική Σχολή, στα Ιωάννινα, αυτή ήταν υπό την εποπτεία του Πανεπιστημίου της Θεσσαλονίκης. Έτσι ξεκίνησαν τα Ιωάννινα, για να μην πω πως ξεκίνησε η Ιατρική Σχολή.

Πράγματι, όταν ξεκινά κανείς τέτοια εγχειρήματα, χρειάζεται χρόνος, χρειάζεται προσπάθεια, αλλά αυτή πρέπει να είναι η στρατηγική κατεύθυνση.

Λέει, λοιπόν, ο κ. Αλμπάνης ότι «κατάφερε», επειδή ακούγονται διάφορα πράγματα, «σε πρώτη φάση να υπάρξει η διοικητική αναδιοργάνωση, η συμπλήρωση του οργανογράμματος του Πανεπιστημίου με ενταγμένες τις υπηρεσίες των ΤΕΙ, έχουν διοριστεί προσωρινοί Πρόεδροι σε Τμήματα και σε άλλα, που είναι αυτοδύναμα, βάσει του νόμου, έχουν γίνει εκλογές και τα όργανά τους εκπροσωπούνται στη Σύγκλητο και επιπλέον, σε ένα πολύ δύσκολο κομμάτι, που τέθηκε στο διάλογο ολοκληρώθηκε και η οικονομική ενοποίηση των δύο ιδρυμάτων, με τρόπο, ώστε να μην χαθούν, παρά τα δύο ΑΦΜ, οι χρηματοδοτήσεις από το πρόγραμμα Δημοσίων Επενδύσεων» και καταλήγει : «Η επόμενη φάση θα είναι πιο σύνθετη. Μέχρι τέλος Απριλίου, τα νέα Τμήματα πρέπει να εκπονήσουν νέα προγράμματα σπουδών. Αυτό είναι προαπαιτούμενο, για να προκηρυχθούν οι 42 νέες θέσεις διδασκόντων, ώστε να ανταποκρίνονται στις διδακτικές απαιτήσεις».

Επομένως, ήδη έχουν αρχίσει τα Πανεπιστήμια, που έχουν ξεκινήσει – και αυτό είναι το Πανεπιστήμιο από το οποίο προέρχομαι – να κινούνται σε αυτή την κατεύθυνση και η πολιτεία φροντίζει να υλοποιήσει αυτούς τους στόχους. Ο δρόμος, βέβαια, ακόμη είναι μακρύς και θα πρέπει όλοι να συμβάλλουμε σ' αυτή την κατεύθυνση. ΄Άρα, δεν είναι επί χάρτου τα σχέδια, έχει ξεκινήσει η υλοποίησή τους.

 Επίσης, θέλω να απαντήσω, αν και απάντησα και στις προηγούμενες τοποθετήσεις μου, σε σχέση με αυτό, που ακούστηκε, ότι οι απόφοιτοι των σχολών μένουν στα αζήτητα. Κυρίες και κύριοι συνάδελφοι, θα έλεγα ότι αυτό μόνο ως ανέκδοτο μπορεί να ακουστεί από ανθρώπους, που διαχειρίστηκαν, για πάρα πολλά χρόνια, τα δημόσια πράγματα. Η πλειοψηφία των αποφοίτων των Τ.Ε.Ι. δεν είχαν επαγγελματικά δικαιώματα και επίσης, 150 τμήματα Πανεπιστημίων δεν είχαν επαγγελματικά δικαιώματα. Επομένως, πρώτα κανείς αναλαμβάνει τις ευθύνες του και μετά αρχίζει να μιλάει για αποφοίτους σχολών, οι οποίοι θα είναι στα αζήτητα.

 Αναφέρθηκε και ο κ. Υπουργός, αναφέρθηκα και εγώ, για παράδειγμα, στα επαγγελματικά δικαιώματα των αποφοίτων μηχανικών των Τ.Ε.Ι.. Πόσα χρόνια είχε να επιλυθεί αυτό το θέμα; Πάρα πολλά χρόνια. Έγινε, λοιπόν, μετά από πολύ κόπο, μια Επιτροπή, στην οποία συμμετείχαν οι απόφοιτοι όλων αυτών των σχολών και μαζί και το Τ.Ε.Ε. και θα έχουμε, στο επόμενο χρονικό διάστημα, ένα νομοσχέδιο, που θα προσπαθήσει να λύσει αυτό το πολύ δύσκολο θέμα και θα ακολουθήσουν και άλλων κατηγοριών πολύ σημαντικά θέματα, που έχουν να κάνουν με τα επαγγελματικά δικαιώματα.

 Ιδρύουμε τα διετή τμήματα. Τα διετή τμήματα στα Πανεπιστήμια, που έχουν αρχίσει να τα αγκαλιάζουν τα νέα Πανεπιστήμια, δίνουν τη δυνατότητα της ελεύθερης πρόσβασης από την επαγγελματική εκπαίδευση και θα δίνουν επαγγελματικά δικαιώματα επιπέδου πέντε. Αυτό είναι κάτι πολύ σημαντικό, το οποίο μπορεί να διασυνδέεται με τις ανάγκες, που θέτουν οι κοινωνίες διά των διαφόρων βαθμών τοπικής αυτοδιοίκησης, αλλά επιπλέον και η παραγωγική δυνατότητα, που έχει κάθε περιοχή.

 Επίσης, μας έγινε κριτική για το θέμα της κινητικότητας στον ενιαίο χώρο της τριτοβάθμιας εκπαίδευσης. Εγώ θεωρώ ότι αυτό είναι πάρα πολύ σημαντικό είτε αφορά τους ιδιώτες, είτε αφορά τους μεταδιδάκτορες, είτε αφορά τους μεταπτυχιακούς, είτε αφορά τους διδακτορούχους, είτε αφορά τα μέλη ΔΕΠ. Είναι η κατεύθυνση, που υπάρχει στην Ε.Ε. και νομίζω ότι είναι κάτι πάρα πολύ σημαντικό και προσπαθούμε, όπως ανταποκριθήκαμε στο αίτημα, που υπάρχει από τη Φιλοσοφική Παιδαγωγική, τα ΦΠΨ, εν πάση περιπτώσει, των φοιτητών να μπορούν να συνεχίσουν τις σπουδές τους και να καταλήξουν σε εκείνο, που αυτοί ονειρεύονται, ως επαγγελματική ικανότητα και δεξιότητα. Αυτά όσον αφορά το κομμάτι της ανώτατης εκπαίδευσης.

Υπάρχει και άλλο ένα θέμα. Ερωτηθήκαμε, γιατί δεν λειτούργησαν τα Ακαδημαϊκά Συμβούλια. Αυτό είναι μια καινούργια πρόβλεψη στο νόμο και προφανώς, τα πανεπιστήμια πρέπει να μπουν σε αυτή τη διαδικασία. Έχει σαν στόχο τη διασύνδεση με την τοπική αυτοδιοίκηση και νομίζω ότι εδώ η απολογία θα πρέπει να είναι, γιατί δεν λειτούργησαν ποτέ ή πώς κακολειτούργησαν τα προβλεπόμενα στον προηγούμενο «νόμο Διαμαντοπούλου» Συμβούλια Διοίκησης, τα οποία κατέρρευσαν, όχι μόνο από την ανικανότητά τους, αλλά και από τα προβλήματα, τα οποία δημιούργησαν, μέσα στο χώρο της ανώτατης εκπαίδευσης.

Το δεύτερο στοιχείο, στο οποίο θα ήθελα να αναφερθώ, ήταν το κομμάτι των προσλήψεων. Ειπώθηκαν πάρα πολλά πράγματα και από τον προηγούμενο Υπουργό, τον κ. Μπαξεβανάκη, όμως θέλω να πω το εξής, διότι εδώ ειπώθηκε ότι αυτή η Κυβέρνηση έκανε ή δεν έκανε προσλήψεις στον τομέα της παιδείας, αυτούς τους κρίσιμους χρόνους ή δεν τις διεκδίκησε, όπως ειπώθηκε. Ειπώθηκε ότι το Υπουργείο δεν διεκδίκησε, σε αυτό το κρίσιμο διάστημα, μόνιμες προσλήψεις.

Όπως είπε ο κύριος Μπαξεβανάκης, όπως είπε και ο κ. Υπουργός, όπως είπα και εγώ, προφανώς και έγιναν σε αυτό το χρονικό διάστημα οι μόνιμες προσλήψεις, που μπορούσαν να γίνουν. Προηγήθηκαν, όμως, κρίσιμοι τομείς, όπως, για παράδειγμα, η Υγεία, επειδή έπρεπε να εμποδιστεί η υγειονομική κρίση, που, δυστυχώς, ήταν προδιαγεγραμμένη, με τις επιλογές που είχαν κάνει οι προηγούμενες κυβερνήσεις και μπήκε αυτό σαν προτεραιότητα.

Από εδώ και πέρα, μέσα στο 2019 και έχοντας βγει από τα μνημόνια, έχουμε κερδίσει και έχει κερδίσει και η κοινωνία, όπως είπε και ο Υπουργός, την εφαρμογή του κανόνα ένα προς ένα των προσλήψεων και των υποχωρήσεων, αλλά έχουμε κερδίσει και το δημοσιονομικό χώρο. Γι' αυτό προχωρούμε στις 4.500 μόνιμες προσλήψεις στον τομέα Ειδικής Αγωγής και στην τριετία, σε 15.000 μονίμους καθηγητές, σε κρίσιμες προσλήψεις μόνιμου προσωπικού στους δήμους, αλλά και στα κέντρα κοινωνικής πρόνοιας, όπου η κοινωνία έχει πολλή μεγάλη ανάγκη.

Εδώ, περιμένω από τον κύριο Στύλιο να πει τι θα κάνει η Αξιωματική Αντιπολίτευση, η οποία έλεγε ότι περισσεύει ο δημόσιος τομέας και βάζει το αφήγημα της αντίθεσης, μεταξύ του δημόσιου και του ιδιωτικού τομέα.

Η άποψή μου είναι ότι ο διαχωρισμός αυτός είναι επίπλαστος, γιατί μια σύγχρονη και αποτελεσματική δημόσια διοίκηση αφορά όλους τους πολίτες. Αφορά και τον ιδιωτικό υπάλληλο, που τον ενδιαφέρει να πηγαίνει το παιδί του σε ένα καλό δημόσιο σχολείο και τον ελεύθερο επαγγελματία, που θέλει να έχει πρόσβαση σε ένα καλό δημόσιο νοσοκομείο, όπως και τον επιχειρηματία, που επιθυμεί να εξυπηρετείται γρήγορα και αξιόπιστα από τα ΚΕΠ και τις δημόσιες υπηρεσίες.

Επομένως, αυτό που λέει η Ν.Δ., για τη διόγκωση του κράτους και την επιστροφή της μνημονιακής πρόβλεψης στο ένα προς πέντε στις προσλήψεις στο δημόσιο, θα μου επιτρέψετε να πω ότι δεν είναι, επειδή είναι υπερδιογκωμένο το δημόσιο κράτος, γιατί δεν προκύπτουν τέτοια στοιχεία. Από το 2009 έως σήμερα υπάρχει μεγάλη ελάττωση του αριθμού των τακτικών υπαλλήλων και των συμβασιούχων. Αυτό σημαίνει ότι οι μεγάλες ανάγκες στελέχωσης του δημόσιου τομέα θα παραχωρηθούν σε ιδιωτικά συμφέροντα. Μάλιστα, έχει αρχίσει να συζητείται, αν θα πρέπει, για παράδειγμα, το δημόσιο σχολείο, γιατί αυτό είναι το θέμα μας σήμερα, να είναι υπό την Τοπική Αυτοδιοίκηση, να δίνεται ένα voucher και η Τοπική Αυτοδιοίκηση να αποφασίζει ποιοι είναι οι πιο κατάλληλοι δάσκαλοι, να τους κρατάει ή να τους απολύει. Έχουν αρχίσει, δηλαδή, ήδη να γίνονται αυτές τις συζητήσεις. Περιμένω, λοιπόν …

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Η Τοπική Αυτοδιοίκηση είναι δημόσιος ή ιδιωτικός τομέας;

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Η Τοπική Αυτοδιοίκηση, βεβαίως, είναι ένας ειδικός φορέας, αλλά δεν μπορεί να έχει υπό την εποπτεία του τη λειτουργία του δημόσιου σχολείου, όπως και του δημόσιου νοσοκομείου. Αυτή είναι η άποψή μας. Μπορεί να διαφωνείτε, διατυπώστε το με όποιον τρόπο θέλετε. Εντάξει;

Στο ζήτημα των προσλήψεων δε θα μπω στην ουσία. Θέλω να πω, όμως, δύο πράγματα μόνο για την Ειδική Αγωγή και εκπαίδευση, διότι ειπώθηκε εδώ από τον εκπρόσωπο του ΚΙΝ.ΑΛ., νομίζω, ο οποίος δεν είναι τώρα εδώ, ότι θα πρέπει πρώτα να ιδρύσουμε τα τμήματα ένταξης και μετά να αποφασίσουμε πόσες προσλήψεις πρέπει να κάνουμε στην Ειδική Αγωγή. Ξέρετε, το σύστημα του πόσους ανθρώπους έχουμε στην Ειδική Αγωγή και πόσους μαθητές, δεν ήταν μηχανοργανωμένο, το 2017 έγινε και έχουμε τα δεδομένα. Νομίζω ότι γι' αυτό δεν πρέπει να απολογηθούμε εμείς.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Για την Ειδική Αγωγή να τη βάζετε όλη τη νομοθεσία, γιατί από τη Ν.Δ. ξεκίνησε.

**ΜΕΡΟΠΗ ΤΖΟΥΦΗ (Υφυπουργός Παιδείας, Έρευνας και Θρησκευμάτων):** Εν πάση περιπτώσει, τα δεδομένα δεν υπήρχαν. Τώρα, τα έχουμε τα δεδομένα, γι' αυτό και ξέρουμε ότι το 2014 - 2015 είχαμε 60.000 περίπου παιδιά, με ειδικές αναπτυξιακές ανάγκες, που ήταν στα γενικά σχολεία, ενώ σήμερα έχουμε φτάσει πάνω από 90.000 παιδιά. Ο αριθμός δε των παιδιών, που πάνε στις ειδικές δομές, δεν μεταβάλλεται, ιδιαίτερα, είναι περίπου στις 11.000.

Εμείς ιδρύσαμε 36 καινούργιες τέτοιες ειδικές μονάδες και 570 τμήματα ένταξης, διότι την τελευταία δεκαετία δεν είχε ιδρυθεί τίποτα.

Θεωρούμε, λοιπόν, ότι αυτοί οι μόνιμοι διορισμοί είναι απολύτως απαραίτητοι γι’ αυτές τις πολύ σημαντικές ανάγκες και βεβαίως, όπως είπε ο Υπουργός, έχουν εξασφαλιστεί εκείνα τα κονδύλια, ώστε πέραν των μόνιμων διορισμών να γίνουν και εκείνες οι προσλήψεις των αναπληρωτών, για να μπορέσει το σύστημα αυτό, διαχρονικά, να υποστηριχθεί στις πολύ μεγάλες ανάγκες που έχει.

Αναφέρθηκαν και άλλοι συνάδελφοι στο κομμάτι των αμετάθετων και στην παθογένεια, που είχε δημιουργηθεί. Θέλω να προσθέσω σε αυτό άλλο ένα στοιχείο, γιατί δεν νομίζω, ότι αναδείχθηκε. Επί του Νίκου Φίλη, ως Υπουργού Παιδείας, ακριβώς επειδή κατανοούσαμε το σοβαρό πρόβλημα, το οποίο είχε δημιουργηθεί, εντάχθηκαν αυτοί οι εκπαιδευτικοί, που τους είχε στερηθεί αυτή η δυνατότητα, σε 1.686 οργανικές θέσεις. Αυτό σημαίνει ότι απορροφήθηκε η μεγάλη πλειοψηφία των καθηγητών αγγλικής γλώσσας, των μουσικών και έμεναν, διότι είχαν απορροφηθεί σε μικρότερο ποσοστό, οι γυμναστές και επομένως, αυτή τη στιγμή, απορροφάται, με αυτή τη νομοθετική ρύθμιση, η συντριπτική τους πλειοψηφία. Εγώ θα έλεγα, όμως, ότι πράγματι είναι στοίχημα η ορθή απορρόφησή τους και η χρησιμοποίησή τους, με παραγωγικό τρόπο.

Θα ήθελα να τελειώσω με το κομμάτι του δημογραφικού και των πολιτικών στήριξης. Αυτή η Κυβέρνηση έχει δώσει απτά δείγματα γραφής, σε αυτή την κατεύθυνση. Είμαι σίγουρη ότι το δημογραφικό είναι θέμα, που απασχολεί όλους. Εξάλλου – έχει φύγει η κυρία Αναγωστοπούλου – έγινε και Επιτροπή, έχει καταλήξει και σε συμπεράσματα. Είναι προφανές ότι αυτό, το οποίο χρειάζεται, είναι να ενισχυθεί η οικογένεια, που έχει ένα παιδί, να κάνει δυο παιδιά. Προκύπτει από διεθνείς μελέτες ότι αυτός είναι ο τρόπος, κατά βάση, επίλυσης του δημογραφικού, αλλά και όχι μόνο, στο 2,1 εξασφαλίζεται το διαχρονικό κομμάτι της αναγέννησης του πληθυσμού. Από εκεί και κάτω έχουμε μείωση.

Τώρα, αυτό μπορεί να γίνει από μόνο του; Η απάντηση είναι όχι. Χρειάζονται βρεφονηπιακοί σταθμοί. Τι θέλουν οι νέες μάνες, για να κάνουν παιδιά; Έχουμε κάνει επένδυση σε αυτή την κατεύθυνση, δίνοντας τη δυνατότητα στις άνεργες μητέρες, για πρώτη φορά, σε αυτή την Κυβέρνηση, να πηγαίνουν τα παιδιά τους σε βρεφονηπιακούς σταθμούς; Έχουν αυξηθεί οι θέσεις; Βεβαίως. Και έτσι αυξήθηκαν και οι ανάγκες.

Και η κατεύθυνση είναι από το Υπουργείο Εσωτερικών να δημιουργηθούν επιπρόσθετες θέσεις, ώστε να μπορέσει να καλυφθεί η ζήτηση. Αναμορφώσαμε τα επιδόματα παιδιού, τα οποία τώρα δεν τα παίρνουν, αποκλειστικά, οι πολύτεκνοι και οι τρίτεκνοι, αλλά τα παίρνουν και οι οικογένειες, που έχουν ανάγκη, με ένα και δύο παιδιά, αυξάνοντας το επίδομα.

Δώσαμε τη δυνατότητα στα ανασφάλιστα παιδιά και τις οικογένειές τους να έχουν πρόσβαση σε υγειονομικές υπηρεσίες. Άρα, καλή υγεία σε αυτόν τον πληθυσμό, ενώ ταυτόχρονα, έτσι θεσμοθετήθηκε και ο θεσμός του οικογενειακού παιδιάτρου στα Κέντρα Υγείας, που ξέρουμε πόσο χρήσιμος είναι για τη φροντίδα της παιδικής υγείας.

Καθιερώθηκαν τα σχολικά γεύματα. Άρα, έχουν γίνει μία σειρά από προσπάθειες και συνεχίζονται, γιατί έχει εξαγγελθεί το εθνικό σχέδιο δράσης για τα δικαιώματα του παιδιού και καλώ όλους τους συναδέλφους, σε αυτή την κατεύθυνση, να προσφέρουν τις γνώμες τους και τις απόψεις τους. Σε αυτή, λοιπόν, θα υπάρχει στον καινούργιο Προϋπολογισμό, το 2019 και επιδότηση στέγης για νέα ζευγάρια, που, σε πρώτη φάση, θα αφορά 340.000 οικογένειες.

Άρα, αυτή η Κυβέρνηση νομίζω ότι με ορθολογικό τρόπο προσπαθεί να αντιμετωπίσει ένα πρόβλημα πάρα πολύ σοβαρό, αλλά από την άλλη μεριά, με ισόρροπο τρόπο, να ενισχύσει όλους τους εκπαιδευτικούς, ανάλογα με τις ικανότητες, με την προσφορά τους, με τα κοινωνικά τους θέματα, να μπορούν να δουν τον εαυτό τους, σε μία προοπτική εισαγωγής, σε αυτό το δημόσιο σύστημα εκπαίδευσης και προσφοράς στην κοινωνία. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Ευχαριστώ πολύ. Το λόγο έχει η κυρία Κατσαβριά.

**ΧΡΥΣΟΥΛΑ ΚΑΤΣΑΒΡΙΑ-ΣΙΩΡΟΠΟΥΛΟΥ:** Ευχαριστώ, κύριε Πρόεδρε.

Συζητάμε, σήμερα, ένα νομοσχέδιο, που διαμορφώνει, μέσα από 52 άρθρα, ένα νέο τοπίο στον ακαδημαϊκό χάρτη της Κεντρικής Ελλάδας. Θεσσαλία, Στερεά Ελλάδα και Αττική ενώνουν τις ακαδημαϊκές δυνάμεις, κρατάνε τα υγιή και δυναμικά στοιχεία τους, αναδιαμορφώνουν το παλιό, χωρίς να το γκρεμίζουν.

Εστιάζω στην κατάργηση του ΤΕΙ Θεσσαλίας, όπως ορίζεται στο άρθρο 1 του νομοσχεδίου και την ένταξή του στο Πανεπιστήμιο Θεσσαλίας.

Το ΤΕΙ Θεσσαλίας, το αρχαιότερο Τριτοβάθμιο Ίδρυμα της περιοχής, κλείνει τον κύκλο του, 36 χρόνια μετά από την ίδρυσή του, ως ΤΕΙ Λάρισας. Η συγχώνευση των δύο Ιδρυμάτων, αποτελεί ώριμη εξέλιξη, που αποβλέπει, όχι απλώς στη διάσωση του ΤΕΙ, αλλά στην αναγέννηση και την εκπλήρωση των στόχων της επαγγελματικής εκπαίδευσης στην Ελλάδα.

 Στα άρθρα 2 και 5 κατοχυρώνονται τα δικαιώματα του προσωπικού πάσης φύσεως του πρώην ΤΕΙ Θεσσαλίας και η συνέχιση των εργασιακών σχέσεων, με ανάλογους όρους, χωρίς απολύσεις, υποβάθμιση της θέσης ή των οικονομικών απολαβών τους.

 Στο άρθρο 6, οι προπτυχιακοί φοιτητές του ΤΕΙ Θεσσαλίας, εντάσσονται αυτοδικαίως στο Πανεπιστήμιο Θεσσαλίας, με δικαίωμα να ολοκληρώσουν τις σπουδές τους και να λάβουν πτυχίο ΤΕΙ, καθώς η εκπαιδευτική λειτουργία των Τμημάτων του ΤΕΙ Θεσσαλίας συνεχίζεται μεταβατικά μέχρι το 2024 ή να παρακολουθήσουν επιπλέον μαθήματα και να λάβουν πτυχίο ΑΕΙ.

 Στο άρθρο 22, ιδρύονται 22 νέα τμήματα, ανάμεσά τους και το Τμήμα Αγωγής και Φροντίδας στην Πρώιμη Παιδική Ηλικία στην Καρδίτσα, που αναδεικνύει την πολιτική μας για την αναβάθμιση της προσχολικής αγωγής.

 Θέλω να τονίσω τη σημασία αυτής της πρωτοβουλίας για το Νομό μου, που έρχεται μετά από τριάντα χρόνια, για να ισορροπήσει τη βίαιη απομάκρυνση της Σχολής Νηπιαγωγών, μια πολιτική πράξη, που, τότε, κλόνισε την κοινωνία μας, οικονομικά και τη μείωσε ηθικά.

Θέλω να ευχαριστήσω το Υπουργείο, που αφουγκράστηκε τις ανάγκες του Νομού και αποδέχτηκε την πρότασή μας. Επειδή η κοινωνική σημασία αυτού του Τμήματος είναι ιδιαίτερα σημαντική, ζητώ να τονίσουμε στο σχετικό άρθρο την ίδρυση του Τμήματος, ότι θα λειτουργήσει οπωσδήποτε την επόμενη ακαδημαϊκή χρονιά, όπως και τα άλλα Τμήματα. Η Καρδίτσα αποκτά, με το παρόν νομοσχέδιο, 5 ισχυρά Πανεπιστημιακά Τμήματα, από το ένα Τμήμα της Κτηνιατρικής, που είχε και τα 3 από αυτά είναι πενταετούς φοίτησης, τμήματα, που έχουν πολλά να προσφέρουν στην ακαδημαϊκή της αναβάθμιση και γενικότερα στην ανάπτυξη της περιοχής.

Επίσης, θέλω να τονίσω την αναγκαιότητα, τόσο τα νέα Τμήματα, που δημιουργούνται, στο Γεωπονικό Πανεπιστήμιο, όσο και τα αναβαθμισμένα Τμήματα των πρώην ΤΕΙ Θεσσαλίας και Στερεάς Ελλάδας, που εντάσσονται, σε αυτό, να είναι πενταετούς φοίτησης και να έχουν σαφή προσανατολισμό, στην πρωτογενή παραγωγή και την Γεωπονία είτε είναι Μάρκετινγκ ή Ιχθυοκαλλιέργειας.

Μεγάλη τομή μετά τη συγχώνευση του Τ.Ε.Ι. Θεσσαλίας, είναι η ίδρυση του Πανεπιστημιακού Ερευνητικού Κέντρου Καινοτομίας και Ανάπτυξης «ΙΑΣΩΝ», με 11 Ινστιτούτα, όπως προβλέπεται στο άρθρο 23 και που, με το ερευνητικό τους έργο, θα εμπλουτίσουν ποιοτικά τις σπουδές σε προπτυχιακό, μεταπτυχιακό και διδακτορικό επίπεδο και είναι το πιο μεγάλο στοίχημα για την πραγματική αναβάθμιση της Τριτοβάθμιας Εκπαίδευσης και της βιώσιμης ανάπτυξης. Ανάμεσά τους ξεχωρίζει το Ινστιτούτο Διάγνωσης και Θεραπείας του Καρκίνου, με έδρα τη Λάρισα, που έρχεται να γεφυρώσει την έρευνα με τις ανάγκες για ίαση, όχι μόνο για την Περιφέρεια Θεσσαλίας, αλλά για όλη τη χώρα.

Η Καρδίτσα ενισχύεται σημαντικά, με το Ινστιτούτο Γενετικής Βελτίωσης Ζώων, που σε συνεργασία με την Κτηνιατρική και το Κέντρο Γενετικών Ζωικών Πόρων Καρδίτσας, θα υποστηρίζει τα Πανεπιστημιακά Τμήματα και τα ΚΕΕ, που θα ακολουθήσουν, στο επίπεδο της έρευνας, της πρακτικής άσκησης και τις διασύνδεσης με την αγορά εργασίας.

Η ανάγκη της περιοχής μου, μιας κατεξοχήν αγροτικής περιοχής και η αξιοποίηση των τοπικών χαρακτηριστικών και των συγκριτικών της πλεονεκτημάτων, πιστεύω ότι συνηγορούν στην ίδρυση 2 επιπλέον Ινστιτούτων στην Καρδίτσα. Προτείνω, λοιπόν, την ίδρυση στο νέο Πανεπιστήμιο Θεσσαλίας, του Ινστιτούτου Βάμβακος και Αγροτικής Εκπαίδευσης και Ινστιτούτου Ξύλου και Επίπλου και Ξύλινης Συσκευασίας. Τεκμηριωμένες προτάσεις έχω ήδη καταθέσει και κρίνεται απαραίτητη η άμεση ένταξή τους στο νέο Πανεπιστήμιο Θεσσαλίας.

Η στρατηγική μας για την αγροτική και κτηνοτροφική ανάπτυξη, για πρώτη φορά, θα στηρίζεται στην εκπαίδευση και την εξειδίκευση των φοιτητών, των μελλοντικών αγροτών και των παραγωγών, με τόσο υψηλά πρότυπα.

Σε αυτό θα συνηγορήσει και η δημιουργία με το άρθρο 24, του Αβερώφειου Αγροδιατροφικού Τεχνολογικού Πάρκου Θεσσαλίας, στη Λάρισα, που θα συμβάλει στην αλλαγή οικονομικού υποδείγματος και τη χρήση όλων των διαθέσιμων εργαλείων, για την ανάκαμψη, την ανάπτυξη και την παραγωγική ανασυγκρότηση.

Με το άρθρο 33, συγκροτείται, με απόφαση της Συγκλήτου, σε κάθε ΑΕΙ άμισθη Επιτροπή Ισότητας των Φύλων, ως συμβουλευτικό όργανο, για την προώθηση της ισότητας, σε όλα τα επίπεδα λειτουργίας και σε όλες τις διαδικασίες της ακαδημαϊκής ζωής. Μεταξύ των αρμοδιοτήτων της, ξεχωρίζει η συνδρομή της προς θύματα, που καταγγέλλουν διακριτική μεταχείριση. Για πρώτη φορά, λαμβάνεται ένα μέτρο για την προώθηση της ισότητας και την καταπολέμηση του σεξισμού και της έμφυλης βίας, με ουσιαστική ενημέρωση και επιμόρφωση στα μέλη της ακαδημαϊκής κοινότητας. Ιδιαίτερης σημασίας είναι και το άρθρο 45, που κάνει δεκτό, από τις φετινές πανελλήνιες του 2019, ένα πάγιο αίτημα των μουσικών σχολών για την εισαγωγή με εξετάσεις ιδιαίτερης βαρύτητας στα καλλιτεχνικά μαθήματα, που θα ανέρχεται στο 60% των μορίων εισαγωγής, τη νεοελληνική γλώσσα με 30% και με το βαθμό απολυτηρίου κατά 10%.

Θα κλείσω, αγαπητοί συνάδελφοι, με το άρθρο 38, που αφορά στην κατάρτιση ενιαίου ηλεκτρονικού πίνακα για διορισμό των μόνιμων εκπαιδευτικών σε σχολεία της Πρωτοβάθμιας και της Δευτεροβάθμιας Εκπαίδευσης. Μετά από πολλά χρόνια, αυτή η Κυβέρνηση πραγματοποιεί 15.000 μόνιμους διορισμούς για την επόμενη τριετία και ιδιαίτερα στον πολύπαθο χώρο της Ειδικής Αγωγής και έχει ιδιαίτερη βαρύτητα η ενίσχυση του συστήματος και η αδιάβλητη καταγραφή των στοιχείων. Εκφράστηκαν αντιδράσεις από την Αντιπολίτευση, αλλά και από τα συνδικαλιστικά όργανα των εκπαιδευτικών για τα κριτήρια διορισμού. Όσοι επιδιώκουν εκ του ασφαλούς μία ιδιότυπη επαναφορά της επετηρίδας ή αγνοούν τις επιταγές του Συντάγματος και τις αποφάσεις του Σ.τ.Ε. υπονομεύουν τη διαδικασία των διορισμών. Δυστυχώς, αντικειμενικά ταυτίζονται με εκείνες τις πολιτικές δυνάμεις, που όχι μόνο δεν θέλουν διορισμούς, αλλά δηλώνουν, με κάθε τρόπο, ότι θέλουν απολύσεις. Εμείς δεν θέλουμε προσλήψεις με διαγωνισμούς, που επιστημονικά έχει τεκμηριωθεί ότι δεν αποδεικνύουν την καταλληλόλητα, αλλά μετρούν τη γνώση, ευκαιριακά και αποσπασματικά. Αυτή η Κυβέρνηση και το έχει αποδείξει και στηρίζει το δικαίωμα στη δουλειά.

Το σύστημα, που προτείνουμε, αποπνέει δικαιοσύνη και απόλυτη ισορροπία, μεταξύ της μοριοδότησης των ακαδημαϊκών κριτηρίων και της προϋπηρεσίας και μέσα από αδιάβλητους ενιαίους πίνακες διορισμών. Πιστεύουμε ότι η εκπαίδευση έχει ανάγκη από την εμπειρία των Αναπληρωτών, που, εδώ και πολλά χρόνια, βρίσκονται σε κατάσταση ομηρίας και στηρίζουν με το έργο τους την εκπαίδευση, αλλά και από νέο αίμα, που θα μεταγγίσουν στα σχολεία μας νεότεροι εκπαιδευτικοί, με αναβαθμισμένα ακαδημαϊκά προσόντα. Ύστερα από 10 χρόνια αδιοριστίας και υποστελέχωσης όλων των εκπαιδευτικών δομών, επανέρχεται η κανονικότητα και στο χώρο της στελέχωσης της εκπαίδευσης και τερματίζεται η εργασιακή ανασφάλεια και η αβεβαιότητα χιλιάδων εκπαιδευτικών. Υλοποιείται η δέσμευση της Κυβέρνησης για προτεραιότητα στην κάλυψη των αναγκών του χώρου της εκπαίδευσης, με μόνιμο προσωπικό, με στόχο την ομαλή λειτουργία των σχολείων προς όφελος των μαθητών και ευρύτερα της κοινωνίας. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Ριζούλης.

**ΑΝΔΡΕΑΣ ΡΙΖΟΥΛΗΣ:** Ευχαριστώ, κύριε Πρόεδρε. Καταρχάς, θέλω να αναφερθώ στην τροπολογία, μόνο για το σύστημα διορισμών και να καταθέσω την άποψη, που έχω, για τον τρόπο διορισμών. Καταρχάς, το θέμα της 10χρονης αδιοριστίας νομίζω αναλύθηκε πολύ καλά από την Εισηγήτρια μας, την κυρία Αναγνωστοπούλου. Τα προβλήματα που δημιουργούνται, τα βλέπουμε σήμερα μπροστά μας, δεκάδων χιλιάδων εκπαιδευτικών, οι οποίοι για 10 χρόνια βρέθηκαν στο περιθώριο είτε ως αναπληρωτές είτε ως μόνιμοι πτυχιούχοι σε αναμονή διορισμού. Αυτό που πρέπει να τονίσουμε και το επαναλαμβάνω, μετά από τον κ. Μπαξεβανάκη, είναι ότι δεν πρέπει να ξεχνάμε και να το λέμε συνεχώς είναι ότι δεν είναι τυχαίο ότι από τις πρώτες μεταμνημονιακές πράξεις, που κάνει αυτή η Κυβέρνηση, είναι η ενίσχυση της δημόσιας εκπαίδευσης με μόνιμους διορισμούς. Και αυτό έχει, προφανώς, τη σημασία του, αλλά όχι μόνο αυτό. Από μία μακρά περίοδο 2011 – 2014, οι εκπαιδευτικοί έζησαν την αβεβαιότητα στα σχολεία, έχουμε όχι μόνο απλά την επιστροφή της ασφάλειας, ώστε να εκτελούν το εκπαιδευτικό τους έργο, χωρίς από πάνω να κρέμονται λαιμητόμοι, αλλά έχουμε και μία τεράστια αλλαγή, σε επίπεδο πρωτοβάθμιας και δευτεροβάθμιας εκπαίδευσης, καθώς από το 2015 και μετά, πράγματα, που εγώ μέχρι το 2014, που ήμουν στο σχολείο, ήταν άγνωστα και δεν τα φανταζόμασταν.

Δηλαδή, θα το θυμούνται και άλλοι εδώ, λέγαμε «ψυχολόγο στα δημοτικά σχολεία» και θεωρούσαμε ότι είναι κάτι, που θα γίνει, σε 70 χρόνια, στη χώρα αυτή. Μάλιστα, φέρναμε παραδείγματα και λέγαμε ότι εδώ και 40 - 50 χρόνια, στην Ευρώπη, είχαν ψυχολόγους, κοινωνικούς λειτουργούς, όπως και άλλες ειδικότητες, οι οποίες εμφανίστηκαν τα τρία αυτά δύσκολα χρόνια και τώρα περνάμε σε μια άλλη φάση.

Για τον τρόπο διορισμού, κατ’ αρχάς, θα πρέπει να ξεκαθαρίσουμε κάτι, γιατί ακούγεται κάπως μπερδεμένα. Δεν υπάρχουν δύο κατηγορίες εκπαιδευτικών, αυτοί που είναι με 11 χρόνια προϋπηρεσία και αυτοί που είναι χωρίς κανένα ακαδημαϊκό προσόν και αυτοί που έχουν μόνο ακαδημαϊκά προσόντα. Αυτό να το διευκρινίσουμε, γιατί εμφανίζεται κάπως. Υπάρχουν εκπαιδευτικοί, οι οποίοι έχουν προϋπηρεσία 4, 5, 10 χρόνια και έχουν ακαδημαϊκά προσόντα και κάποιοι, που έχουν λίγη ή καθόλου προϋπηρεσία, με ακαδημαϊκά ή χωρίς ακαδημαϊκά προσόντα.

Αυτό που θέλω να διευκρινίσω εδώ είναι ότι εγώ εξαρχής είχα τη θέση ότι θα έπρεπε να έχει ένα προβάδισμα η προϋπηρεσία και αυτό δεν το λέω με τη λογική ότι αυτοί που ήταν στα νησιά, όπως αναφέρονται ή στις διάφορες περιοχές και γι’ αυτούς τους λόγους θα πρέπει οπωσδήποτε να διοριστούν, κατά προτεραιότητα, αλλά έχω ένα ζήτημα με το θέμα των ακαδημαϊκών προσόντων. Για ποιο λόγο; Γιατί τα ακαδημαϊκά προσόντα, που συσσωρεύτηκαν, αυτήν την περίοδο, από εκπαιδευτικούς, δεν γίνανε στην ουσία τους με κάποια κατεύθυνση, δηλαδή, ότι αυτό το ακαδημαϊκό προσόν θα συνεισφέρει στην αναβάθμιση και του εκπαιδευτικού και κυρίως της δημόσιας εκπαίδευσης.

Προφανώς, δεν μπορούμε να το λύσουμε αυτό, γιατί αν καθίσουμε να δούμε ποιο μεταπτυχιακό, γιατί έγινε, πώς έγινε κ.λπ., είναι ένα δύσκολο θέμα. Αυτό που με ανησυχεί, όμως, είναι μήπως στο μέλλον, έχοντας ένα μόνιμο σύστημα διορισμού, με αυτόν τον τρόπο, μπορεί να υπάρξουν αλλαγές, βέβαια, στη μοριοδότηση κ.λπ., μήπως πάμε στα επόμενα χρόνια, αφού διοριστούν 1, 2, 3, 4 χρόνια και μετά σε ένα άκριτο κυνήγι ακαδημαϊκών τίτλων, οι οποίοι δεν θα έχουν αντικείμενο και χρήση στην καθημερινότητα της εκπαιδευτικής τάξης.

Αυτό που θα πρέπει το επόμενο διάστημα να κάνουμε είναι ότι, εάν θέλουμε να σχεδιάσουμε μια αλλαγή, από εδώ και πέρα, η οποία θα αναβαθμίσει τον εκπαιδευτικό και την εκπαίδευση, πρέπει να δούμε το ζήτημα του ποιες ανάγκες επιμόρφωσης υπάρχουν στην Πρωτοβάθμια και Δευτεροβάθμια Εκπαίδευση, τι μεταπτυχιακά χρειάζονται, ποιες αναγκαιότητες, σε ποια κατεύθυνση και να βάλουμε τους υπηρετούντες εκπαιδευτικούς σε μια διαδικασία τέτοια αναβάθμισης και επιστημονικής των ιδίων, αλλά κυρίως ότι μέσα απ’ αυτό θα προκύψει η αναβάθμιση της εκπαίδευσής μας. Το έχουν κάνει πολλές χώρες στο εξωτερικό είτε κάνοντας μεταπτυχιακά σε όλους είτε δίνοντας δυνατότητες, αλλά πάντως να έχουμε τις κατευθύνσεις εκείνες, τις οποίες ο εκπαιδευτικός, που είναι στην τάξη, τις χρειάζεται, για να γίνει καλύτερος στη δουλειά του και μέσα απ’ αυτό και οι γενιές, που θα βγουν αύριο από τα σχολεία κ.λπ.. Δεν θέλω να επεκταθώ περισσότερο σε αυτό είναι μια συζήτηση, από εδώ και πέρα. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει η κυρία Σκούφα.

**ΕΛΙΣΣΑΒΕΤ ΣΚΟΥΦΑ:** Κύριε Πρόεδρε, θα μου επιτρέψετε μια ευγενικών προθέσεων οδηγία: Παρόλο που κάνατε πριν την παρατήρηση, θα ήθελα να τηρούνται με μεγαλύτερο σεβασμό οι χρόνοι από όλους μας, διότι οι ομιλίες, που τείνουν να γίνουν μονόλογοι, λόγω κατάχρησης χρόνου, δεν περιποιούν τιμή στην ίδια τη δημοκρατική διαδικασία.

Θέλω να αναφερθώ μόνο σε δύο σημεία της συζήτησης, τα οποία εξήρθησαν ήδη από το διάλογο, που προηγήθηκε, αυτές τις ημέρες. Το ένα σημείο αφορά το γεγονός ότι όντως, μετά από δέκα χρόνια ελλείψεων διορισμών εκπαιδευτικών στα δημόσια σχολεία και πλην των εξαιρέσεων, που ανέλαβε αυτή η Κυβέρνηση, από το 2015, κανένας εκπαιδευτικός δεν μπήκε στο δημόσιο σχολείο.

Άρα, ως αδιόριστη φιλόλογος, χαιρετίζω την πρωτοβουλία αυτής της Κυβέρνησης, που ελπίζω να συνεχιστεί με το διορισμό και την ολοκλήρωση των 15.000 προσλήψεων μονίμων εκπαιδευτικών και να πω ότι η τροπολογία κινείται στο σωστό πνεύμα, με την έννοια ότι προσπαθεί να δώσει ίδια δικαιώματα πρόσβασης σε εκπαιδευτικούς, στο δημόσιο σχολείο, συνυπολογίζοντας ή δίνοντας την ίδια αξία στη μοριοδότηση της προϋπηρεσίας και των ακαδημαϊκών προσόντων. Όμως, κύριε Υπουργέ, παρά το γεγονός ότι υπηρετούμε την ίδια επιστήμη, θέλω να πω ότι οι προβληματισμοί, που υπάρχουν, στο τι θα γίνουν δεκάδες χιλιάδες απόφοιτοι καθηγητικών σχολών, ποια θα είναι η επαγγελματική τους σταδιοδρομία, θα πρέπει πολύ σοβαρά να μας προβληματίσει όλους.

 Αναφέρομαι σε καθηγητικές σχολές, όπως για παράδειγμα, τη Φιλοσοφική και τους φιλολόγους, τους μαθηματικούς, τους φυσικούς, τους χημικούς, οι οποίοι, μέχρι και την ηλικία των 35 ετών, οι σημερινοί 35ρηδες, δεν έχουν δει και δεν πρόκειται, δυστυχώς, να δουν το δημόσιο σχολείο, ούτε μέσα από καλαμάκι. Πρέπει να καθίσουμε πολύ σοβαρά, σαν οργανωμένη πολιτεία, να δούμε τι θα κάνουμε με όλες αυτές τις δεκάδες χιλιάδες επιστημόνων, τις δεκάδες χιλιάδες, δυστυχώς, ανέργων μέχρι στιγμής επιστημόνων.

Αναφέρθηκε από την πλευρά της Αξιωματικής Αντιπολίτευσης και συνηγόρησε και ο Ειδικός Αγορητής του ΚΙΝΑΛ, ότι συμφωνείτε με το περιεχόμενο της τροπολογίας, μόνο που για το σύστημα διορισμών θα προσθέσετε, σε περίπτωση που επανέλθετε στη διακυβέρνηση της χώρας και το γραπτό διαγωνισμό του ΑΣΕΠ. Θέλω να υπενθυμίσω περισσότερο, διότι επιτρέψτε μου να πω ότι έχω την αίσθηση ότι ελαχίστως εκπροσωπούνται στη συγκεκριμένη Επιτροπή άνθρωποι, που συμμετείχαν, σε γραπτό διαγωνισμό του ΑΣΕΠ και θέλω, λοιπόν, απευθυνόμενη περισσότερο στους συναδέλφους μου εκπαιδευτικούς, που μας παρακολουθούν, ότι ο γραπτός διαγωνισμός του ΑΣΕΠ, ο τελευταίος διεξήχθη, το 2009, μετά από το ατυχές γεγονός της δολοφονίας του Αλέξανδρου Γρηγορόπουλου, μπορεί να ύψωνε μια ψευδεπίγραφη ελπίδα και ένα προπέτασμα ελπίδας για χιλιάδες ανέργους εκπαιδευτικούς, όμως, στην ουσία, θέλω να σας ρωτήσω, αγαπητοί συνάδελφοι της Αξιωματικής Αντιπολίτευσης, όταν ένας φιλόλογος, για παράδειγμα, καλούνταν να απαντήσει σε ερωτήσεις του τύπου «με πόσα άλογα πολέμησε ο Μέγας Αλέξανδρος στη μάχη της Ισσού», αν ερωτήσεις τέτοιου τύπου εξετάζουν την επαγγελματική, ακαδημαϊκή ή ακόμη και παιδαγωγική επάρκεια ενός εκπαιδευτικού.

Περαιτέρω να πω ότι κατά τη γνώμη μου και κατά τη γνώμη μας και κατά τη γνώμη της Κυβέρνησης, η ακαδημαϊκή επάρκεια αποδεικνύεται, μέσα από μια συνεχή διαδικασία, είτε της ενεργούς δράσης μέσα στην τάξη είτε με την απόκτηση ολοένα και περισσότερων ακαδημαϊκών προσόντων.

Τέλος, θέλω να αναφερθώ στο άρθρο 44, το οποίο έρχεται να αντιμετωπίσει, όχι μόνο μια αστοχία, όχι μόνο μια ανικανότητα, αλλά και μια επιλογή της τότε κυβέρνησης, επί Υπουργίας Αρβανιτόπουλου, όταν ο συγκεκριμένος Υπουργός και η συγκεκριμένη Κυβέρνηση έθεσε ουσιαστικά τα κεφάλια δεκάδων, εκατοντάδων ή και χιλιάδων εκπαιδευτικών στη λαιμητόμο και τους έθεσε το δίλημμα «είτε μετατάσσεσθε είτε απολύεστε».

 Παρόλα αυτά, κύριε Υπουργέ, θα ήθελα και εγώ, με τη σειρά μου, να πω ότι εφόσον αναλαμβάνετε την πάρα πολύ δίκαιη και με ευαισθησία πρωτοβουλία να αντιμετωπίσετε επιτέλους αυτό το χρόνιο πρόβλημα των αμετάθετων εκπαιδευτικών, να μπει στον προγραμματισμό του Υπουργείου και να μετατεθούν, με τη σειρά τους, όλοι οι εκπαιδευτικοί, οι οποίοι θίγονται από μετατάξεις συναδέλφων τους. Ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας ευχαριστώ πολύ.

Κυρίες και κύριοι συνάδελφοι, μια καλών προθέσεων δήλωση για την υπέρβαση του χρόνου. Δύο συνάδελφοι έχουν ξεπεράσει το χρόνο τους από όλους όσους μίλησαν και εννοώ σε σημαντικό βαθμό. Βεβαίως, οι Ειδικοί Αγορητές και οι Εισηγητές μίλησαν περισσότερο, αλλά νομίζω ότι συγκροτούν ένα σύνολο θέσεων, που βοηθάνε πάρα πολύ το Υπουργείο και τους ακροατές της συζήτησης να εκλογικεύσουν τις διάφορες ιδεολογικές αφετηρίες.

Τον λόγο έχει η κυρία Αυλωνίτου.

**ΕΛΕΝΗ ΑΥΛΩΝΙΤΟΥ:** Σας ευχαριστώ πολύ, κύριε Πρόεδρε. Παρατηρώντας το χώρο της εκπαίδευσης, τα τελευταία 25 χρόνια, μπορώ να βάλω τη διαχωριστική γραμμή, όχι σε ποιους θέλουν ή δεν θέλουν μεταρρυθμίσεις στο χώρο αυτό, γιατί σας διαβεβαιώ ότι όλοι θέλουμε μεταρρυθμίσεις.

Η διαφορά μας, όμως, έγκειται στο γεγονός ότι υπάρχει η σημερινή Κυβέρνηση, που θέλει ουσιαστικές και ριζικές αλλαγές στο χώρο της εκπαίδευσης, σε σχέση με τις προηγούμενες κυβερνήσεις, που επεδίωκαν εικονικές μεταρρυθμίσεις στην εκπαιδευτική κοινότητα, μεταρρυθμίσεις, που οδηγούσαν μεθοδικά στη διείσδυση της αγοράς, μέσα στο χώρο της εκπαίδευσης και ειδικά στο χώρο της Τριτοβάθμιας Εκπαίδευσης.

Να σας θυμίσω ότι παλαιότερα, στο πλαίσιο της οικονομικής σύγκλισης με την Ευρώπη, τα ευρωπαϊκά κονδύλια για την εκπαίδευση, αντί να δίνονται για την ενίσχυση και τη στήριξη των βασικών υποδομών των Ανώτατων Εκπαιδευτικών Ιδρυμάτων, προτιμήθηκε η ίδρυση νέων Πανεπιστημιακών Ιδρυμάτων, με το γνωστό σχετικό να μη χάνεται συνάλλαγμα για τις δαπάνες σπουδών των νέων στο εξωτερικό.

Τι αβάντα, άλλωστε, για την επανεκλογή ενός Βουλευτή η δημιουργία ενός Πανεπιστημίου, μιας πανεπιστημιακής σχολής στο Νομό του;

Έτσι, έλειπε η επαρκής και η συστηματική ενημέρωση των βιβλιοθηκών, το απαραίτητο διοικητικό προσωπικό, η επαρκής φύλαξη, ο επαρκής καθαρισμός και τόσα άλλα.

Έτσι ακριβώς, είχαμε ακόμα και Πανεπιστήμιο, χωρίς φοιτητές και καθηγητές, όπως ειπώθηκε στη συζήτηση του νομοσχεδίου επί της αρχής.

Έτσι ακριβώς είχαμε τεχνολογικό υλικό για ερευνητικά προγράμματα, θα συμπληρώσω εγώ, αλλά έλειπε ο χώρος, έλειπε η εγκατάσταση να φιλοξενήσει αυτό το υλικό, αλλά έλειπε και το προσωπικό για την τεχνική υποστήριξη.

Σήμερα, λοιπόν, με το σημερινό νομοσχέδιο, το Υπουργείο επιδιώκει ένα εγχείρημα, δεν θα έλεγα ιστορικών διαστάσεων ακόμα, όπως το αποτίμησε η Εισηγήτρια μας. Ο χρόνος θα δείξει, άλλωστε. Θέλει, τουλάχιστον, μία εικοσαετία, για να αποτιμηθεί η επίδρασή του στην κοινωνία, αλλά σίγουρα αποτελεί ένα πρωτόγνωρο εγχείρημα. Ένα εγχείρημα, που έρχεται από τα κάτω να δοκιμαστεί και όχι να επιβληθεί από τα πάνω, που φέρνει, για πρώτη φορά, να συζητούν η ακαδημαϊκή, η ερευνητική κοινότητα και η τοπική κοινωνία, στοχεύοντας στη συνέργεια τριών Πανεπιστημίων, της Θεσσαλίας, του Καποδιστριακού και του Γεωπονικού Πανεπιστημίου Αθηνών, με δύο Τεχνολογικά Ιδρύματα της Θεσσαλίας και της Στερεάς Ελλάδας, με απώτερο στόχο την παροχή υψηλού επιπέδου μόρφωσης και κατάρτισης, αλλά και τη διεθνή αναγνώριση στον πανεπιστημιακό χώρο του ευρωπαϊκού γίγνεσθαι.

Τα Τ.Ε.Ι. Θεσσαλίας και Στερεάς Ελλάδας αναβαθμίζονται, ακολουθώντας το παράδειγμα του Πανεπιστημίου της Δυτικής Αθήνας, των Ιωαννίνων και του Ιονίου Πανεπιστήμιου.

Τα Τεχνολογικά Ιδρύματα ισχυροποιούνται, με αναβαθμισμένα προγράμματα σπουδών, με διεθνές κύρος, με αυξημένα ακαδημαϊκά προσόντα, συνδέουν το επιστημονικό τους έργο με τα τοπικά στρατηγικά πλεονεκτήματα της περιοχής.

Τα πανεπιστήμια γίνονται ισχυρά, πλαισιώνονται με πανεπιστημιακά ερευνητικά κέντρα, θωρακίζονται, για να μπορέσουν να κρατήσουν το δημόσιο χαρακτήρα τους και να μην είναι ευάλωτα, απέναντι σε ιδιοτελή συμφέροντα.

Τα πανεπιστήμια μεγαλώνουν, αξιοποιούν υφιστάμενο ανθρώπινο δυναμικό, πόρους και υπάρχουσες υποδομές, για να συμβάλουν στο μετασχηματισμό του παραγωγικού μοντέλου προς όφελος της κοινωνίας. Ισχυροποιούνται, για να μετέχουν κανονικά και αναγνωρισμένα στον ενιαίο ευρωπαϊκό χώρο της Τριτοβάθμιας Εκπαίδευσης.

 Σήμερα, λοιπόν, συζητάμε ειδικότερα για τα άρθρα του νομοσχεδίου. Θέλω, λοιπόν, να σταθώ στο άρθρο 44, με το οποίο αίρονται οι αδικίες ή ακριβέστερα οι αρνητικές επιπτώσεις της παραγράφου 11 του άρθρου 82 του νόμου 4172 του 2013, περί υποχρεωτικών μετατάξεων εκπαιδευτικών της Δευτεροβάθμιας Εκπαίδευσης στην Πρωτοβάθμια Εκπαίδευση και εναρμονίζονται πλέον, με την απόφαση του Συμβουλίου της Επικρατείας.

Αποτελεί πραγματικά μια ανακούφιση, για χιλιάδες εκπαιδευτικούς, που είδαν τις οικογένειές τους να διαλύονται, εξαιτίας αυτής της βίαιης, αλλά και ταυτόχρονα παράνομης απόφασης.

Θέλω, επίσης, ιδιαίτερα να αναφερθώ στο άρθρο 50, σχετικά με τη μεταφορά αρμοδιότητας του εργαστηρίου αντιντόπινγκ στο ΕΚΕΦΕ «Δημόκριτος». Όλες οι αρμοδιότητες και τα περιουσιακά στοιχεία, δηλαδή, όλος ο εξοπλισμός του και η εν γένει κινητή περιουσία του ΟΑΚΑ, που χρησιμοποιείται από το εργαστήριο αυτό, μεταφέρονται στο Δημοκρίτειο, το περιβάλλον του οποίου μπορεί να εγγυηθεί για τη διατήρηση της πιστοποίησης του από τον Παγκόσμιο Οργανισμό Καταπολέμησης του Ντόπινγκ.

Μπορώ να σας διαβεβαιώσω ότι η διακινδύνευση απώλειας της πιστοποίησης του εργαστηρίου ελέγχου ντόπινγκ, ως πιστοποιημένο εργαστήριο, έχει να κάνει με το γεγονός ότι ποτέ μα ποτέ δεν εφαρμόστηκε εκεί ο νόμος σε ό,τι έχει να κάνει με το εργαστήριο, γιατί βόλευε διάφορες καταστάσεις.

 Το θέμα είναι ότι ο τομέας ελέγχου φαρμακοδιέγερσης αποτελεί τον τρίτο τομέα του Εθνικού Κέντρου Αθλητικών Ερευνών είναι αναπόσπαστο κομμάτι του, μαζί με τον Τομέα Αθλητικών Ερευνών και Εφαρμογών και τον Τομέα Αθλητιατρικής.

Έχουμε, λοιπόν, έναν τεμαχισμό ενός Ερευνητικού Κέντρου, τον οποίο, ειλικρινά, δεν μπορώ να καταλάβω. Όταν αποκόπτεται ένα κομμάτι πολύ σημαντικό ενός ερευνητικού κέντρου, μοιραίως η μοίρα του υπολοίπου είναι να συρρικνωθεί ή να κλείσει.

Ειλικρινά, δεν καταλαβαίνω, γιατί δεν εντάσσετε όλο το Ερευνητικό Κέντρο Αθλητικών Ερευνών, κάτω από την ομπρέλα του «Δημόκριτου», αλλά παίρνετε το κομμάτι, που θεωρείτε, πιο κερδοφόρο, πιο σημαντικό, πιο επιβεβλημένο, λόγω της διεθνούς πιστοποίησής του.

Θα μου επιτρέψετε, λοιπόν, να μένει σκεφτώ ότι κάποιες άλλες αλλαγές έχουν γίνει, με αυτόν τον τρόπο. Σίγουρα, ο κ. Υπουργός μπορεί να μην το ξέρει το θέμα, κάποιοι, όμως, αποφάσισαν γι' αυτό. Κάποιοι έβαλαν ταφόπλακα στο Εθνικό Κέντρο Αθλητικών Ερευνών, το οποίο έχει προσφέρει για πάνω από σαράντα χρόνια τις υπηρεσίες του στον ελληνικό αθλητισμό, για το οποίο οι θέσεις του Τμήματος Αθλητισμού του ΣΥΡΙΖΑ ήταν σε τελείως διαφορετική, αντίθετη, θα έλεγα κατεύθυνση.

Συνολικά, στηρίζω το νομοσχέδιο και θα ήθελα, όμως, να δοθεί κάθε δυνατότητα βελτίωσής του, μέχρι την ψήφιση του στην Ολομέλεια. Σας ευχαριστώ.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει ο κ. Μπαργιώτας.

**ΚΩΝΣΤΑΝΤΙΝΟΣ ΜΠΑΡΓΙΩΤΑΣ:** Ευχαριστώ, κύριε Πρόεδρε. Θα επιτρέψετε, πριν περάσω στις επιμέρους παρατηρήσεις για το Πανεπιστήμιο Θεσσαλίας, να κάνω μια παρατήρηση. Ακούστηκε πολύ αυτές τις ημέρες, περί ενιαίου ακαδημαϊκού χώρου ή ενιαίου χώρου των ανώτατων ιδρυμάτων. Θέλω να πω ότι κανείς δεν διαφωνεί με το στόχο. Τουλάχιστον, από την πλευρά μας, αλλά και από τους άλλους, από ό,τι άκουσα, δεν είναι το διακύβευμα, αν συμφωνούμε ή όχι στη διαδικασία συγχωνεύσεων, ως αναγκαία διαδικασία, στη χώρα.

Είπα και προχθές ότι παρόλο που, ως μνημονιακή υποχρέωση, ήδη από το πρώτο μνημόνιο, είναι η συγχώνευση των πανεπιστημιακών ιδρυμάτων στην Ελλάδα, ταυτόχρονα, έπρεπε και πρέπει να αποτελεί εθνικό στόχο και καλώς αρχίζει η διαδικασία. Το ότι, όμως, συμφωνούμε ότι ένας στόχος, ο ενιαίος ακαδημαϊκός χώρος, ας τον ορίσουμε έτσι, είναι αυτό, που επιδιώκουμε, δεν σημαίνει, ταυτόχρονα, ότι ο τρόπος, με τον οποίο τον επιδιώκουμε, η τεχνική μέθοδος, με την οποία επιλέγουμε να μεταβούμε εκεί, είναι σωστή εξ ορισμού ή ότι δεν επιδέχεται κριτικής.

Δεν σημαίνει καν ότι αυτό που προσπαθούμε να κάνουμε, στο τέλος θα πετύχει. Πολλοί μεγάλοι στόχοι προδιαθέτουν σε τεράστιες αποτυχίες, όταν δεν γίνονται, με σωστό τρόπο και όταν δεν υπάρχει η συγκεκριμένη μέθοδος, η οποία μπορεί να μας βγάλει απέναντι. Η κριτική εδώ, στην όλη προσπάθεια του Υπουργείου για τη συγχώνευση των ιδρυμάτων, έχει να κάνει με τη βιασύνη, με την ταχύτητα, με την οποία επιχειρείται ένα τιτάνιο έργο. Κακά τα ψέματα, δεν είναι καθόλου εύκολο. Κανείς δεν είπε ότι είναι. Έχει να κάνει με την έλλειψη, τουλάχιστον, της περιγραφής, έστω και αδρά, του τελικού στόχου. Εγώ, δεν είδα Ατζέντα 2030. Επειδή ο κ. Υπουργός, μόλις μπήκε μέσα και χαίρομαι γι' αυτό, με ρώτησε χθες, εάν έχω εικόνα της ευρωπαϊκής πραγματικότητας απαντώ το εξής. Η μικρή εικόνα της ευρωπαϊκής πραγματικότητας, που έχω, λέει ότι συνήθως, όταν γίνονται τέτοιας κλίμακας μεταρρυθμίσεις, υπάρχει στοχοθεσία, υπάρχει κοστολόγηση και επιχειρησιακό πλάνο, που, συνήθως, αναπτύσσεται, σε βάθος δεκαετίας ή εικοσαετίας, με έναν πολύ συγκεκριμένο τρόπο, ο οποίος γίνεται βάσει σχεδιασμού.

Εδώ, όπως είπα και προηγουμένως, αδυνατώ – και το ρώτησα και προχθές – να δω ποια είναι η μεγάλη εικόνα, την οποίαν επιχειρούμε να πραγματώσουμε, μετά από δέκα, δεκαπέντε, είκοσι χρόνια, κάνοντας αυτή τη μεταρρύθμιση στην παιδεία. Έχω την αίσθηση ότι χαθήκαμε στην πίεση απ΄ έξω και στην πίεση του χρόνου και αναγκαζόμαστε να υποκύψουμε σε τοπικισμούς, συντεχνιασμούς και στην ανάγκη να κάνουμε ένα πολύ δύσκολο έργο, με τις λιγότερο δυνατές αντιδράσεις. Αυτή είναι η κριτική. Δεν εστιάζετε στον στόχο και πώς τον επιδιώκουμε, αλλά στο αν είναι πραγματοποιήσιμος ή, αν αυτό που κάνουμε, μας κάνει τη δουλειά, σαν χώρα, εννοώ και όχι απαραίτητα σαν πανεπιστήμιο ξεχωριστό ή οτιδήποτε. Αυτό είναι μια μεγάλη ερώτηση. Θα ήταν καλό να είχε συζητηθεί περισσότερο. Αναγνωρίζω ότι δεν υπήρχε πολύς χρόνος και είπα γιατί, αλλά, εν πάση περιπτώσει, αυτή είναι η βάση της κριτικής.

Μια ανεξάρτητη παρατήρηση, γιατί με προκάλεσε η κυρία Τζούφη, που την διέκοψα προηγουμένως, γιατί έχω μια ιδιαίτερη ευαισθησία με την Αυτοδιοίκηση. Προφανώς, είμαστε υπέρ της Αυτοδιοίκησης. Εκπροσωπώ την παράταξη, η οποία έκανε όλες τις μεγάλες τομές της Μεταπολίτευσης στην Αυτοδιοίκηση. Προφανώς και είμαστε υπέρ της σταδιακής μεταβίβασης αρμοδιοτήτων, στο μέτρο του δυνατού, στην Αυτοδιοίκηση. Η εικόνα του Υπουργείου «χταπόδι», το οποίο απλώνει τα πλοκάμια του, μέχρι και στον έλεγχο του καπνίσματος, στις τουαλέτες του 5ου λυκείου Κολοπετινίτσας, είναι κάτι το οποίο δεν μας θέλγει. Πιστεύουμε, λοιπόν, στα επιτελικά υπουργεία, που θέτουν τους όρους και τη λειτουργία κανονισμού, αλλά δεν ελέγχουν τη λειτουργία του τελευταίου σχολείου της επικράτειας. Νομίζω ότι αυτό είναι ένα μοντέλο ξεπερασμένο.

Καλώς ή κακώς και με δεδομένη την κριτική, που ασκείται, ο νόμος για τη συγχώνευση των πανεπιστημίων θα περάσει. Θέλω, πολύ γρήγορα, να επισημάνω κάποια προβλήματα, που μπορούμε να τα δούμε, επί του πραγματικού. Το ένα είναι ο τρόπος, με τον οποίον θα διοικηθούν τα Campus του Πανεπιστημίου. Στο καινούργιο σχέδιο για τη δημιουργία του Διεθνούς Πανεπιστημίου Θεσσαλονίκης προβλέπονται κόμβοι. Είναι μια καλή ιδέα, η οποία θα μπορούσε να εφαρμοστεί εδώ, καθώς το Campus του ΤΕΙ Θεσσαλίας είναι ένας πολύ μεγάλος χώρος, ενιαίος και είναι λίγο δύσκολο να διοικηθεί από μακριά. Θα ήταν ευχής έργο να χρησιμοποιηθεί η μέθοδος, που υιοθετήθηκε στο Διεθνές Πανεπιστήμιο και στη Θεσσαλία, θα έλεγα ότι θα πρέπει να το δείτε. Η διοίκηση είναι ένα κομβικό σημείο, ειδικά στις πρώτες ευαίσθητες σεζόν λειτουργίας. Ακόμα και εάν δεν γίνει αυτό, η λειτουργία ενός παραρτήματος, επειδή ξέρω λίγο την πραγματικότητα, η λειτουργία παραρτήματος του ΕΛΚΕ, στη Λάρισα, στο Campus και κάποιων υπηρεσιών, που, τοπικά, θα βοηθούσαν πάρα πολύ. Έχω να παρατηρήσω για το Αβερώφειο Αγροδιατροφικό Τεχνολογικό Πάρκο Θεσσαλίας, θα μου επιτρέψετε, το αρκτικόλεξο είναι βαρβαρισμός και δεν μπορώ να το πω έτσι, καλό θα ήταν να το αποφεύγουμε. Πραγματικά είναι πρόβλημα. Ο τρόπος, με τον οποίον δημιουργείται και οι συνέργειες, που προβλέπει με την Αβερώφεια Σχολή, θα δημιουργήσουν περισσότερα προβλήματα από όσα επιχειρούνται, ενδεχομένως, να ληφθούν. Η Αβερώφεια Γεωργική Σχολή της Λάρισας, με τα 100 χρόνια λειτουργίας της, είναι και το λέω, με πολύ μεγάλη λύπη, έχει εκπληκτικά κτίρια, πολύ μεγάλο χώρο, πολύ μεγάλους αγρούς, αλλά είναι, δυστυχώς, απαξιωμένη και σε άθλια κατάσταση. Θα είναι ένα βάρος, σε αυτή τη φάση, εάν δεν προβλεφθεί, κατά τη γνώμη μου, ένας καινούργιος, ενιαίος Οργανισμός, ένα καινούργιο ανεξάρτητο νομικό πρόσωπο ιδιωτικού δικαίου, το οποίο θα μπορέσει να ενσωματώσει, διοικητικά και οικονομικά, όλες αυτές τις δομές.

Πολύ φοβάμαι ότι δεν θα καταλήξουμε πουθενά, καθώς η Αβερώφειος Γεωργική Σχολή έχει από μόνη της πολλά προβλήματα, για να χρεωθεί και τα προβλήματα της δημιουργίας και της εξέλιξης ενός καινούργιου ερευνητικού κέντρου.

 Για τα συμβούλια της μετάβασης η ερώτηση είναι γιατί δεν χρησιμοποιήθηκε ο ίδιος τρόπος, ο οποίος χρησιμοποιήθηκε στις συγχωνεύσεις της Ηπείρου, όπου οι πρυτανικές αρχές του Τ.Ε.Ι. χρησιμοποιήθηκαν, ως συμβούλιο μετάβασης. Εδώ, προβλέπεται κάτι διαφορετικό, δίνοντας στον Αντιπρύτανη ακαδημαϊκών υποθέσεων την υπευθυνότητα, που, στην Ήπειρο, δόθηκε στον Πρύτανη. Ίσως, θα ήταν πιο λειτουργικό οι ήδη λειτουργούσες αρχές, που γνωρίζουν το θέμα καλύτερα να επιληφθούν των ακαδημαϊκών θεμάτων στη διαδικασία της μετάβασης.

 Για το Τμήμα Ιατρικών Εργαστηρίων δεν θα πω τίποτε άλλο, νομίζω τα είπε όλα ο κ. Μαμούρης. Ενδεχομένως, πρέπει να ξαναδούμε και το ταχύτερο δυνατό την ένταξη του ως ξεχωριστή κατεύθυνση στο Τμήμα Βιοχημείας και Βιοτεχνολογίας της Λάρισας. Σε καμία περίπτωση, δεν νομίζω ότι μπορούμε να συνηγορήσουμε στην κατάργηση ενός Τμήματος του οποίου αναλύθηκε αρκετά η χρησιμότητα και η αξία.

 Ένα μεγάλο πρόβλημα γενικό είναι η διαδικασία της μετάβασης, το επισήμανα και χθες. Με δεδομένο ότι δεν υπάρχει κοστολόγηση και εξασφαλισμένη χρηματική ροή και δεν υπάρχουν και επεξεργασμένες διαδικασίες και μέθοδοι μετάβασης, θα δημιουργηθούν πολλά προβλήματα, γι' αυτό και ενδεχομένως, θα χρειαστεί, στη συνέχεια, να γίνει αυτό που κάποιος ανέφερε, προηγουμένως, να ξανανομοθετήσουμε διορθώσεις ή παρεμβάσεις, καθώς οι προθεσμίες και για την ίδρυση των καινούργιων τμημάτων και για την κατάργηση των ΚΤΕ είναι μάλλον ασφυκτικές για την πραγματικότητα των Τ.Ε.Ι. και του Πανεπιστημίου και ενδεχομένως, να μην μπορέσουν να τις διεκπεραιώσουν στο χρόνο, που προβλέπεται, στο νομοσχέδιο.

 Μια τελευταία παρατήρηση. Είχα κάποιες οχλήσεις από ομότιμους καθηγητές των Τ.Ε.Ι., οι οποίοι επισημαίνουν ότι δεν προβλέπεται γι΄ αυτούς καμία διαδικασία ένταξης στα καινούργια Πανεπιστήμια, δηλαδή, μένουν χωρίς τίτλο. Δεν ξέρω κατά πόσο αυτό θα μπορούσε να λυθεί. Είναι κάτι εντελώς τιμητικό και το λέω εντός παρενθέσεως και με ερωτηματικό.

 Είπα και χθες ότι η προσωπική μου αντίληψη είναι ότι τα Κέντρα Επαγγελματικής Εκπαίδευσης και η δημιουργία σχολών διετούς, στο πλαίσιο των Πανεπιστημίων, είναι μια πολύ θελκτική ιδέα και εύχομαι πραγματικά και πιστεύω ότι έχει πολλές προοπτικές να λειτουργήσει και να παράξει αυτό, που δεν έχουμε, τεχνική εκπαίδευση. Νομίζω η τοποθέτηση του συγκεκριμένου κέντρου campus, το οποίο το έχετε επισκεφτεί και το έχετε δει, το οποίο έχει εξαιρετικές τεχνικές υποδομές, θα βοηθούσε πάρα πολύ στην έγκαιρη έναρξη και την καλή λειτουργία ενός τέτοιου Κέντρου στη Λάρισα, όπου φαντάζομαι εκ των πραγμάτων – γιατί η διασπορά στο Βόλο είναι ένα άλλο θέμα και ένα άλλο πρόβλημα – θα βοηθούσε πάρα πολύ στην έγκαιρη λειτουργία.

 Για το άρθρο 44, έχουμε μια παρατήρηση, το ότι υπάρχουν και μετατάξεις του ΤΕ13, ΤΕ14 στο επόμενο έτος, φαίνεται ότι αφήνει εκτός της ρύθμισης, που είναι δίκαιη και σωστή, ελάχιστους ανθρώπους και θα σας καλούσα να το δείτε. Στη Λάρισα, είναι ένας, τον οποίο γνωρίζω και είναι πραγματικά από τους ανθρώπους, που διεκδικούσαν, τόσα χρόνια, τη δικαίωση και μένει μόνος ένας έξω. Νομίζω ότι με κάποιο τρόπο, αυτό θα πρέπει να το δείτε.

 **ΔΗΜΗΤΡΙΟΣ ΣΕΒΑΣΤΑΚΗΣ** **(Πρόεδρος της Επιτροπής):** Το λόγο έχει ο κ. Στύλιος.

 **ΓΕΩΡΓΙΟΣ ΣΤΥΛΙΟΣ:** Πολύ σύντομα, θέλω στην τοποθέτησή μου να εκφράσω ορισμένα ερωτήματα και αγωνίες, που δημιουργούνται, σε όλους όσοι παρακολουθούν την εξέλιξη του συγκεκριμένου νομοσχεδίου και γενικά τη συζήτηση, γύρω από τα θέματα παιδείας και εκπαίδευσης τόσο της προσχολικής, της δευτεροβάθμιας, της ειδικής αγωγής και της τριτοβάθμιας εκπαίδευσης. Θα ήθελα να εκφράσω την αγωνία αυτών, οι οποίοι είτε φοιτούν, εκπαιδεύονται στις εγκύκλιες σπουδές, που σπουδάζουν στα Πανεπιστήμια, αλλά και αυτών, οι οποίοι έχουν την ευθύνη, για να διατελέσουν αυτό το λειτούργημα και την εκπαίδευσή τους.

Παρατηρώ, λοιπόν, ότι έχουμε μια τοποθέτηση από την πλευρά της Πλειοψηφίας και την πολιτική ηγεσία του Υπουργείου Παιδείας, όπου επικαλείται, συνεχώς, τα προβλήματα, που έχουν δημιουργηθεί, στο παρελθόν και ότι σήμερα, με το συγκεκριμένο νομοσχέδιο και τα προηγούμενα, μετά από σύμφωνη γνώμη και εκτενή διάλογο, με το σύνολο των φορέων, που εμπλέκονται, κυρίως, βέβαια, της ακαδημαϊκής κοινότητας, συμφωνήσαμε και καταλήγουμε.

Εδώ υπάρχει μια πολύ μεγάλη αντίφαση. Από τη μία πλευρά, επικαλούμαστε, συνεχώς, το διάλογο και τις πρυτανικές αρχές και από την άλλη, η ίδια πολιτική ηγεσία έρχεται και καταγγέλλει, ψέγει και κατηγορεί τις προηγούμενες ηγεσίες για τον χάρτη, που διαμορφώθηκε, στην τριτοβάθμια εκπαίδευση.

Λέω εγώ, ο χάρτης, που διαμορφώθηκε στην τριτοβάθμια εκπαίδευση, τα προηγούμενα χρόνια, διαμορφώθηκε, χωρίς την εισήγηση, την πρόταση, τη συμφωνία και την εισήγηση της ακαδημαϊκής κοινότητας, των εκάστοτε πρυτανικών αρχών κ.λπ.; Δεν το νομίζω. Στο σύνολό τους, έχουν γίνει εισηγήσεις από τα αντίστοιχα ιδρύματα και τμήματα, μαζί με εισηγήσεις από την τοπική κοινωνία. Μαζί, λέω, με εισηγήσεις από την τοπική κοινωνία. Άρα, λοιπόν, εδώ υπάρχει μια μεγάλη αντίφαση. Επικαλούμαστε τον ακαδημαϊκό χώρο, αλλά κατηγορούμε τους προηγούμενους, οι οποίοι, σε συνεννόηση με τον ακαδημαϊκό χώρο, διαμόρφωσαν τον χάρτη, έτσι όπως διαμορφώθηκε.

Πάμε παρακάτω να δούμε ποια είναι η αγωνία. Η αγωνία, λοιπόν, είναι το τι γίνεται από δω και πέρα. Μπορούν να αφεθούν να αναπτυχθούν, να δυναμώσουν και να απαλλάξουν πραγματικό έργο τα πανεπιστήμιά μας σε όλους τους τομείς; Να παρέχουν, δηλαδή, παιδεία, μόρφωση, επαγγελματικές προοπτικές, να δημιουργήσουν ερευνητικές προϋποθέσεις για ανάπτυξη και να συνδέσουν τα πανεπιστήμιά μας με την παραγωγή. Θέλω να πιστεύω ότι αυτός είναι ο σκοπός και ο στόχος. Με τα συγκεκριμένα νομοσχέδια μπορεί να επιτευχθεί; Απαραίτητη προϋπόθεση είναι να υπάρχουν τα χρήματα και οι πόροι, για να επιτευχθεί και να υλοποιηθεί ένα σχέδιο, διότι συζητούμε και συζητούμε θεωρητικά μόνοι μας, χωρίς να ξέρουμε, εάν υπάρχουν αυτά τα χρήματα και οι πόροι.

Γιατί, λοιπόν, η σημερινή Κυβέρνηση, με τις πράξεις και τις ενέργειές της, κάνει την συζήτηση του νομοσχεδίου περισσότερο επιπόλαια, θα έλεγα εγώ, να χρησιμοποιήσω αυτή τη λέξη; Διότι δεν υπάρχουν μελέτες βιωσιμότητας και μελέτες σκοπιμότητας για όλα αυτά, που δημιουργούνται, από δω και στο εξής. Άρα, λοιπόν, λένε στην ελληνική κοινωνία, που βρίσκεται δέκα χρόνια, μέσα σε οικονομική κρίση, ότι «εμείς θεωρητικά σχεδιάζουμε στο χαρτί, χωρίς να ξέρουμε από πού θα βρεθούν τα χρήματα».

Τα αντικείμενα και τα Τμήματα, που δημιουργούνται και γίνονται, σε όλα αυτά τα πανεπιστήμια, θα έρθουν να καλύψουν κάποια κενά, που υπάρχουν, σήμερα, στην τριτοβάθμια εκπαίδευση, ανά τον κόσμο; Θα έρθουν να καλύψουν κάποιες προοπτικές, που φαίνεται ότι μπορούν να ανοίξουν στο μέλλον; Πάλι, δε φαίνεται από το συγκεκριμένο νομοσχέδιο, όπως δεν φάνηκε και από το προηγούμενο, να υπάρχει απάντηση. Όλα τα υπόλοιπα είναι και θα συμφωνήσω με τον Πρόεδρο της Επιτροπής, για να μιλάμε τρεις, τέσσερις ώρες και να μην καταλήγουμε κάπου και να μην καταλαβαίνουμε τι λέμε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Δεν το είπε ποτέ αυτό ο Πρόεδρος, πάντως.

**ΓΕΩΡΓΙΟΣ ΣΤΥΛΙΟΣ:** Δεν το είπατε. Είπατε ότι μιλάει ο Υπουργός τρεις, τέσσερις ώρες και πόσο θέλει κ.τ.λ.. Λέω ότι μιλάμε, χωρίς να καταλήγουμε κάπου.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Είπα, πόσες ώρες χρειάζεστε να μιλήσετε;

**ΓΕΩΡΓΙΟΣ ΣΤΥΛΙΟΣ:** Τι πόσες ώρες, μιλάμε για λεπτά…

Να συνεχίσω μιας και έχουμε δύο θέματα, ένα είναι η τριτοβάθμια εκπαίδευση και το άλλο είναι η δευτεροβάθμια και το προς τα που πάμε.

Θέλω να ενημερώσω τα μέλη της Επιτροπής, μιας και έγινε αναφορά και από την προλαλήσασα Υπουργό, κυρία Τζούφη, για τα επαγγελματικά δικαιώματα των Τ.Ε.Ι.. Το 2001, με νομοσχέδιο, που ψηφίστηκε από την Ελληνική Βουλή, υπήρξε ανωτατοποίηση των Τ.Ε.Ι.. Από εκεί και μετά, προέκυψε το θέμα των επαγγελματικών δικαιωμάτων.

Να ενημερώσω την Υπουργό, για να διαβάσει και να ξέρει, της το λέω με καλή πρόθεση γιατί καταλαβαίνω ότι μπορεί να μην έχει χρόνο να ασχοληθεί με τα θέματα αυτά και αν εγώ κάνω λάθος να με διορθώσει, συγκεκριμένα, όμως και με στοιχεία.

Το 2001, λοιπόν, προέκυψαν η ανατροπή των ΤΕΙ και μετά είχαμε μία σειρά από τμήματα, τα οποία έπρεπε να δημοσιευτούν, να βγουν σε ΦΕΚ τα επαγγελματικά τους δικαιώματα. Συνέβη αυτό; Ναι, συνέβη. Ναι, πραγματοποιήθηκε. Ναι, υλοποιήθηκε. Για πόσα; Για πάνω από 180 τμήματα ΤΕΙ στη χώρα. Και μιλώ συγκεκριμένα και σας προκαλώ, κυρία Υπουργέ, να έλθετε, να μας πείτε, αν υπάρχουν τμήματα στο ΤΕΙ Αθήνας, στο ΤΕΙ Θεσσαλονίκης, στο ΤΕΙ Πάτρας, στο ΤΕΙ Ηπείρου, στο ΤΕΙ Κρήτης, στο ΤΕΙ Δυτικής Ελλάδας, στην Πάτρα, στο ΤΕΙ Καβάλας, εάν υπάρχουν τμήματα, στα οποία δεν είχαν εκδοθεί τα επαγγελματικά δικαιώματα και δη επαγγελματικά δικαιώματα των μηχανικών. Σε όλα είχαν εκδοθεί. Άρα, μην επικαλούμαστε πράγματα, τα οποία δεν ισχύουν στο παρελθόν. Πού υπάρχει πρόβλημα και είναι ευθύνη της σημερινής Κυβέρνησης.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Είπατε και Μηχανικών;

**ΓΕΩΡΓΙΟΣ ΣΤΥΛΙΟΣ:** Είπα των μηχανικών των ΤΕΙ. Βεβαίως. Τα επαγγελματικά δικαιώματα έχουν εκδοθεί με ΦΕΚ.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Των ΤΕΙ; Έχουν εκδοθεί με ΦΕΚ, σε αυτή τη χώρα;

**ΓΕΩΡΓΙΟΣ ΣΤΥΛΙΟΣ:** Βεβαίως. Και στα τμήματα μηχανικών στη ΣΤΕ υπάρχει ΦΕΚ για τα επαγγελματικά δικαιώματα της Σχολής Τεχνολόγων Εφαρμογών. Σε όλα τα τμήματα στους ηλεκτρολόγους, στους πολιτικούς μηχανικούς. Πού είναι η ευθύνη της σημερινής Κυβέρνησης;

Το 2013 είχαμε τη δημιουργία νέων τμημάτων, με το σχέδιο «ΑΘΗΝΑ», που τόσο πολύ το επικαλείστε, το κατηγορείτε, το καταγγέλλετε κ.λπ.. Από το 2013, λοιπόν, και μετά με νόμο του κράτους, που ψηφίστηκε από τη πλειοψηφία της Ελληνικής Βουλής, τη νόμιμα εκλεγμένη Κυβέρνηση της Ελληνικής Βουλής – δεν ξέρω εάν η Κυβέρνηση έχει την εμπιστοσύνη, την πολιτική νομιμοποίηση από το λαό και την πλειοψηφία στην Ελληνική Βουλή, θα το δούμε τις επόμενες ημέρες.

Το 2013 δημιουργήθηκαν καινούργια τμήματα. Από το 2013, μέχρι σήμερα, δεν έχει βγει ούτε ένα ΦΕΚ επαγγελματικών δικαιωμάτων γι’ αυτά τα νέα τμήματα των ΤΕΙ και τώρα προκύπτει ξανά – είναι υποχρέωση του Υπουργείου – και πρέπει να εκδοθούν τα επαγγελματικά δικαιώματα, λέω εγώ τώρα. Τι γίνεται με τους σπουδαστές, οι οποίοι αποφοίτησαν, από το 2013 μέχρι σήμερα; Μήπως τους αφήνουμε σε κενό αέρος; Δείτε το, κύριε Υπουργέ, να δώσουμε και μία απάντηση γι’ αυτά τα παιδιά.

Κλείνω, με μία άλλη μεγάλη αγωνία, που έχει σχέση με τους δασκάλους, με τους καθηγητές, με τους μόνιμους εκπαιδευτικούς, στην πρωτοβάθμια, τη δευτεροβάθμια και την ειδική αγωγή. Ο τελευταίος διαγωνισμός του ΑΣΕΠ έγινε τέλος του 2008, στη χώρα, δηλαδή, πριν 11 χρόνια. Από τότε και μετά, προέκυψαν μια σειρά από γεγονότα. Τα ξέρουμε δεν τα ξαναναφέρω. Ποια είναι η πραγματικότητα; Πόσοι διορισμοί έχουν γίνει, στα 4 χρόνια της Κυβέρνησης ΣΥΡΙΖΑ – ΑΝΕΛ; Από το 2015 έως το 2019; Μιλώ για μόνιμους διορισμούς. Κανένας μόνιμος διορισμός δεν έχει γίνει. Έχουν γίνει μόνο διορισμοί όσων έχουν δικαιωθεί, με δικαστικές αποφάσεις και εκκρεμότητες, οι οποίες υπήρχαν στο παρελθόν. Τι συνέβη, λοιπόν, πριν τις εκλογές του 2015; Είχαμε συστηματικά εξαγγελίες από την τότε Αξιωματική Αντιπολίτευση και νυν Κυβέρνηση ΣΥΡΙΖΑ, ότι θα προχωρήσουμε σε 20.000 διορισμούς. Δεν έγινε κανένας διορισμός. Σας παραπέμπω και σε τοποθετήσεις συναδέλφων, που ανήκουν, στην πλειοψηφία του ΣΥΡΙΖΑ.

Σήμερα, μετά από 4 χρόνια, έχουμε ξανά μια επιστροφή στη φιλοσοφία της Αντιπολίτευσης, πριν το 2015, όπου λέμε, δεν έγιναν 20.000 διορισμοί. Αυτό λέμε τώρα στους εκπαιδευτικούς, αλλά εμείς, που νομοθετήσαμε τη δεύτερη, την τρίτη και την τέταρτη ανάθεση στους εκπαιδευτικούς – και ξέρουν πολύ καλά οι εκπαιδευτικοί, σε τι αναφέρομαι – θα σας κάνουμε από εδώ και στο εξής 15.000 διορισμούς, τους οποίους θα αφήσουμε για την επόμενη κυβέρνηση.

Άρα, λοιπόν, συναντώ ξανά την αγωνία όλων αυτών και λέω, πώς θα γίνουν αυτοί οι διορισμοί; Διότι έχει να κάνει το ίδιο πράγμα με τα Πανεπιστήμια και με τους σπουδαστές, που δεν γνωρίζουν που θα πάνε και που βρίσκονται; Ποιους δασκάλους θα έχουμε και ποιοι καθηγητές θα διδάξουν τα παιδιά μας;

Σε ό,τι αφορά την Ειδική Αγωγή, που τόσο πολύ επικαλείστε και έχουμε να κάνουμε με μεγάλες εξαγγελίες, θα πω τα εξής. Πάλι και εκεί δεν έχει γίνει κανένας διορισμός.

Εύχομαι, λοιπόν, στη σημερινή ηγεσία του Υπουργείου Παιδείας και στην πλειοψηφία των ΣΥ.ΡΙΖ.Α. – ΑΝ.ΕΛ., να μην έχουν μια άλλη αυταπάτη, για άλλη μια φορά, διότι εδώ θα είμαστε να τα λέμε και μετά τις εκλογές και να μην γίνεται η όλη συζήτηση, μόνον και μόνον, γιατί είμαστε σε ένα εκλογικό έτος. Σας ευχαριστώ πολύ.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Με συγχωρείτε, κύριε Πρόεδρε, θα ήθελα να κάνω μόνο μία ερώτηση διευκρινιστική.

Κοιτάξτε, μπορεί να ήταν λάθος ο χρόνος, αλλά είπατε το τι γινόταν πριν το 2015 και ότι πριν από το 2015, αυτό που γινόταν, ήταν ό,τι τότε ο ΣΥ.ΡΙΖ.Α. υποσχόταν.

Πραγματικά, πριν από το 2015, αυτό γινόταν ή γινόταν η απόλυση των εκπαιδευτικών;

Δεν ξέρω τι γινόταν, αλλά αυτό είναι φοβερό, που έχω ακούσει και γι’ αυτό και σας ρώτησα μήπως ο χρόνος του ρήματος, που χρησιμοποιήσατε, είναι λάθος;

Εγώ ξέρω και όλη η ελληνική κοινωνία το ξέρει ότι αν έγινε κάτι, πριν από το 2015, επαναλαμβάνω, εάν έγινε κάτι, ήταν οι απολύσεις εκπαιδευτικών. Προσέξτε, είναι δικιά σας ιστορία και μην την απαντήστε.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Επειδή αυτό το θέμα έχει έρθει πάρα πολλές φορές στη συζήτηση…

**ΓΕΩΡΓΙΟΣ ΣΤΥΛΙΟΣ:** Σας παρακαλώ, θα πρέπει να μου δώσετε το λόγο, γιατί ο κύριος Υπουργός αναφέρθηκε στην τοποθέτησή μου.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Σας παρακαλώ πολύ, κύριε Στύλιο, δεν σας ονομάτισε. Έχετε κάνει μια δεκάλεπτη τοποθέτηση.

**ΓΕΩΡΓΙΟΣ ΣΤΥΛΙΟΣ:** Όχι, όχι, σας παρακαλώ πολύ κύριε Πρόεδρε, θα πρέπει να πω δύο λόγια.

Κάθε φορά έχουμε επίκληση απολύσεων και τι συνέβη και εγώ σας είπα το τι εξήγγειλε, τότε, η σημερινή Κυβέρνηση και το τι εφάρμοσε, όταν εκλέχθηκε.

Κλείνω κύριε Πρόεδρε, λέγοντας το εξής. Ο ελληνικός λαός έχει βγάλει τα συμπεράσματά του, κύριε Υπουργέ, κοντά - σιμά οι εκλογές και θα δούμε. Να είσαστε καλά.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Μηταφίδης.

**ΤΡΙΑΝΤΑΦΥΛΛΟΣ ΜΥΤΑΦΙΔΗΣ:** Συγνώμη, για την έκρηξη, αλλά υπάρχουν σήμερα εδώ μέσα στην αίθουσα αυτόπτες μάρτυρες αυτών των εγκλημάτων εις βάρος της εκπαίδευσης. Εδώ, παρευρίσκεται ο πρώην πρόεδρος της ΟΛΜΕ, ο κ. Κοτσιφάκης, ο οποίος απολύθηκε και δεν ήταν απλώς μόνο σε διαθεσιμότητα. Μάλλον, πρόκειται περί οφθαλμαπάτης, φαίνεται.

Το έχετε πει και άλλη φορά, κύριε Στύλιο και σας είχα δώσει μάλιστα και το σχετικό διάταγμα, με το οποίο κάνατε τις απολύσεις. Μήπως θα πρέπει να φρεσκάρετε η μνήμη σας; Είπατε ότι προχθές διαμαρτύρονταν οι απολυμένοι συνάδελφοι στο Υπουργείο Παιδείας, γιατί μας ζητούν και τα χρεωστούμενα. Τι άλλο να πούμε; Που ζείτε, σε άλλη χώρα;

Αγαπητοί συνάδελφοι και συναδέλφισσες, η ημέρα το έχει σήμερα και εμάς το θύμισε σήμερα το πρωί η Εισηγήτρια μας, κυρία Αναγνωστοπούλου, ότι είναι μια αποφράδα επέτειος για τη δημόσια εκπαίδευση και συνολικά για την παιδεία, η σημερινή ημέρα, καθώς πριν από 28 χρόνια, ένας εξαιρετικός συνάδελφος και αγωνιστής, ο Νίκος Τεμπονέρας, έπεσε θύμα μιας προμελετημένης δολοφονίας, σύμφωνα και με την απόφαση του Αρείου Πάγου και του Εφετείου, που καταδίκασε τον πρόεδρο της ΟΝΝΕΔ Πάτρας και άλλα στελέχη της ΟΝΝΕΔ, ως ηθικούς και φυσικούς αυτουργούς της δολοφονίας του.

Δεν τα λέω αυτά, αγαπητοί συνάδελφοι, για λόγους πολιτικού ρεβανσισμού, αλλά για έναν και μόνο λόγο. Ο συνάδελφος Νίκος Τεμπονέρας υπερασπίστηκε τους μαθητές του στο σχολείο που ήταν, όταν – να σας τα θυμίσω αυτά, κύριοι της Ν.Δ. – για να αντιμετωπίσετε το κύμα των καταλήψεων των μαθητών εκείνης της περιόδου, οι οποίοι αντιδρούσαν για μέτρα παρόμοια απ' αυτά, που υπόσχεται ο υιός Μητσοτάκης, γιατί τότε ήταν κυβέρνηση του πατρός Μητσοτάκη !

 Αναφερόταν σε ιδιωτικά πανεπιστήμια. Θέλατε τότε να επιβάλλετε και μια ομοιομορφία και θέλατε να επιβάλετε και έναν κομφορμισμό και όλα τα άλλα γνωστά της εθνικοφροσύνης, όπως έπαρση της σημαίας και βέβαια, με τη δραστική περικοπή των δαπανών για την παιδεία.

Ήταν η πρώτη, θα έλεγα, έκρηξη του νεοφιλελευθερισμού από την πλευρά της Δεξιάς, μετά την περίοδο της περιβόητης σοσιαλμανίας, μετά την πτώση της δικτατορίας. Σας το λέω αυτό και θέλω να πω επίσης, με αφορμή και αυτά που είπαν οι συνάδελφοι της εκπαιδευτικής ομοσπονδίας, εγώ δεν τους κακολογώ, όχι γιατί ήμουν μια ζωή στο συνδικαλιστικό κίνημα των εκπαιδευτικών και όχι μόνον, αλλά γιατί προφανώς εκφράζουν ολόκληρους κλάδους και συσχετισμούς και, προφανώς, οι υπερβολές, πολλές φορές, είναι μέσα στο πλαίσιο αυτής της σύγκρουσης, που έχουν και τις διεκδικήσεις.

Ένα πράγμα, όμως, θέλω να πω όσοι «μας πυροβολούν» εξ αριστερών για τα μέτρα μας, όχι απλώς να εύχονται, αλλά να φροντίσουν να μην είναι οι διεκδικήσεις της επόμενης περιόδου τα μέτρα του ΣΥΡΙΖΑ. Η Ν.Δ. λέει «θα τα ξηλώσουμε όλα», αυτό είναι το σύνθημά τους. «Θα ξηλώσουμε ό,τι έκανε και ό,τι πιστεύει η Αριστερά», ακόμα και σε επίπεδο δίκης προθέσεων είμαστε ιδεολογικής. Σας τα λέω αυτά, γιατί τα ξανακάνατε και το παρελθόν, γιατί πρέπει να βγάζουμε μαθήματα, από εκείνη τη σκληρή περίοδο. Εγώ την έχω ζήσει πάρα πολύ και σας λέω ότι από τύχη στη Θεσσαλονίκη δεν είχαμε δεύτερο νεκρό, είχαμε τραυματισμούς σε όλες τις πόλεις και μιλάμε για μικρά παιδιά. Έχουμε ανάπηρα παιδιά, μαθητές από εκείνη την περίοδο, του Γυμνασίου, όταν εξαπολύθηκε το κύμα των ανακαταλήψεων. Αυτή ήταν η γραμμή, που είχατε, εκείνη την περίοδο.

Θέλω να πω, όμως, αγαπητοί συνάδελφοι, ότι επειδή μέτρο σύγκρισης για τη δική μας πολιτική δεν πρέπει να είναι οι αντίπαλοί μας, εμείς δεν σας αντιπολιτευόμαστε, αλλά προσπαθούμε, με μια άλλη αντίληψη, που έχουμε, για το πώς λύνονται τα προβλήματα της κοινωνίας, από τη σκοπιά της κοινωνικής δικαιοσύνης, αυτή που προσπαθούμε να εφαρμόσουμε, αφού περάσαμε μέσα από τις συμπληγάδες των μνημονίων, με ψαλιδισμένη την ουρά και χωρίς να παριστάνουμε το στρατό σωτηρίας αυτής της χώρας, ότι ναι, θα δώσουμε μέχρι την τελευταία στιγμή και αυτής της Κυβέρνησης τη μάχη κατά των ανισοτήτων.

Θέλω να σας πω, το ξέρετε αυτό, εμείς το κάνουμε αυτό, ότι έχουμε καταθέσει πάνω από 50 Βουλευτές του ΣΥΡΙΖΑ πρόταση να καθιερωθεί επιτέλους η αρχή της μη διάκρισης εις βάρος των εργαζομένων, με συμβάσεις ορισμένου χρόνου, όπως είναι και οι αναπληρωτές. Δεν μπορούμε να τους προσλάβουμε όλους αυτή τη στιγμή, δυστυχώς. Μπορούμε, όμως, να καταργήσουμε το καθεστώς των διακρίσεων. Η πρόταση αυτή έχει πάει και στο Υπουργείο Εργασίας είναι και εις γνώση του Υπουργείου Παιδείας, γιατί δεν μπορούν οι συνάδελφοί μας, μέσα στα σχολεία, να έχουν τα ίδια δικαιώματα και υποχρεώσεις με τους μόνιμους συναδέλφους τους, αλλά όταν αρρωσταίνουν, να είναι σε καθεστώς διάκρισης, όταν γεννούν τα παιδιά τους, πάλι να είναι σε καθεστώς διάκρισης.

Θέλω να σας πω ότι έχουμε φέρει σε αυτή τη «ριμάδα τη Βουλή» και εγώ δεν ξέρω πόσες κυρώσεις συμφωνιών, απομεινάρια του παρελθόντος για τα πιο απίθανα πράγματα. Υπάρχει Κοινοτική Οδηγία, από το 1999, λέγεται «η αρχή της μη διάκρισης». Έχουμε πάνω από 20 αποφάσεις του Ευρωπαϊκού Δικαστηρίου καταδικαστικές για τις ευρωπαϊκές κυβερνήσεις, γιατί εφαρμόζουν καθεστώς διακρίσεων για τους εργαζόμενους ορισμένου χρόνου. Επέστη η ώρα, λοιπόν, στα αμέσως επόμενα νομοσχέδια να κυρώσουμε αυτή τη συμφωνία, γιατί, δυστυχώς, αυτοί οι άνθρωποι θα μείνουν για αρκετό ακόμα διάστημα σε καθεστώς εργασιακής ανασφάλειας. Κάνουμε το πρώτο βήμα, με αυτούς τους διορισμούς, τουλάχιστον, να μην δυσκολεύεται ακόμη περισσότερο η θέση τους πέρα από την οικονομική, που δυστυχώς είναι σε δυσμενή θέση.

Θέλω να κλείσω με το εξής. Αύριο δικάζεται η Ομοσπονδία Ιδιωτικών Εκπαιδευτικών, μετά από αγωγή του κυρίου Σαμαρά, για τη γνωστή υπόθεση της δυστυχώς μακαρίτισσας πλέον συναδέλφου, της Φώφης Μπουλούτα. Εγώ ήμουν τουλάχιστον επί 15 χρόνια μέλος της Ομοσπονδίας των Ιδιωτικών Εκπαιδευτικών και ήρθα στη δημόσια εκπαίδευση, ως απολυμένος από την «καλή» ιδιωτική εκπαίδευση. Σας πληροφορώ ότι το σχολείο, στο οποίο υπηρετούσα, το δουλεύαμε συνεταιρικά, χωρίς να πληρωνόμαστε, για να μπορέσουμε να βοηθήσουμε συναδέλφους μας, που πλησίαζαν στη σύνταξη. Τα θυμίζω αυτά, γιατί πίσω από αυτά που λέμε ή κάνουμε, υπάρχει ένα ιστορικό βάθος, που έχει σχέση με αξίες, με αγώνες.

Να συμπληρώσω σε αυτά που είπε ο κ. Μπαξεβανάκης, που ήταν οι ιδιωτικοί εκπαιδευτικοί, επί των ημερών σας; Αναγνωρίζονταν, ως εκπαιδευτικοί; Τους είχατε στείλει στο Υπουργείο Εργασίας. Εμείς εξαλείψαμε αυτό το καθεστώς των διακρίσεων, προλάβαμε απολύσεις, καθιερώσαμε με νόμο παρά την αντίδραση, όχι μόνο των σχολαρχών, αλλά και των δανειστών. Τα θυμάστε αυτά. «Ανταρσία Βουλευτών του ΣΥΡΙΖΑ» έλεγαν τα δικά σας έντυπα, 7 η ώρα το πρωί. Πού διάολο είχαν μάθει την τροπολογία, που είχαμε φέρει; Μας κάνατε πρωτοσέλιδο. Βεβαίως, «ανταρσία Βουλευτών του ΣΥΡΙΖΑ, απέναντι στην αδικία» !

Γιατί οι ιδιωτικοί εκπαιδευτικοί είναι λειτουργοί της εκπαίδευσης και θα έχουν το ίδιο καθεστώς, όταν βρίσκονται στο στόχαστρο των σχολαρχών, οι οποίοι μπορούν να τους κρίνουν ανεπαρκείς, όταν έχουν έντονη συνδικαλιστική δραστηριότητα και έχει αυτό το συνδικάτο πολύ έντονη δραστηριότητα, ότι θα έχουν τον ίδιο τρόπο αντιμετώπισης, που έχουν οι δημόσιοι εκπαιδευτικοί. Αυτή είναι η δικιά μας η πολιτική, το είπαμε και προχτές. Ξέρουμε ότι δεν συμφωνείτε με αυτό, εσείς λέτε ότι η ανισότητα είναι ένας φυσιολογικός τρόπος ύπαρξης. Οι «γαλαζοαίματοι» αυτού του τόπου έτσι σκέπτονται.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Το λόγο έχει ο κ. Κέλλας.

**ΧΡΗΣΤΟΣ ΚΕΛΛΑΣ (Εισηγητής της Νέας Δημοκρατίας):** Δεν θα επαναλάβω τα ίδια, αλλά, βλέπετε, κύριε Υπουργέ, ότι το θέμα με τα ιατρικά εργαστήρια της Λάρισας, με τη Σχολή αυτή είναι και Πανθεσσαλική και διακομματική. Για το Συμβούλιο Ένταξης το ξαναείπαμε να είναι οι πρυτανικές αρχές οι νυν που είναι ήδη εκλεγμένες και έχουν ένα χρόνο θητεία.

Χαίρομαι που αποσύρετε την παρ.5 του άρθρου 32, που μιλάει για τον Πρύτανη, υπό συνταξιοδότηση και είπατε ότι θα φέρετε άλλη τροπολογία. Είπαν η κυρία Τζούφη και ο κ. Μπαξεβανάκης, ομολόγησαν και οι δύο ότι με το σύστημα μοριοδότησης των υπό διορισμό εκπαιδευτικών το οποίο προτείνετε, δεν έχουν καμία ελπίδα οι νέοι πτυχιούχοι με τα μεταπτυχιακά διδακτορικά κ.λπ..

 **ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Κέλλα, ακούστε κάτι και πραγματικά, με καλή πρόθεση και χωρίς τσιγκουνιές. Αν κάνουμε ένα δεύτερο κύκλο ερμηνειών, πάνω στις τοποθετήσεις, φυσικά θα αναπαραχθεί. Έχουν γίνει οι τοποθετήσεις οργανωμένες, κατατεθειμένες και αρχειοθετημένες από το σύστημα.

 **ΧΡΗΣΤΟΣ ΚΕΛΛΑΣ (Εισηγητής της Νέας Δημοκρατίας):** Η Ν.Δ. προτείνει το ΑΣΕΠ και στη συνέχεια, βεβαίως, και η προϋπηρεσία και η εκπαιδευτική υποστήριξη στα σχολεία να μοριοδοτηθούν και μάλιστα, με αυξημένα μόρια. Βεβαίως, θέλουμε και τα κοινωνικά κριτήρια, διότι οι πολύτεκνοι και το δημογραφικό είναι ένα τεράστιο πρόβλημα.

Θα ήθελα να απαντήσω σε αυτό που είπε ο κ. Στέφος, ο οποίος μίλησε για αυτοδίκαιη αργία εκπαιδευτικών. Ναι, κύριε Στέφο, αυτοί που έχουν κάνει κακουργήματα να μπουν σε αυτοδίκαιη αργία. Εγώ δεν θα ήθελα το παιδί μου να έχει σαν εκπαιδευτικό έναν έμπορο ναρκωτικών.

Επίσης, θα ήθελα να απαντήσω σε αυτό που είπε η κυρία Τζούφη, ότι ουδέποτε δεν είχε γίνει καταγραφή στην Ειδική Αγωγή και τώρα κατεγράφησαν και είναι 60.000 και από 60.000 αυξήθηκαν στις 90.000. Ναι, δεν έχει γίνει καταγραφή, σας παραδόθηκε, όμως, κυρία Τζούφη, ένα ηλεκτρονικό αρχείο για τα ΑμεΑ. Αυτό το αρχείο, τι το κάνατε αλήθεια; Το τροποποιήσατε; Το χρησιμοποιήσατε πουθενά;

Πουθενά δεν το χρησιμοποιήσατε. Σας παραδόθηκε, επί ΣΥΡΙΖΑ, ένα ηλεκτρονικό μητρώο των ΑμεΑ, το οποίο είχε γίνει με έξοδα του ΕΣΠΑ.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, έρευνας και Θρησκευμάτων):** Με όλα τα άτομα, στην Ελλάδα, που είναι ΑμεΑ;

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Ναι.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, έρευνας και Θρησκευμάτων):** Παραδόθηκε στο Υπουργείο Παιδείας;

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Βεβαίως.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, έρευνας και Θρησκευμάτων):** Και το ερώτημά σας είναι ποιο;

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Τι το κάνατε αυτό το αρχείο; Το χρησιμοποιήσατε πουθενά;

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, έρευνας και Θρησκευμάτων):** Τι εννοείτε; Πήγατε να το ψάξετε και δεν το βρίσκετε, δηλαδή και μας ρωτάτε;

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Όχι.Το χρησιμοποιήσατε κάπου αυτό που έχει γίνει;

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, έρευνας και Θρησκευμάτων):** Τι νομίζετε ότι κάνουμε έτσι στον αέρα; Μπερδεύετε την κυβέρνησή σας με τη δικιά μας.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Καθόλου. Μας λέτε ότι έγινε πρώτη φορά καταγραφή. Εγώ θα σας πω ότι ο νόμος - πλαίσιο για την Ειδική Αγωγή έγινε, για πρώτη φορά, το 2008, επί κυβερνήσεως της Ν.Δ. και θα σας πω, επίσης, ότι εγκύκλιος, η οποία στην Ειδική Αγωγή για Παράλληλη Στήριξη σε παιδιά με αυτισμό, μπορούν να γίνουν εκπαιδευτικοί γενικής αγωγής, έγιναν με εγκύκλιο του ΣΥΡΙΖΑ, κυκλοφόρησε τον Οκτώβριο του 2016. Είναι παγκόσμια πρωτοτυπία.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κύριε Κέλλα, αυτά που είπατε, γιατί να μην ειπωθούν στη δεύτερη ανάγνωση; Τι προσθέτουμε σήμερα;

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Ελέχθησαν και έπρεπε να απαντήσω.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Και άλλα ελέχθησαν, που έπρεπε να απαντηθούν. Η συζήτηση έχει μια διάρκεια και επίσης δώσαμε πάρα πολύ χρόνο για την οργάνωση των επιχειρημάτων. Παρακαλώ πολύ, δεν έχει κανένα νόημα.

Τον λόγο έχει η κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Εισηγήτρια του ΣΥΡΙΖΑ)**: Όχι, ευχαριστώ, θα απαντήσω την Παρασκευή, στη δεύτερη ανάγνωση.

Τον λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Υφυπουργός Παιδείας, έρευνας και Θρησκευμάτων):** Καταρχήν, για το θέμα της Ειδικής Αγωγής, η άποψή μου είναι ότι είναι ένας τομέας, που πρέπει να υπάρχουν ευρύτερες συγκλίσεις και συνεννόηση. Εγώ δεν αμφισβητώ ότι έχουν υπάρξει προσπάθειες. Εκείνο που λέω είναι ότι δεν υπήρχαν τα δεδομένα, ώστε να σχεδιάσει κανείς πολιτικές και αυτό δεν μπορεί να το συζητήσει κανένας.

Δεύτερον, έγινε μεγάλη προσπάθεια. Δεν είναι μόνο ποσοτικό το θέμα, είναι και ποιοτικό. Έγινε, λοιπόν, μεγάλη προσπάθεια να ιδρυθούν δομές, που ήταν απολύτως απαραίτητες και αυτό έγινε σε συνθήκες κρίσης και, από κει και πέρα, έγιναν και μια σειρά μεταρρυθμιστικά βήματα ώριμα, τα οποία ήταν αίτημα των γονιών, των παιδιών, αλλά και της κοινωνίας, όπως το Ειδικό Γυμνάσιο και Λύκειο, όπως η παρέμβαση στην προσχολική εκπαίδευση και φυσικά, οι ανάγκες σε Παράλληλη Στήριξη.

Αναφερθήκατε στο ότι δεν υπήρχαν μόνιμοι περιορισμοί. Δεν υπήρχαν, αλλά τι κάναμε εμείς; Χρησιμοποιήσαμε όλα τα χρηματοδοτικά εργαλεία, ώστε τα παιδιά αυτά να μπορούν να υποστηριχθούν, μέσω του θεσμού των αναπληρωτών. Πόσα ήταν τα παιδιά στην Παράλληλη Στήριξη, που υποστηρίζονταν το 2014 - 2015; Τα παιδιά ήταν 4.296. Πόσα είναι φέτος; Είναι περίπου 8.000 με 9.000. Βεβαίως, υπάρχει εκθετική αύξηση του πληθυσμού, γι' αυτό και λέω, ότι πρέπει να συνεννοηθούμε. Πόσες ήταν οι προσλήψεις αναπληρωτών στην Ειδική Αγωγή το 2014 - 2015; Ήταν 6.000. Πόσες είναι σήμερα οι προσλήψεις; Είναι 15.000.

Άρα, έχει γίνει από αυτήν την Κυβέρνηση μια συνειδητή προσπάθεια να βρεθεί κάθε χρηματοδοτικό εργαλείο, ώστε να εξασφαλιστεί σε ποσοτικό – επαναλαμβάνω – επίπεδο η υποστήριξη αυτών των παιδιών και των οικογενειών τους.

Πρέπει να γίνουν πολύ περισσότερα, διότι χρειάζεται να ανεβάσουμε και την ποιότητα και τις παρεμβάσεις και σ' αυτή την κατεύθυνση οι 4.500 μόνιμοι διορισμοί, είμαι απολύτως βέβαιη, καλύτερα καταρτισμένου προσωπικού, με εμπειρία, θα μπορέσουν να βοηθήσουν ουσιαστικά. Αλλά, όταν για είκοσι χρόνια, σ' αυτόν το χώρο, υπηρετούσαν 3.000 μόνιμοι εκπαιδευτικοί, νομίζω ότι δεν μπορεί να μας ζητάτε τον λόγο. Και βεβαίως, λέω ότι πρέπει να γίνουν πολύ περισσότερα. Αυτό είναι το ένα που θέλω να απαντήσω.

Το δεύτερο, διότι ο κ. Στύλιος ειρωνεύτηκε ότι δεν έχω επίγνωση των πτυχίων, που έχουν δοθεί στα Τ.Ε.Ι. και μάλιστα, έτσι, με ιδιαίτερα ειρωνικό τρόπο. Εγώ δεν επιλέγω αυτόν τον τρόπο. Εγώ θα σας πω ότι έχω γίνει δέκτης και εγώ και άλλοι ότι οι μηχανικοί τεχνολογικής κατεύθυνσης, αυτή τη στιγμή, δεν έχουν επαγγελματικά δικαιώματα, ανάλογα των σπουδών τους και των προγραμμάτων σπουδών τους. Αυτό είναι ένα πραγματικό δεδομένο, αυτό αφορά όλες τις κατευθύνσεις των μηχανικών, δεν εγγράφονταν καν Τ.Ε.Ε..

Έγινε προσπάθεια από αυτήν την Κυβέρνηση να συνεννοηθούμε με το Τ.Ε.Ε. για την εγγραφή των μηχανικών διαφόρων ειδικοτήτων, πράγμα που δημιουργούσε πρόβλημα και για αποφοίτους πανεπιστημιακών σχολών, όπου τα πτυχία τους δεν είχαν επαγγελματική αντικατάσταση και ισχύει αυτό και το ξέρετε πολύ καλά στους μηχανικούς του Πανεπιστήμιου Ιωαννίνων. Και κατάφερε αυτή η Επιτροπή, στο επίπεδο, τουλάχιστον, των πολιτικών μηχανικών να συνεννοηθεί και να προχωρήσει συντεταγμένα και καταθέτει και νομοσχέδιο.

Το ίδιο ισχύει και για άλλες επαγγελματικές κατηγορίες, κύριε Στύλιο και μπορώ να σας αναφέρω αρκετές από αυτές, αν θέλετε, αλλά το κλείνω εδώ.

Και τελευταίο. Αυτή έχει και λίγο προσωπικό χαρακτήρα. Είχε ανάγκη η Άρτα, ο Νομός από τον οποίον εκλέγεστε, μια Γεωπονική σχολή, που ήταν όραμα πολλών κοινωνιών και πάρα πολλών χρόνων, γιατί δεν είχε γίνει, τόσα χρόνια, μελέτη βιωσιμότητας και σκοπιμότητας στην οποία αναφερθήκατε; Και εντέλει πώς εισπράττει αυτήν την επιλογή, που έκανε συντεταγμένα με τα Τ.Ε.Ι. Ηπείρου και με τις υποδομές τους; Αυτή η ηγεσία είναι θετική; Έγινε συντεταγμένα; Βοηθάει την περιοχή;

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Τον λόγο έχει ο κ. Υπουργός.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Τώρα, ανεξαρτήτως τόνου, καλό είναι όσο πλησιάζουμε την Ολομέλεια κανείς να ελέγξει την εσωτερική, αλλά και κυρίως την ιστορική συνέπεια των επιχειρημάτων. Και να ξέρετε, ότι σε αυτό το πράγμα θα είμαστε άτεγκτοι και στην Ολομέλεια.

Διάφοροι μίλησαν, γιατί βιαζόμαστε τόσο πολύ. Και βεβαίως, σ' αυτό υπάρχει μια πολύ απλή απάντηση, σύμφωνα με την απλοϊκή αυτή ερώτηση. Διότι, λέει, πλησιάζουν οι εκλογές και τα κάνουμε όλα αυτά για ψηφοθηρικούς λόγους.

Δεκατέσσερις (14) μήνες διαβούλευση. Σας προκαλώ και σας παρακαλώ να έρθετε διαβασμένοι στην επόμενη συνεδρίαση και να μου πείτε που έχει γίνει τόσο συστηματική διαβούλευση, από το 1974 και μετά. Αυτό θέλει απάντηση. Αλλιώτικα, τα λέτε για λαϊκίστικους λόγους.

Βιασύνη από το 1974. Το πόρισμα του Τσάτσου -Ευρυγένη, το πόρισμα της Επιτροπής Ταλιαδούρου, το πόρισμα της τότε Επιτροπής Πρυτάνεων, πείτε μου πότε είχε γίνει συστηματικότερη διαβούλευση; Πότε έχει γίνει μια διαβούλευση, όχι μόνο στο πλαίσιο των πανεπιστημίων. επίσης;

Κοιτάξτε, έχουμε μια πολιτισμική και ιδεολογική διαφορά για την έννοια της συναίνεσης. Συναίνεση δεν σημαίνει ομοφωνία. Συναίνεση δεν σημαίνει «συμφωνώ για όλα». Συναίνεση είναι ένα θέμα κοινωνικής και πολιτικής κουλτούρας. Και είναι «συμφωνούμε σε ένα πλαίσιο, ώστε με βάση αυτό το πλαίσιο να κάνουμε το επόμενο βήμα». Αυτό δεν θέλετε να το παραδεχτείτε, δεν θέλετε να το καταλάβετε, είναι εξαιρετικά ξένο στην κουλτούρα σας.

Εδώ υπήρχαν Βουλευτές της Αντιπολίτευσης και μου κάνει εντύπωση και καλλιεργημένοι άνθρωποι να λένε ότι «χθες ακούσαμε από τους πανεπιστημιακούς ότι δεν υπάρχει τίποτα, όλοι λέει ήταν περίπου εναντίον». Αυτό ακούσαμε; Τότε ή εμείς δεν ακούμε καλά ή εσείς δεν ακούτε καλά.

Επειδή και οι δύο ακούμε καλά σημαίνει, ότι δεν έχετε εκείνες τις προσλαμβάνουσες να κατανοήσετε τι λέει ένας άνθρωπος, όταν λέει «συμφωνώ και θέλω τα εξής». Άλλο είναι «συμφωνώ και θέλω τα εξής», άλλο είναι «διαφωνώ και δεν θέλω τίποτα». Έχει μια τεράστια διαφορά. Χτες, λοιπόν, εγώ είδα ένα εξαιρετικά ώριμο και το χαιρέτησα μάλιστα, ως κατάκτηση της κοινωνίας μας, κατάκτηση της δημοκρατίας, τον τρόπο με τον οποίον, εδώ, τοποθετήθηκαν οι Σύγκλητοι, οι οποίοι είχαν και διαφορετικές απόψεις, αλλά μέσα σε ένα πλαίσιο συναίνεσης.

Θέλω να πω κάτι και θέλω να το σκεφτείτε αυτό. Αναφέρομαι στην Ν.Δ. και το ΚΙΝΑΛ. Αυτές τις ημέρες, συζητάμε, όχι μόνο το σύστημα διορισμού, αλλά και τα πανεπιστήμια. Έτσι δεν είναι; Η λέξη «ανομία», η οποία είναι τόσο προσφιλής στον Πρόεδρο σας, δεν αναφέρθηκε. Γιατί; Σταμάτησε από προχθές, που έγινε η συζήτηση στη Βουλή και δεν υπάρχει πια ή εσείς διαφοροποιήσετε από τον αρχηγό σας; Διότι, βασική πολιτική της Ν.Δ. είναι «Καταργώ τους νόμους Μπαλτά, Φίλη, Γαβρόγλου, όταν έρθω» και «εν πάση περιπτώσει, τι είναι αυτό το πράγμα με τα πανεπιστήμια, τα οποία είναι γεμάτα ανομία, ναρκομανείς, ναρκοκινητές κ.τ.λ..» Δεν λέχθηκε αυτό. Εγώ το χαιρετίζω ότι δεν λέχθηκε, γιατί δεν υπάρχει. Καλώς, δεν το είπατε. Καταλαβαίνετε τι λέω και εγώ. Για τα πανεπιστήμια συζητάμε. Και μόλις ακούγεται η λέξη «Πα» ο Πρόεδρός σας λέει «Θα καταργήσουμε». Αυτό είναι σαν το σκυλί του Παβλόφ.

**ΧΡΗΣΤΟΣ ΚΕΛΛΑΣ (Εισηγητής της ΝΔ):** Για τα διαδραματιζόμενα στο χώρο των πανεπιστημίων, κύριε Υπουργέ. Εκεί υπάρχει ανομία.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Καταλαβαίνετε και εσείς ότι υπάρχει ένα θέμα.

Επαγγελματικά δικαιώματα. Όταν συζητάμε για τα επαγγελματικά δικαιώματα, κάνετε μια τεράστια προσπάθεια να το υποβαθμίσετε σε κάτι τεχνικό. Η επίλυση των επαγγελματικών δικαιωμάτων είναι κάτι το τεχνικό; Δεν είναι κάτι το τεχνικό. Είναι ότι η επίλυση αυτή έρχεται σε αντίθεση, σε ένα κοινωνικό κλίμα, που δημιουργήθηκε, από όλες τις προηγούμενες κυβερνήσεις, απόλυτου συντεχνιασμού. Δημιουργήσατε κοινωνικές ομάδες, η οποία η μια μισεί την άλλη, αυτό κάνατε. Αυτό κάνατε τόσα χρόνια. Και ξέρετε ότι εγώ δεν μιλάω έτσι για την αντιπολίτευση. Εμείς κάνουμε μια τεράστια προσπάθεια να επιλύσουμε αυτό το θέμα και ερχόμαστε αντιμέτωποι με κοινωνικές ομάδες, οι οποίες, εν πολλοίς, η καθεμία ιστορικά έχει δίκιο. Είχε κάποιο γνωστό κάποιος, προηγούμενα, στο Υπουργείο, νομοθέτησαν κάποια θέματα, οι 3 έγιναν 40, οι 40 έγιναν 100, οι 100 έκαναν σύλλογο. Δεν πάει έτσι μια κοινωνία, όμως. Δεν πάει μια κοινωνία, το ένα επάγγελμα να μην θέλει να συζητήσει, εγώ δεν σας λέω να το καλωσορίσει το άλλο επάγγελμα ή το παραδιπλανό. Για πρώτη φορά, λοιπόν, κάναμε μια τέτοια επιτροπή, η οποία συνεδρίαζε, υπό τον καθηγητή κ. Μπόγρη, που είναι εδώ, πάνω από ένα χρόνο και προσπαθήσαμε και καταλήξαμε σε ένα πόρισμα, το οποίο δεν είναι 100% τι θέλει η κάθε πλευρά, αλλά είχε διπλωματούχους μηχανικούς και πτυχιούχους μηχανικούς.

Λέμε, λοιπόν, ότι η επίλυση των επαγγελματικών δικαιωμάτων, περνάει και από μια άλλη αντίληψη για κοινωνική ειρήνη. Και αυτό θέλουμε να φέρουμε και αυτό κάνουμε τόσο καιρό και ιδεολογικά και κοινωνικά και πολιτικά. Γιατί πολύ φοβάμαι ότι κάποιοι απειλούνται πολιτικά και κοινωνικά από την επίλυση των επαγγελματικών δικαιωμάτων. Κάποιοι δεν το θέλουν. Εμείς το θέλουμε. Το αποδείξαμε. Δεν κάναμε τόσα όσα νομίζαμε ότι μπορούμε να κάνουμε, για να είμαστε και εντάξει, γιατί αντιμετωπίζαμε ένα πράγμα πολύ δύσκολο, δεν είναι τεχνικό, επιμένω και εκεί καταλάβαμε ότι μέρος της απίστευτης πελατειακής λογικής των τόσων χρόνων, ήταν ακριβώς και αυτό το θέμα.

Η κυρία Αναγνωστοπούλου μίλησε, με μεγάλη σαφήνεια, για τη σημασία της γνώσης, την αυταξία της γνώσης, το τι σημαίνουν τα διάφορα Τμήματα στα Πανεπιστήμια. Όπως είπε η ίδια, η καλλιέργεια των επιστημών δεν έχει σχέση με την αγορά, για να ξέρουμε τι λέμε. Υπάρχουν κάποιοι, που νομίζουν ότι τα Πανεπιστήμια καλλιεργούν τη γνώση για το καλό της αγοράς. Δεν είναι έτσι. Δεν είναι έτσι, τα τελευταία 1.000 χρόνια και δεν είναι έτσι, σήμερα, στο δημόσιο μας Πανεπιστήμιο.

Ο Αριστόβουλος Μάνεσης, ένας κορυφαίος, αν όχι ο κορυφαίος των συνταγματολόγων μας, το 1975, έχει ένα εξαιρετικά ενδιαφέρον άρθρο, που μιλάει για την ελευθερία της διδασκαλίας και της έρευνας και λέει ότι η έρευνα είναι ελεύθερη, στο βαθμό που τα αποτελέσματά της μπορούν να διδαχθούν και η ελευθερία στη διδασκαλία ενισχύει την ελευθερία της έρευνας. Αυτό είναι το Πανεπιστήμιο. Όλα τα υπόλοιπα είναι εκφυλισμοί του Πανεπιστημίου. Εδώ, λοιπόν, πρέπει να είμαστε πολύ σαφείς και να πούμε στην ελληνική κοινωνία ότι οι νέοι πρέπει να πηγαίνουν στο Πανεπιστήμιο, για να γίνονται πιο δημοκρατικοί πολίτες, άνθρωποι πιο καλλιεργημένοι, με ηθικότερη συνείδηση. Αυτός είναι ο στόχος και βεβαίως, δεξιότητες, για να μπορούν να απορροφώνται και από την αγορά εργασίας. Μην εκφυλίζουμε τα Πανεπιστήμια, ως το μακρύ χέρι της αγοράς.

Μάλιστα, θα σας παρέπεμπα σε ένα άρθρο, χθες, αν δεν κάνω λάθος, του Καθηγητή του κ. Ναξάκη από το Πανεπιστήμιο Ιωαννίνων, από την Πρέβεζα, που μιλάει για το συμβολικό κεφάλαιο των δημόσιων Πανεπιστημίων και είναι ένα εξαιρετικά ενδιαφέρον άρθρο.

Είπατε διάφορα για τα ΦΠΨ. Δεν είμαι σίγουρος, αν γνωρίζετε όλα τα θέματα, αλλά το ΦΠΨ – είναι φιλοσοφία, παιδαγωγική και ψυχολογία – δεν συνιστά ένα γνωστικό αντικείμενο. Δηλαδή, οι φιλόσοφοι, που είναι μέσα στο ΦΠΨ, μια ζωή προσπαθούν να μας πείσουν για την αυτονομία των γνωστικών πεδίων και εδώ έχουμε ένα πράγμα, που μας έμεινε, από μετά το νόμο - πλαίσιο του 1982 και το οποίο, επιτέλους και με τη συναίνεση των μελών των Τμημάτων αυτών, το χωρίζουμε σε τρία Τμήματα, σε ένα Παιδαγωγικό, σ' ένα Φιλοσοφίας και σ' ένα Ψυχολογίας, όπου ήδη υπήρχε Τμήμα Ψυχολογίας, κάτι βεβαίως, που δεν ήταν και παρά πολύ λογικό σε ένα Πανεπιστήμιο, αλλά πρέπει να χαιρετίσουμε ότι το αρχαιότερο μας Πανεπιστήμιο, όχι μόνο έχει κάνει μια μεγάλη κίνηση προς το Συγκρότημα Ευρίπου, αλλά και ότι ιδρύει, ανάμεσα στα καινούργια Τμήματα, που ιδρύει ένα Τμήμα Φιλοσοφίας και ένα Τμήμα Κοινωνιολογίας και το οποίο, επίσης, πρέπει να χαιρετίσουμε.

Υπάρχει πάλι ένας ιδιόμορφος λαϊκισμός ότι τα Πανεπιστήμια παράγουν ανέργους. Το είπαμε. Πόσες φορές να το πούμε; Καταρχάς, ξέρετε ότι τα ελληνικά Πανεπιστήμια δεν είναι τα Πανεπιστήμια, με το μεγαλύτερο ποσοστό φοιτητών, στην αναλογική ηλικιακή κατανομή, στην Ευρώπη; Το ξέρουμε αυτό. Αυτό, λοιπόν, ότι τα Πανεπιστήμια παράγουν ανέργους, πραγματικά, υποτιμά και την κοινωνία μας και τα Πανεπιστήμια και τους καθηγητές και τα παιδιά και τις οικογένειες και βάζει μέσα σε μια ψυχολογία τους ίδιους τους γονείς και τα παιδιά, που το μόνο πράγμα, που πρέπει να γίνει είναι «να μπω στο πανεπιστήμιο, για να βρω δουλειά». Αυτό είναι μια λάθος λογική.

Μας υπενθύμισε πάλι η κυρία Αναγνωστοπούλου την Επιτροπή, που ιδρύουμε, για την ισότητα των φύλων. Τον Αύγουστο του 2017, είχαμε ιδρύσει και μια Επιτροπή για τη δεοντολογία μέσα στο Πανεπιστήμιο. Αυτά φαίνονται, πολλές φορές, λίγο διακοσμητικά. Σας υποσχόμαστε, όσοι είμαστε μέσα στα Ιδρύματα, ότι έχουν παρά πολύ μεγάλη σημασία και είναι πράγματα, για τα οποία έχουμε πια ενδείξεις ότι βοηθούν πάρα πολύ και τους φοιτητές και τις φοιτήτριες για όλων των ειδών τα προβλήματα, που έχουν, χωρίς, προφανώς, να μπορούν οι επιτροπές αυτές να προτείνουν λύσεις.

Επίσης, τη Δευτέρα, θα ανακοινώσουμε το ακριβές ποσό, που θα δοθεί στα τρία αυτά ιδρύματα και τον ακριβή αριθμό θέσεων καθηγητικού προσωπικού για τις θέσεις αυτές.

Το Παλλημνιακό Ταμείο, δεν διαβάσατε την Έκθεση, ήταν στον αέρα νομικά, στον απόλυτο αέρα και για πρώτη φορά, μετά από δεκαετίες, προσπαθούμε και εκεί να προτείνουμε, σε συνεννόηση και με τους πολίτες της Λήμνου, οι οποίοι είναι πολύ περήφανοι γι' αυτό το Ταμείο και καλώς είναι περήφανοι για έναν τέτοιο ιστορικό θεσμό, αντιμετωπίζουμε, επί της ουσίας, νομικές λύσεις και σε συνεννόηση μαζί τους.

Σχετικά με το θέμα των διορισμών, υπονοήθηκε ότι εμείς τόσα χρόνια δε θέλαμε διορισμούς. Θεωρείτε ότι είμαστε ανόητοι; Γιατί μπορεί να «παίζει» και αυτό, να είμαστε ανόητοι. Έτσι δεν είναι; Όχι, γιατί υπάρχουν ορισμένα πράγματα, που, πολιτικά, μπορεί να στέκονται. Να μη θέλεις διορισμούς, για τόσα χρόνια, να μη θέλεις, γιατί αυτό λέχθηκε, δεν μπορώ να το κατανοήσω.

Ας πούμε, όμως και κάτι άλλο, που πάλι δεν έγινε κατανοητό, αν και το είπε ο κ. Μπαξεβανάκης, το είπε και η κ. Αναγνωστοπούλου και πάρα πολλοί άλλοι. Εμείς προσλάβαμε 3.500 άτομα σε θέσεις μόνιμων διορισμών. Νομίζουν κάποιοι σε αυτή την αίθουσα ότι αυτό είναι κάτι, που έρχεται στον Υπουργό, τα λέει ένα πρωί, μισή ώρα, με τον νομικό σύμβουλο και λύνεται.

Ξέρετε, για το θέμα των αμεταθέτων, νομίζω ότι είναι τουλάχιστον ένας χρόνος που το προσπαθούμε, εάν δεν κάνω λάθος. Ο κ. Αμανατίδης, το θυμάμαι, ήταν στη Θεσσαλονίκη, στην περυσινή Διεθνή Έκθεση, που ήρθαν οι άνθρωποι. Ένα χρόνο προσπαθούμε να το ξεμπλέξουμε. Ξέρετε γιατί; Γιατί οι προηγούμενες κυβερνήσεις δεν είναι ότι έκαναν μόνο αυθαιρεσίες, ότι «τίναξαν τη μπάνκα στον αέρα», που λένε, είναι, διότι το νομικό καθεστώς, με το οποίο έγιναν οι αυθαιρεσίες, δεν μπορεί να λυθεί με το πάτημα ενός κουμπιού. Αυτό θέλω να είναι σαφές και στους πολίτες αυτής της χώρας.

Όταν λέμε «διορθώνουμε παθογένειες», δεν είναι ότι παίρνουμε ένα σφουγγάρι και σβήνουμε τον πίνακα και κάνουμε κάτι καινούργιο. Πρέπει να κατοχυρώσεις και αυτούς τους ανθρώπους, για τους οποίους κάνουμε τις ρυθμίσεις, να είναι κατοχυρωμένοι, μην αύριο αυτοί οι άνθρωποι ξαναβρεθούν στο δρόμο. Τα ζήσαμε όλα αυτά.

Άρα, το 3.500, ο κόπος, οι συζητήσεις, οι εντάσεις, εάν θέλετε, πολλές φορές, οι νομικές ασάφειες, οι διευκρινίσεις, που θέλαμε από το Νομικό Συμβούλιο του Κράτους, ήταν τόσες, που, εν πάση περιπτώσει, να ξέρει κανείς ότι είναι ο τρόπος, που αντιμετωπίζουμε το πελατειακό κράτος του παρελθόντος.

Επίσης, πρέπει να είναι σαφές, το είπαμε χθες, το λέμε σήμερα και θα το λέμε μέχρι την ψήφιση του νομοσχεδίου, ότι εμείς θέλουμε να έχουμε μια προσήλωση στο νόμο, στο πνεύμα του Συντάγματος και στις αποφάσεις του Συμβουλίου Επικρατείας, διότι σεβόμαστε τα άτομα, που θα διοριστούν. Δε θέλουμε να αφήσουμε κανένα παραθυράκι, για να έχουμε διάφορες περιπέτειες, που ξέρετε, μέσα στο σύστημα και την κοινωνία μας, είναι πολύ εύκολο να γίνουν.

Εμείς θεωρούμε ότι το σύστημά μας καταργεί τον ν.3848. Τα είπαμε χθες, είναι ένας νόμος, που ισχύει μέχρι την ψήφιση του δικού μας, που προβλέπει 50% για το γραπτό διαγωνισμό. Σήμερα, ο κ. Κέλλας είπε γύρω στο 30% και ότι, προφανώς, τον καταργούμε για ψηφοθηρικούς λόγους. Δεν τον καταργούμε για ψηφοθηρικούς λόγους, τον καταργούμε για επιστημονικούς λόγους. Είναι εκεί, που έχουμε τη μεγάλη διαφορά, για το πώς μετράμε την αριστεία, εσείς και εμείς. Ο γραπτός διαγωνισμός θεωρούμε, επιστημονικά και επιστημολογικά, ότι δεν έχει ούτε την επιστημονική εγκυρότητα ούτε και την παιδαγωγική εγκυρότητα, που πρέπει να έχει. Γι' αυτό τον καταργούμε. Δεν τον καταργούμε, για να καλοπιάσουμε κάποιους.

Αυτό αν θέλετε μπορούμε να σας το αναλύσουμε πάρα πολύ πειστικά, κυρίως, επειδή η προϋπηρεσία, στην οποία δίνουμε τόση μεγάλη βάση, για εμάς έχει και έναν επιστημονικό χαρακτήρα, δεν έχει μόνο έναν εργασιακό χαρακτήρα, διότι ένας άνθρωπος, που είναι στην τάξη περισσότερο καιρό, είναι καλύτερος δάσκαλος και ξέρουμε όλοι ότι βελτιωνόμαστε με τη μεγαλύτερη τριβή. Όλοι βελτιώνονται; Προφανώς, όχι, γιατί δεν υπάρχουν τέτοιοι νόμοι στην κοινωνία. Εκείνο, όμως, που είναι σίγουρο, είναι ότι η κατάργηση του γραπτού διαγωνισμού είναι για επιστημονικούς λόγους και η ενίσχυση της προϋπηρεσίας είναι και αυτή πέραν του εργασιακού και για επιστημονικούς λόγους.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Και εμείς συμφωνούμε με την προϋπηρεσία, κύριε Υπουργέ.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Χαίρομαι, που συμφωνείτε για την προϋπηρεσία. Χαίρομαι πάρα πολύ.

**ΧΡΗΣΤΟΣ ΚΕΛΛΑΣ (Εισηγητής της Ν.Δ.):** Συμφωνούμε απόλυτα και πρέπει να ανταμειφθούν αυτοί οι άνθρωποι. Για την αριστεία η διαφορά μας είναι ότι εσείς δεν είστε γενικώς υπέρ της αριστείας. Είστε κατά.

 **ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Όπως σας είπα, διαφωνούμε. Κοιτάξτε, εδώ διαφωνούν άνθρωποι, επί πειραματικών αποτελεσμάτων, που λένε, ότι τα πειράματα είναι αντικειμενικά, δεν θα διαφωνούμε, επί πολιτικών και ιδεολογικών θεμάτων; Έχουμε μια βαθιά διαφωνία, για το τι σημαίνει η επιστημονική διάσταση μιας κοινωνικής πολιτικής. Όπως σας είπα, εμείς καταργήσαμε τους γραπτούς διαγωνισμούς, ενισχύουμε την προϋπηρεσία, γιατί βλέπουμε σε αυτά επιστημονικά θετικά ζητήματα. Και για εμάς η αριστεία είναι να μπορέσουν αυτά τα κριτήρια να παίζουν ρόλο. Αυτό. Όχι το ποιος βγήκε πρώτος των πρώτων. Καλώς, βγαίνουν πρώτοι των πρώτων. Δεν μας ενδιαφέρουν τέτοιου είδους σκέψεις.

Θα ήθελα, να σας ξαναθυμίσω – το θύμισε η κυρία Αναγνωστοπούλου – τα μάστερ και τα διδακτορικά τα δίνουν δημόσια πανεπιστήμια. Μην το υποτιμήσουμε και αυτό. Σας είπα και χθες, ότι ο ΔΟΑΤΑΠ είναι Οργανισμός που εγκρίνει ό,τι έρχεται από το εξωτερικό. Όποιος έχει να κάνει μια καταγγελία, ότι κάποιοι πληρώνουν κ.λπ., ας το πει, για να μπορέσουμε να το ελέγξουμε.

Ξέρετε εμάς μας ενδιαφέρουν πάρα πολύ και γι’ αυτό είναι τα κριτήρια, έτσι όπως τα έχουμε, δηλαδή, το προφίλ των ακαδημαϊκών, το προφίλ των εκπαιδευτικών μας. Το προφίλ των εκπαιδευτικών μας είναι ένα σύνθετο πράγμα. Είναι ένα θέμα, που συνδιαμορφώνεται, με τα πτυχία, με τα μεταπτυχιακά, με την προϋπηρεσία, με τα κοινωνικά κριτήρια. Το προφίλ, λοιπόν, για εμάς είναι πάρα πολύ σημαντικό και προσπαθούμε, μέσα στα κριτήρια μας, να συμπεριλάβουμε όλα αυτά τα πράγματα, για να μπορέσουμε από τον κάθε υποψήφιο να αντλήσει η κοινωνία μας ό,τι καλύτερο μπορεί.

Έρχομαι σε αυτά που είπε το Κ.Κ.Ε., ο κ. Δελής. Και με μια άνεση, θεωρήσατε ότι οι διορισμοί είναι μια υπόσχεση και οι λέξεις, που χρησιμοποιήσατε, είναι «ότι είναι ένα άθλιο εμπόριο ελπίδας» και ότι απόδειξη αυτού είναι ότι «η Αντιπολίτευση συμφωνεί με το δικό μας σύστημα». Άρα, να αποσυρθεί. Αυτό ήταν χονδρικά το σκεπτικό σας.

Μόλις, τώρα, ελπίζω να διαπιστώσατε ότι μας χωρίζει χάος με την Αντιπολίτευση, ως προς το θέμα του συστήματος διορισμού. Έτσι δεν είναι; Χάος. Άρα, δεν συμφωνούμε με την Αντιπολίτευση. Να δούμε, λοιπόν, αν αυτό είναι ένα άθλιο εμπόριο ελπίδας. Να δούμε τι γίνεται, αν το αποσύρουμε, δηλαδή, να παραμείνει ο ν.3848, έτσι δεν είναι; Δεν υπάρχει νομικό κενό σε μια κοινωνία. Πρέπει κάτι να ισχύει.

Πάντως, το δεχόσαστε και εσείς, κύριε Δελή, το δεχόσαστε και εσείς ότι ακόμη και αν είναι να διορίσουμε, με κάποιο σύστημα, θα έπρεπε να τους διορίσουμε, γιατί οι άνθρωποι αυτοί δεν μπορεί να είναι στον αέρα και πρέπει να διορίσουμε, με κάποιο σύστημα. Έτσι δεν είναι; Λέτε, λοιπόν, να τους διορίσουμε με τον ν.3848, γιατί αυτό λέτε, «Απόσυρε και διόρισε». Άρα, «απέσυρε το σύστημά σου και διόρισε», δηλαδή, με το ν.3848. Αναρωτιέμαι, αν ο ΣΥΡΙΖΑ συμβαδίζει με την Αντιπολίτευση ή το Κ.Κ.Ε., σε αυτή την προκειμένη περίπτωση ! Και αναρωτιέμαι, ειλικρινώς, διότι δεν μπορώ να καταλάβω, γιατί καταψηφίσατε την κατάργηση του Π.Δ. 152, αν δε θέλετε να γίνουν αυτά, που θέλει η Ν.Δ.; Και γιατί δεν ψηφίσατε την υποχρεωτική δίχρονη προσχολική εκπαίδευση, που, ήδη εφαρμόζεται σε 184 δήμους και θα εφαρμοστεί σε άλλους 100, από το Σεπτέμβριο;

 Λέω, λοιπόν, ότι θέλει μία προσοχή. Θέλει μία προσοχή, όταν κατηγορούμε άλλους, για το ποιος συμπλέει με ποιον. Και λέτε εσείς, λοιπόν, να καταργηθεί αυτό και να υπάρχουν τώρα 25.000 διορισμοί. Τώρα 25.000 διορισμοί. Τι εννοείτε με αυτό, μπορείτε να μου πείτε; Τι εννοείτε με αυτό; Αφού ξέρετε, ξέρετε, ως πολιτικός, δεν είσαστε κάποιος φοιτητής στο αμφιθέατρο, που μιλάει ιδεολογικά, ως πολιτικός, ως άνθρωπος, που είναι αυτής της κοινωνίας και όχι εσείς προσωπικά, ξέρετε, ότι έχουμε άριστες σχέσεις, μεταξύ μας, αλλά με το Κόμμα σας… Τι κατανοεί η κοινωνία από αυτό; Κατανοεί ότι την κοροϊδεύετε, αυτό κατανοεί η κοινωνία, διότι, όταν λέει κανείς «απόσυρέ το και άρα, να αρθεί ο ν.3848 και διόρισε 25.000», ακριβώς αυτό είναι, όταν μάλιστα εμείς έχουμε πει και χθες και θα το πούμε και θα το ξαναπούμε, ότι το σύνολο των μονίμων και των αναπληρωτών, στο μέλλον, θα παραμείνει το ίδιο, όπως είναι και σήμερα και έχουμε και τις πιστώσεις και τα λοιπά. Άρα, όλη αυτή η ιστορία περί απολύσεων κ.λπ., πραγματικά, είναι κάτι που δεν κατανοούμε.

Να σας πω κάτι; Ενδιαφέρουσα σιωπή, για το ότι μειώνουμε τους μαθητές στις τάξεις από 25 σε 22, σε νηπιαγωγεία και το δημοτικό; Ενδιαφέρουσα η σιωπή αυτή εκ μέρους του Κ.Κ.Ε. ! Ακόμη ποιο ενδιαφέρουσα, όμως, είναι η εξής σιωπή. Το ρωτώ και το ξαναρωτώ και δεν υπάρχει απάντηση. Πείτε μας ένα πράγμα, στο οποίο υποχωρήσαμε στους Θεσμούς. Αναφέρομαι στην εκπαίδευση και θα ήθελα να μου πείτε ένα πράγμα και όχι δύο, θα ήθελα να μας πείτε ένα πράγμα. Σε ποιο υποχωρήσαμε στους Θεσμούς για την εκπαίδευση; Υποχωρήσαμε πουθενά; Το ρωτώ και το ξαναρωτώ. Δεν υπάρχει απάντηση σε αυτό. Γιατί; Γιατί δεν υποχωρήσαμε πουθενά και αυτό, αν θέλετε, είναι κάτι, που πάλι το πιστώνεται η ελληνική κοινωνία. Επαναλαμβάνω, πάλι το πιστώνεται η ελληνική κοινωνία.

Θέλω να επαναλάβω την έκκληση, που έκανα χθες, στη ΔΟΕ και την ΟΛΜΕ για συνεργασία. Θεωρώ ότι με αυτούς τους συναδέλφους, επί της ουσίας, δεν έχουμε τίποτα να χωρίσουμε. Υπάρχουν διαφορετικές παρατάξεις, διαφορετικές προσεγγίσεις. Δεν έχει κανένα νόημα να συναντιόμαστε, η κάθε παράταξη να λέει το τι πιστεύει και να φεύγει από τη συνάντηση, όχι να αποχωρεί, να φεύγει από τη συνάντηση. Έχουμε πολλά και πολύ σημαντικά ζητήματα να συζητήσουμε. Το θέμα της επιμόρφωσης θα το συζητήσουμε; Με τις αδυναμίες του Υπουργείου, δε λέω, αλλά θα το συζητήσουμε ή όχι; Το θέμα της παιδαγωγικής επάρκειας θα το συζητήσουμε, ναι ή όχι; Το θέμα της διευκόλυνσης των εκπαιδευτικών, που είναι σε απομακρυσμένες περιοχές, για να μπορούν να κάνουν μεταπτυχιακά, για να ενισχύσουν το προφίλ τους και όχι για να κυνηγάνε χαρτιά και τα λοιπά, θα το συζητήσουμε, για το πώς θα τους διευκολύνουμε; Αυτά είναι τα προβλήματα, που έχουν ανάγκη και πρέπει να γίνει συζήτηση και νομίζω ότι και μετά από τη χθεσινή τοποθέτηση των συναδέλφων, εγώ είμαι πάρα πολύ αισιόδοξος ότι θα μπορέσουμε να κάνουμε μια τέτοια πορεία στους επόμενους μήνες.

Κατατέθηκαν κάποιες τροπολογίες. Η μία τροπολογία έχει σχέση, με πράγματα, τα οποία θα αποφασίσει το ίδιο το Πανεπιστήμιο και δεν μπορούμε να εμπλακούμε. Πάντως, για το Κέντρο του Ινστιτούτου, στο Κιλελέρ, νομίζω ότι μπορούμε να το αποφασίσουμε, δηλαδή, αυτή είναι μία δική μας απόφαση και σας υπόσχομαι να στείλω επιστολή στον Πρύτανη και τη Σύγκλητο, για να δουν ορισμένα πράματα με ένα θετικότερο μάτι. Νομίζω ότι πρέπει να σεβαστούμε όλοι όσα είπατε, που έχουν επιχειρήματα, να τα συζητήσουν και να δούμε που θα καταλήξουν. Τα Ινστιτούτα νομίζω ότι προφανώς είναι αποδεκτά. Τα Πειραματικά Σχολεία, τα οποία ανέφερε ο κ. Μιχελής, που είναι πολύ σημαντικό, έχει μία δυσκολία η διαδικασία, δηλαδή, υπάρχει το θέμα της ίδρυσης από την αρχή και υπάρχει η διαδικασία της μετατροπής των υπαρχόντων σχολείων. Να πούμε ότι πολιτικά είμαστε θετικοί στο να υπάρχουν, αλλά πρέπει να λύσουμε αυτό και ως προς την υλικοτεχνική υποδομή, αλλά και ως προς τη διαδικασία. Είμαστε σε δρόμο να το επιλύσουμε και στην κατεύθυνση ίδρυσης αυτών των πειραματικών.

**ΔΗΜΗΤΡΙΟΣ ΣΕΒΑΣΤΑΚΗΣ (Πρόεδρος της Επιτροπής):** Κυρίες και κύριοι συνάδελφοι, στο σημείο αυτό λύεται η συνεδρίαση.

Υπενθυμίζω ότι την Παρασκευή, στις 09.00΄, είναι η τέταρτη συνεδρίαση της Επιτροπής μας.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ακριώτης Γεώργιος, Αμανατίδης Ιωάννης, Αναγνωστοπούλου Αθανασία, Αυλωνίτου Ελένη, Βαγενά Άννα, Βάκη Φωτεινή, Γεννιά Γεωργία, Γεωργοπούλου-Σαλτάρη Ευσταθία, Δριτσέλη Παναγιώτα, Εμμανουηλίδης Δημήτριος, Θηβαίος Νικόλαος, Κατσαβριά-Σιωροπούλου Χρυσούλα, Πάντζας Γεώργιος, Παπαδόπουλος Χριστόφορος, Ριζούλης Ανδρέας, Σεβαστάκης Δημήτριος, Σκουρολιάκος Παναγιώτης (Πάνος), Σκούφα Ελισσάβετ, Στέφος Ιωάννης, Φίλης Νικόλαος, Ανδριανός Ιωάννης, Γεωργαντάς Γεώργιος, Βλάσσης Κωνσταντίνος, Καραμανλή Άννα, Κατσιαντώνης Γεώργιος, Κέλλας Χρήστος, Κεραμέως Νίκη, Κεφαλογιάννη Όλγα, Κουκοδήμος Κωνσταντίνος, Κοντογεώργος Κωνσταντίνος, Κουτσούμπας Ανδρέας, Ράπτη Ελένη, Στύλιος Γεώργιος, Κρεμαστινός Δημήτριος, Γρηγοράκος Λεωνίδας, Μπαργιώκας Κωνσταντίνος, Κωνσταντόπουλος Δημήτριος, Γρέγος Αντώνιος, Ηλιόπουλος Παναγιώτης, Ζαρούλια Ελένη, Γκιόκας Ιωάννης, Δελής Ιωάννης, Παφίλης Αθανάσιος, Κατσίκης Κωνσταντίνος, Μαυρωτάς Γεώργιος, Καβαδέλλας Δημήτριος και Φωκάς Αριστείδης.

 Τέλος και περί ώρα 16.00΄ λύθηκε η συνεδρίαση της Επιτροπής.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΔΗΜΗΤΡΙΟΣ ΣΕΒΑΣΤΑΚΗΣ ΠΑΝΑΓΙΩΤΗΣ ΣΚΟΥΡΟΛΙΑΚΟΣ**